
"- Jeigu aš teisingai supratau, - atsargiai 
paklausė Uvis, - tai kaltininkas, šovęs į Sirputį, 
iki šiol dar nesurastas? 

- Nesurastas, - atsakė Skurvydas. 

- O kodėl? 

- Argi tai svarbu? - mėgino paaiškinti Skurvy- 
das. - Rikis Algimantas serga, naktį po pilį su ka- 
laviju bėgioja Sirputis... 

Sirputis tylėjo. 

- Sirputi, - priėjo prie savo bičiulio Uvis. - At- 
sakyk žyniui. 

Šis pažvelgė į Uvį užguito žvėrelio akimis ir 
papurtė galvą. 

- Nepamenu, - tyliai atsakė. - Turėjau ranko- 

aigėsi dar viena šilta rugpjūčio diena. Saulės spindu- 

liai jau vos berausvino medžių viršūnes. Ant krūmokš- 

nių šakelių bei žolynų draikėsi baltos voratinklių gijos. 

Nors oras dar buvo šiltas, galima buvo jausti, jog ar- 
tėja ruduo. Jauniausias Ventės pilies rikio sūnus Einius tūnojo 
tankioje žolėje, pačiame krūmeliais apaugusio apleisto lydymo 
pakraštyje. Iš čia pro eglaičių šakas galėjai gerai apžvelgti visą 
atvirą plotą ir pats likti nepastebėtas. Nors, tiesą sakant, ten nie- 
ko įdomaus nebuvo, tik lengvo vėjelio judinamos smilgos ir gels- 
tantys aviečių stagarai. Užtat Einius dabar įdėmiai žvelgė į tai, 
kas vyko prie gretimos eglės kamieno, ir tyliai juokėsi. Mat kartu 
su juo buvo tik kokių keturių ar penkių mėnesių šuniukas, juo- 
das trumpaplaukis skaliko jauniklis, kuris kaip tik dabar smal- 
siai uostinėjo didžiulį, iš po eglės šaknies išsiropštusį elniaragį. 
Išsigandęs vabalas bandė pasprukti ir pasislėpti žaliose samano- 
se, bet šuniukas vikriai prispaudė jį letenėle ir toliau tyrinėjo, 
arti prikišęs juodai blizgančią, drėgną noselę. Matyt, uostė, kuo 
kvepia vabalai. 

Šiandien Einiui - ypatinga diena. Pirmą kartą jis, jaunylis 
Ventės rikio sūnus, atlieka svarbią užduotį - pasislėpęs miško 
tankmėje, ten, kur Pavenčių giria, nusidriekianti ligi pat Kuršo, 
ribojasi su gerą dešimtį metų nebenaudojamu lydymu, jis sergs- 
ti, kad niekas nepastebėtas neprasmuktų į pilies apylinkes. Lai- 
kai neramūs, ir toks Žybarto atsargumas liudija per daugelį me- 
tų įgytą patirtį. Paplėšikauti turtingoje Ventės žemėje mėgo dau- 
gelis. Ne per seniausiai čia atsibastydavo žiemgaliai, atplaukda- 
vo prieš srove Venta plėšikai kuršiai. Tačiau pastaruoju laiku 
ypač pavojingi tapo geležimi apsikaustę svetimšaliai, kuriems 
jau nebepakako lyvių žemės. Teutonai vis įnirtingiau puldinėja 
Žiemgalą ir Kuršą, plėšikauja žemaičių pasienio srityse. Štai ko- 
dėl jauniausias rikio Žybarto sūnus, užuot leidęs laiką pilyje, nuo 
aušros lig sutemų turi slapukauti tankiuose krūmuose, nenuleis- 
damas akių nuo siauro, iš vakarų pusės atvinguriuojančio tako. 


6 


Savaime suprantama, Einius nebe pirmą kartą vykdo šią pa- 
reigą. Tačiau šiandien tėvas paskyrė jį slapukų vyresniuoju. Aiš- 
ku, Einius miške tūno ne vienas - retkarčiais čia dešinėje, čia kai- 
rėje pusėje, už kelių varsnų nuo Einiaus, trumpai užkukuoja ge- 
gutė. Išgirdęs kukuojant, atsiliepia ir jis. Taip Ventės žvalgai pra- 
neša rikio Žybarto sūnui, kad saugomame ruože kol kas ramu 
ir tylu. 

Šuniukas, matyt, per arti prikišo drėgną nosį, ir elniaragis su- 
gebėjo žnyplėmis įrodyti, jog smalsumui reikia turėti ribas. Da- 
bar šuniukas nepatenkintas unkštė ir, pribėgęs prie šeimininko, 
laukė, kad šis jį paguostų. Einius pakasė jam paausius ir, pama- 
tęs, kad šuniukas ruošiasi amtelėti, tvirtai suėmė ranka už nasrų. 

- Tyliau reikia, Sabalai, tau juk buvo pasakyta! - įsakmiai su- 
šnibždėjo jis. - Daugiau į sargybą tavęs nebeimsiu! Na, o ką ta- 
da veiksi, kvailas padare? Teks peštis prie tvarto su kitais šuny- 
čiais. 

Šuniukas žvelgė į jį rudom, blizgančiom akutėm ir, rodos, ne- 
tikėjo nė vienu Einiaus žodžiu. 

- Turbūt praalkai, - taip pat tyliai pridūrė Einius. - Baisi ku- 
peta, kad neėdęs. Pakentėti reikia. Saulė jau Žemai, matai? 
Greitai mus pakeis. 

Einius išmatavo šalia įsmeigtos ieties šešėlį ir, įsitikinęs, jog 
šis jau daugiau negu dvigubai ilgesnis už pačią ietį, ketino švilp- 
telėti savo žirgui, kuris ganėsi netoli krūmuose. Ketino, bet taip 
ir nesušvilpė, nes greta jo tupinčio šunyčio nulėpusios ausys stai- 
ga kilstelėjo. Skalikas, nors ir jaunas, bet, kaip jo giminei pri- 
derėjo, girdėjo puikiai. 

- Negi šernas? - tyliai paklausė šuniuko Einius. Jis lėtai atsis- 
tojo ir pasisuko į tą pusę, kur žvelgė šuniukas. Šerną jie buvo 
matę iš pat ankstaus ryto, vos prašvitus, bet po to per laukymę 
nebuvo perbėgęs nė vienas didesnis žvėris. Tik kiškis praliuok- 
sėjo visai greta, nepastebėjęs slapukų. 

Einius įdėmiai apžiūrėjo sunkiai tarp krūmų įžvelgiamą taką. 
Iš tikrųjų - nieko. Nė gyvos dvasios aplink. Tiktai lengvo vėje- 

lio pučiamos, siūbuoja abipus laukymės stūksančių šimtamečių 
eglių viršūnės ir tyliai girgždina padžiūvusias šakas. Nors?.. Štai 
kamienų girgždėjimą nustelbė kitas, šaižesnis, gerai pažįstamas 
garsas. 

- Et, tai tik varnos... - tarė Einius sau ir šuniukui. - Jos ten, 
matyt, peri... 

Per ilgo laukimo dieną jaunėlis rikio Žybarto sūnus gerai iš- 
tyrinėjo, jog už laukymės, kažkur už eglių juostos, buvo loma, 
kurioje augo itin aukšti medžiai, atrodo, drebulės. Ten, matyt, 
buvo ir varnų lizdai, nes dieną jos nuolat juodais triukšmingais 
būriais skrisdavo į tą puse. 

- Tik varnos... - pusbalsiu pakartojo jis. - Žinai, Sabalai, jos 
kranksi sau, ar reikia, ar nereikia. Baisi kupeta! Tegu sau kranksi 
į sveikatą. 

Šuniukas, šeimininko padrasintas, nuleido galvą, tačiau Ei- 
nius pats suabejojo savo žodžiais. Varnų triukšmo per visą mie- 
lą dieną jis buvo pakankamai prisiklausęs, todėl dabar nutarė, 
jog jos šį kartą ne šiaip sau krankė. 

Matyt, vėjukas padvelkė iš vakarų pusės, nes Einius dar aiš- 
kiau išgirdo sutartiną, šaižų varnų riksmą. Ką tas galėtų reikšti? 

“Ot, kad čia būtų Vilkė!" - pamąstė Einius, dirstelėjęs į šunytį, 
kuris neberodė dėmesio šiam triukšmui. Žinia, jis dar jaunas. Iš 
kur jam žinoti, kokie garsai kelia grėsmę? Jei čia būtų Uvio Vil- 
kė, kurią jo brolis prisijaukino, tai ji ne tik žinotų, ar garsas sle- 
pia pavojų, bet ir sugebėtų ištirti. O dabar Einiui teks pasikliauti 
tik savo nuovoka. Jis sulaikė kvapą ir įsiklausė. Taip. Varnos pik- 
tai kranksėjo viena per kitą. Be reikalo jos taip netriukšmautų! 
Matyt, kažkas keliavo pro pat jų lizdus. Tą reikia išsiaiškinti! 

- Eisime... Tik tyliai! - sumurmėjo Einius šunyčiui ir, atsargiai 
praskleides jaunų eglių šakas, truputį šlubuodamas, nusėlino gi- 
lyn į krūmus. Laimei, Sartis niekur nebuvo nuklydęs. Einius ty- 
lutėliai švilptelėjo ir, išgirdęs įprastą pakvietimą, žirgelis atris- 
nojo pas savo šeimininką. Einius priveržė prieš tai atlaisvintus 

balno diržus, įgrūdo žąslus Sarčiui į nasrus ir įšoko į balną. Pa- 
varė žirgelį tako link, ketindamas kuo skubiau joti pilin ir pra- 
nešti tėvui, jog netoli senojo lydymo vyksta neaiškūs dalykai. Ta- 
čiau anksčiau už jį išbėgęs į taką šunytis taip nerūpestingai pa- 
žvelgė į savo šeimininką, kad šis susigėdo. Tarytum nebūta nuo- 
tykių, ieškant senelio Žvelgotės lobio, kai Einius - būtent Einius, 
o ne Uvis ar vyresnysis brolis Daubaras - ne tik aptiko lobį Dig- 
nojos pilyje, bet ir sugebėjo jį išgabenti teutonams iš panosės. 
O juk iš pradžių Einius net buvo pakliuvęs į nelaisvę, tačiau su- 
gebėjo apsimesti paklydusiu našlaičiu elgeta ir sugraudino Dig- 
nojos sargybinių viršininko žmoną, kuri priėmė jį gyventi į savo 
namus. Net jos vyras Didysis Fricas priprato prie Einiaus, ir kada 
jis, išgabenęs lobį iš pilies, pabėgo ir pats, sargybinių viršinin- 
kas - Einius tai girdėjo savo ausimis - dar ilgai klaidžiojo po 
pilies apylinkes, bandydamas jį surasti.* 

“Negi bėgsiu į namus ir visiems pareikšiu, kad girdėjau var- 
nas kranksint?.. - pagalvojo Einius. - Tėvas kaip tėvas, bet ką pa- 
sakys Uvis?" 

Iš tiesų! Tikriausiai ten jokio pavojaus ir nėra. Gal ten papras- 
čiausias keleivis, vykstantis pasisvečiuoti į Vente, arba šiaip sau 
žmogelis, žygiuojantis iš Kuršo į žemaičių žemę? O gal beieškan- 
ti drevėse medaus meška ar slampinėjantis po girią išbadėjęs vil- 
kas? Tai būtų juokų broliams! Ko gero, Einių “Varnų piemeniu" 
pramintų. Matyt, todėl, kad Einius visą dieną vienut vienas, 
neskaitant šuniuko, praleido miške, jam ir lenda į galvą visokie 
prasimanyti pavojai... 

- Ne! Geriau josime patikrinti... - persisvėręs per Sarčio kak- 
lą, sušnibždėjo Einius šuniukui. Dabar jis gailėjos, kad šalia jo 
tebuvo šis, nors ir smagus, tačiau dar paikas šuniukas Sabalas, 
o ne patyrusi brolio Vilkė. Bet šuniukui to, žinoma, nesakė. Su 
Vilke, aišku būtų drąsiau. 


* Apie Einiaus nuotykius, ieškant lobio, skaitykite Skomanto knygoje 
“Užkeiktas lobis". 

“Baisi kupeta! Kranksi sau varnos, ir tiek..." - aiškino pats sau 
Einius, jodamas siauru ir vingiuotu miško takeliu. Tačiau dėl vi- 
so pikto pasuko savo diržą taip, kad dešine ranka galėtų leng- 
vai pasiekti peilio kriaunas, o kairėje tvirtai suspaudė trumpa- 
kotę ietį. 


2 


Varnų medžioklė 


arnos siautėjo ten, kur šovė į debesis aukštaūugių dre- 

bulių giraitė. Čia buvo tikras jų lizdynas! Net pro tan- 

kią drebulės lapiją juodavo netvarkingai susuktos gūž- 

tos - tarsi medžiai augintų ne tik šakas bei lapus, bet 
nelyginant vaisius nokintų juodus, stagarais styrančius lizdus. 
Tarp lizdų siuvo, kranksėjo, tumulais lyg įsiutęs širšinų spiečius 
maišėsi devynios galybės varnų. 

Einius, nuo žirgo nusliuogęs dar prieš gerą šimtą žingsnių, 
paglostė Sarčio karčius, bandydamas jį nuraminti, nes varnų ke- 
liamas triukšmas žirgą erzino. Tik šuniukas, mažai tekreipdamas 
dėmesio į tą triukšmą, patikliai žvelgė į jaunąjį savo šeiminin- 
ką. Jo rudos akys tarsi sakė: jei šeimininkas joja tiesiai į tą juo- 
dų paukščių keliamą erzelynę, tai jis tikriausiai žino, ką daro. 
Bet pats Einius toli gražu nebuvo tuo įsitikinęs. Tačiau patikrin- 
ti, kas taip neramina paukščius, reikėjo. Jis permetė Sarčio pa- 
vadį per jauno berželio šaką ir, liepęs šuniukui pabūti prie ark- 
lio, pasuko iš tako į tankesnius krūmus. Brautis per juos buvo 
nelengva, tačiau, laimei, nereikėjo per daug bijoti šakų traškė- 
jimo po kojomis, nes piktas varnų kranksėjimas užgožė visus 
garsus. Matyt, jis priartėjo prie paties šurmulio židinio, nes var- 
nos kranksėjo dabar ne tik priekyje, bet ir virš galvos. Lomos 
pakraštyje krūmai augo ypač tankiai, tad paskutinius žingsnius 
teko praeiti beveik apgraibomis. Ir žemė, ir laužomų krūmų ša- 
kos čia dvokė suplėkusiu varnų mėšlu. Einius rankomis prasky- 
rė paskutines lomą apaugusių šaltekšnių šakas ir pažvelgė į mil- 
žiniškus drebulių kamienus. Medžiai augo taip arti vienas kito, 
jog jų vainikai susisiekė, ir apačioje buvo prieblanda, nes sau- 
lės spinduliai visai nesiekė žemės. 

Einius lėtai pasuko galvą, ieškodamas varnų krankimo prie- 
žasties, ir tarp apsamanojusių drebulių kamienų, už kokių dvi- 
dešimties žingsnių, pamatė apsiausto kraštą. Reikėjo visai išlįsti 
iš krūmų, kad galėtum įžvelgti, kas ten vyksta. 

Beveik pačiame lomos viduryje, atrėmes nugarą į storiausios 
drebulės kamieną, stovėjo jaunuolis. Jis buvo Einiaus brolio 

Uvio amžiaus, nors šiek tiek mažesnio ūgio. Vilkėjo paprastais 
kaimiečio drabužiais, tačiau netgi iš toli buvo matyti, jog diržas, 
kuriuo buvo apsijuosęs, ir prie perpetės prikabintas kalavijas si- 
dabru puoštose makštyse tikrai netiko šiam kaimiečiui. Užver- 
tęs galvą, jaunuolis žvelgė į viršų, kur slypėjo varnų pykčio prie- 
žastis. Aukštai tarp drebulės šakų prie varnų lizdų brovėsi kitas 
žmogus. Iš apačios buvo sunku įžiūrėti, tačiau atrodė, jog jis irgi 
panašiai apsirengęs, tik gal liesesnis už stovintį apačioje jaunuo- 
lį. Matyt, vikrumo jam netrūko, nes įsikabaroti į aukštą drebu- 
lę tikriausiai buvo nelengva. O dar sunkiau - pasiekti varnų liz- 
dus. Varnos, puikiai nutuokdamos apie piktus ne tik žmonių, bet 
ir kiaunių bei šeškų kėslus, lizdus suko pačiuose drebulės šakų 
galuose. 

Einius nespėjo net pagalvoti, ko tam vikruoliui ten prireikė, 
kai šis vos per plauką nežnegtelėjo žemyn. Dešine ranka laiky- 
damasis už siūbuojančios šakos, jis stiebėsi, bandydamas kairiąja 
pasiekti lizdą iš apačios. Gal būtų ir užkabinęs, tačiau varnos 
juodu tumulu puolė jį iš visų pusių. Keli paukščiai krankdami su- 
ko apie jo galvą, kiti smigo žemyn, taikydamiesi kirsti lizdo sie- 
kiančią ranką. Vyrui kairiąja ranka teko tuo pačiu metu ginti jas 
šalin ir saugoti savo akis, nes varnos sparnais ir nagais beveik 
braukte braukė jam per veidą. Šaka trakštelėjo ir pavojingai su- 
siūbavo. 

- Ar pablūdai, Udry! Lipk žemėn! - žemaitiškai sušuko apa- 
čioje stovintis jaunuolis. - Palik tas varnas ramybėje... Lipk, sa- 
kau! 

- Vienos vos nepačiupau! - šaukė iš viršaus vyras. - O lizde 
varniukų tai tikrai yra! Gal kaip nors išpurtysiu... 

- Tave patį išpurtys... Ir akis iškapos! Lipk žemyn, sakau. Ne- 
juokauju... 

- Dar kartelį pabandysiu... 

- Pasakyta, Ūdry - lipk! Pakaks! - Balsas buvo įsakmus. Taip 
paprastai kalba vyrai, įpratę, jog jų paliepimai būtų vykdomi. 

Matyt, Udriu pavadintas ir pats jau buvo praradęs narsą, nes, at- 
sargiai apsidairęs, ėmė leistis žemyn. Ir leidosi gana lėtai, visą 
laiką gainiodamas rankomis varnas. 

Einių padrąsino išgirsta žemaitiška šnekta, tad jis praskleidė 
šaltekšnio šakas ir atsistojo. Pirmas jį pastebėjo kopiantis žemyn 
Ūdrys. Varnos dar tebekranksėdamos sukosi aplink jo galvą, to- 
dėl nebuvo girdėti, ką jis šūktelėjo, tačiau pakankamai iškalbin- 
gas buvo jo nukreiptas žemyn rankos mostas. 

Apačioje stovintis jaunuolis pasisuko į Einių ir griebėsi už ka- 
lavijo rankenos. 

- Kas esi? Sakyk! - griežtai tarė jis, tačiau kalavijo iš makštų 
neištraukė. - Ar yra kitų? 

- Yra kitų... - paslaptingai tarė Einius.- Kaip nebus! 

Einius buvo smulkesnio sudėjimo už nepažįstamąjį, ir jo ie- 
tis gulėjo palikta už šaltekšnyno. Tačiau čia buvo jo kraštas, ir 
tai jam suteikė drąsos. 

- Kas esi? - vėl paklausė jaunuolis. 

- Tai tau derėtų pasisakyti, kas esi, - ramiai atsakė Einius. 

- Kieno čia žemės? Tu čionykštis? 

- Čionykštis. Čia mūsų žemės. 

- Jūsų? Ar Vykinto? 

- Vykintas - valdovas Tveruose. O Ventėje - mano tėvas! 

- Aa... Garbė dievams! - Jaunuolis iš karto nusiramino. Palei- 
dęs kalavijo rankeną, trūktelėjo pečiais ir net sugebėjo nusišyp- 
soti. - Tai reiškia, kad pagaliau pasiekiau rikio Žybarto valdas... 

- Būtent, - patvirtino Einius. - Bet taip ir nepasakei, kas esi... 

Užuot atsakęs, jaunuolis atkragino galvą ir šūktelėjo vis dar 
besileidžiančiam nuo šakos ant šakos savo bendrui: 

- Ei, Ūdry!.. Kabarokis vikriau. Čia, pasirodo, ne kas kitas, o 
Uvio broliukas... Pala, kaip jį vadino? Einiumi, ar ne? 

- Tiesa...- šiek tiek sutrikęs ir nepatenkintas, kad buvo pava- 
dintas broliuku, burbtelėjo Einius. - O iš kur tu žinai mano 
vardą? 

- Aš? Negi neatsimeni?.. Ne. Kur jau tau atsiminti! Toks vi- 
sai spirgas tada dar buvai. Tiesa, ir aš tada buvau ne per di- 
džiausias. Aš tai Sirputis. Sudotų rikio Algimanto sūnus. 

- Aa! - pagaliau atsiminė ir Einius, nors, tiesą sakant, tarsi pro 
miglą. Tai buvo išties labai seniai. Gal metus ar dvejus prieš tai, 
kai buvo pagrobtas Uvis*. Tada gerą laiko tarpą Ventės pilyje gy- 
veno Sudotų rikio sūnus. Kiek Einius pamena, tada buvo šneka- 
ma, kad Sirpučio motina mirė, o tėvas išvyko į žygį, tad tolimas 
Žybartų giminaitis Sirputis kelis mėnesius išbuvo pas juos. Ta- 
da nei Uvis, nei šitas Sirputis su Einiumi nenorėdavo žaisti. 
Nors, reikia pripažinti, Einius tuo metu iš tiesų, Sirpučio žodžiais 
tariant, tebuvo “spirgas". 

- Baisi kupeta! Atrodo, tikrai Sirputis. Užaugai! 

- Ir tu nežiopsojai. Štai, žiūrėk, tu perkarėli, - kreipėsi rikio 
Algimanto sūnus į ką tik ant storos perpuvusių drebulės lapų 
paklotės žnegtelėjusį jaunuolį. - Mus savo valdose pasitinka ri- 
kužis Einius, mano gero bičiulio Uvio broliukas. O šitas džiūs- 
na - tai Ūdrys. Jis taip išalko, kad varnienos užsimanė. Stačiai 
miršta iš alkio! 

Udrys į drabužio skvernus šluostėsi drebulės žievės subraižy- 
tas rankas. 

- Šit kaip! Vadinasi, ir Ventės pilis nebe už kalnų! - tarė Ūd- 
rys. - Tai gal suspėsim vakarienei? 

- Vakarienei vargu ar spėsim, - suabejojo Einius. - Dar galiu- 
kas kelio. Bet koks nors valgomas daiktas pilyje ir po vakarienės 
tikrai atsiras. 

- Oi! - suvaitojo Ūdrys ir abiem rankom susiėmė už pilvo. - 
Man grobas grobą ryja... Ar ištversiu tą galiuką? 

- Štai kas Ūdriui svarbiausia - ką nors į pilvą įkišti!.. Pats ma- 
tei, kaip vos sprando nenusisuko. Ir dėl ko? Dėl varnienos! 

- Varniena - visai nebloga mėsytė, - užtikrino Udrys. - Jei 
pakepi jaunus varniukus, tai beveik kaip balandžiai. Galima, 
* Apie Uvio pagrobimą skaitykite Skomanto knygoje “Teutonų belais- 

vis". 

aišku, ir seną varną paspirginti. Bet senos varnos geriau sū- 
dytos. 

- Ko jau ko, o varnienos Ventėje tikrai neturim... - nusišyp- 
sojo Einius. - Varnienos neturim, bet kiaulės kumpis ar avies kul- 
šis tikrai atsiras. Kaip tau labiau patinka rūkytas kumpis? Ar su 
kopūstais, ar su žirniais?.. 

- Aa! - išgirdes šiuos žodžius, Udrys užsimerkė, o jo veidą 
nušvietė palaimingas šypsnys. - O gal galima ir su žirniais, ir su 
kopūstais? 

Einius trūktelėjo pečiais. Ar Ūdrys juokauja, ar rimtai kalba? 
Panašu, kad rimtai. 

- Matyt, nemažai laiko keliaujat ir ilgai nė trupinio burnoj ne- 
turėjot? 

- Baisiai ilgai, - patvirtino Ūdrys. - Žygiuojam jau dvi dienas. 
O trupinio burnoj neturėjom net nuo vidudienio. 

- Baisi kupeta! Nuo vidudienio? - Einius pažvelgė į Sirputį, 
ir šis suprato, kodėl Einius nustebo. 

- Jis rimtai šneka! - patvirtino Sirputis. - Nuo pietų iki vaka- 
rienės pabūti nepavalgius - mano Ūdriui labai ilgas laikas. Visa 
laimė, kad žirgo neturim - būtų su visomis kamanomis sudoro- 
jęs, - nusišypsojo jaunikaitis. - Ką gi, keliaujam, Einiau. Tik kad 
tavo žirgas jam nebūtų per didelė pagunda. Matau, jog tu raitas. 

- Raitas. Žirgas ten, už krūmų, - patvirtino Einius, mąstyda- 
mas visai apie kitką. Sudotų rikio sūnus, o atėjo pėsčias, ir dar 
apsirengęs kaimiečio drabužiais? Kodėl gi taip? Nors ir knietė- 
jo paklausti, Einius susilaikė. Žemaitijoje toks klausimas būtų 
nemandagus. Žmogus pats pasakys, kai tik nuspręs, jog verta sa- 
kyti. 

- Keliausim. Bet dar turiu Vaišniui pranešti, kad perimtų sar- 
gybą. 

Jis pasisuko į besileidžiančios saulės pusę ir, pridėjęs delnus 
prie lūpų, skardžiai sukukavo. Palaukė ir sukukavo dar kartą. 
Netrukus pasigirdo atsakymas - kažkur toli du kartus atsiliepė 
gegutė. 

Sirputis pritariamai palingavo galvą. 

- Ventę saugojat, kaip ir visada, - tarė. 

- Reikia. Juk mes ant pačios ribos, - pakartojo Einius ne kar- 
tą girdėtus tėvo žodžius. - Jums ten, Sudotuose, lengviau. Sa- 
ko, kad jūsų teutonai nepasiekia. 

- Kol kas ne... - atsiduso Sirputis. Atrodė, kad jis kažko stai- 
ga nuliūdo. - Teutonai - kol kas ne. Bet matai, rikuži Einiau, rū- 
pesčių netrūksta ir be teutonų... Tiek to, geriau keliaukim, nes 
mano Ūdrys vėl pradės dairytis į varnas. 


Dangaus skliaute viena po kitos įsižiebė žvaigždės. Patekėjo 
mėnuo. Jo blausiai švytintis ragelis čia išnirdavo, čia vėl pra- 
dingdavo virš galvų susisiekiančioje miško lapijoje. Pūtė silpnas 
vėjelis, nakties tyloje galėjai girdėti girgždant šimtamečių me- 
džių viršūnes. Tai šen, tai ten suūbaudavo pelėda arba apuokas, 
sutraškėdavo plona šakelė po nakčiai ieškančio guolio žvėries 
kojomis, ir vėl viską apgaubdavo tyla. Tik medžių girgždesys, ta 
nesibaigianti miško dejonė, aidėjo aplink, o paslaptingi šešėliai 
mirgėjo ant tako ir keliaujančiųjų veidų. 

Raitas jojo tik Einiaus šuniukas. Nors Sirputis ir sakė Einiui, 
kad jis sėstų ant savo Sarčio, tačiau vaikinui atrodė, jog taip elg- 
tis nedera. Vyresnis už jį rikio sūnus žengs pėsčias iš paskos, o 
jis sau kinkuos balne! Todėl, užkėlęs ant balno iš tiesų pailsusį 
Sabalą, pats žengė greta Sirpučio. Iš paskos, vis klausinėdamas, 
ar dar toli, žirgliojo liesasis Udrys. 

Pagaliau tarsi siena juos iš visų pusių rėmęs miškas ėmė re- 
tėti, ir vėlyvi keliauninkai atsidūrė plačioje pievoje. Miškui likus 
už nugarų, Einius linksmiau atsikvėpė. Ne, jis miške nieko ne- 
bijojo, tačiau, keliaujant naktį per girią, vis vien reikia būti at- 
sargiam, kad neparvirstum užkliuvęs už išsikišusios šaknies ar 
pargriuvusio stuobrio, kad netyčia neprisišauktum kokių miško 

dvasių ar šmėklų. Jų miške naktį visada apstu, ir keletą kartų 
Einiui atrodė, jog kaip tik nenuorama miško dvasia brūkštelėjo 
jam drėgnais pirštais per veidą. Žinia, dvasios jam nieko blogo 
nedarys, juk ne veltui jo motina Medeina aukoja savo bendra- 
vardei miško deivei, kurios klauso visi žvėrys ir paukščiai. Ir dva- 
sios, žinoma. Tačiau deivė Medeina ne viena tvarkosi miške. Yra 
dar ir nenuorama Puškaitis, kaukų valdovas, ir jo mažieji paval- 
diniai, kurie giedrią mėnulio pilnatį poromis ar net būreliais 
šmirinėja paslaptingaisiais kaukatilčiais po šeivamedžio krū- 
mais. Skaidrių upelių bei ežerėlių pakrantėse esama laumių, yra 
visokių dvasių, apie kurias ilgais vakarais prie židinio pasakoja 
dainiai. O jei prisiartinsi prie kokios pelkės ar raisto, tai nėra ko 
ir kalbėti! Ten tų dvasių taip tiršta, kad tik saugokis, jog nety- 
čia neužliptum. 

- Ko gero, jau nebetoli? - tyliai paklausė Sirputis. Iš jo balso 
buvo galima spresti, kad ir jam labiau patinka keliauti per pie- 
vą, negu tamsiu mišku. 

- Jau greitai, - atsakė Einius. - Tuoj bus Užgirių kaimas, pas- 
kui rugių laukas, po to dar galiukas palei Ventą, o tada bus ir 
pilis. 

- Oi! Kažin, ar išturėsiu! - suaimanavo greta jų žengiantis Ūd- 
rys. - Kai pasakei, kad esi iš Ventės, tai pamaniau, kad pilis vi- 
sai Čia pat. 

- Tolokai nuo namų išstatė žvalgus ventiškiai! - nusistebėjo 
Sirputis. 

- Kuo anksčiau pamatysi priešą, tuo geriau pasiruoši jį atrem- 
ti! - kartodamas tėvo žodžius, pamokomai, tarsi būtų senas, už- 
grūdintas mūšiuose karys, atsakė Einius. 

- Tas tiesa, - sutiko Sirputis. - Bet ir žmonių sargybai tokiu 
atveju reikia daugiau! 

- Baisi kupeta! Kai galvą brangini, žmonių negaila. 

- O ką veikia Uvis? Gal jis iš kitos pusės pilį saugo? 

- Ne, - atsiduso Einius, - Uvis dabar turi svarbesnių reikalų. 

- Svarbesnių? 

- Taip, - didžiuodamasis broliu, ėmė aiškinti Einius. - Tėvas 
rengiasi jį pasiųsti pas kuršius pirkti ginklų. Ten, į kuršių pak- 
rantę, dažnai atplaukia jūra pirkliai iš Visbiaus. Žinoma, Vis- 
biaus pirkliai ginklų atveža ir į Kauną, bet pajūryje jie pigesni. 
Mat plaukiant Nemunu, pirklius dažnai užpuola plėšikai ir vis- 
ką atima, o kartais net užmuša. Todėl pirkliai ir pakelia prekių 
kainą už visus pavojus. Pernai vasarą Uvis su Daubaru vienus to- 
kius plėšikus kaip tik ir pagavo. * O į Kuršą tėvas jį siunčia to- 
dėl, kad Uvis vokiškai šneka kaip riešutus kremta. Tu gi Žinai, 
kad Uvį buvo pagrobę teutonai... 

- Kas to nežino! - sušuko Sirputis. - Apie tai visoje Žemaiti- 
joje dainiai pasakoja. Ir kaip juos abu su Daubaru miegančius 
„užklupo, ir kaip milžinas Daubaras išsivadavo, ir kaip Uvis Ry- 
goje ilgus metus kentėjo, kaip ten išmoko visokių stebuklų, net 
ištempta aukštai ore virve vaikščioti, kaip bėgdamas iš nelais- 
vės vilką prisijaukino... 

- Ne vilką, o vilkę, - pataisė Sirputį Einius. 

- O koks tos vilkės vardas? - paklausė Ūdrys, kuris taip įdė- 
miai klausėsi pokalbio, kad net alkį buvo primiršęs. 

- Tiesiog Vilkė. 

- Taip paprastai? - nusivylė Ūdrys. 

- Užtat, kad ji vienintelė tokia. 

- Na, gal.. - nutęsė Udrys. - Bet aš tai jau mandriau sugalvo- 
čiau! Jei turėčiau vilką, pavadinčiau jį... - Udrys nutilo, nes kai 
prireikė gero vardo vilkui, staigiai niekas neatėjo į galvą. - Pa- 
vadinčiau jį... 

- Na, na, sakyk, kaip pavadintum! - nusijuokė Einius. 

- Pavadinčiau jį Kundra! - šūktelėjo Udrys. 

Einius jau ruošėsi įsižeisti, kad tas išdžiūvėlis tarsi abejoja Vil- 
kės vardo gražumu, tačiau nusprendė patylėti, nes Ūdrio pasi- 
rinktas vardas buvo nei į tvorą, nei į mietą. 

- Kundra... Kodėl Kundra? - paklausė jis. 


* Apie tai skaitykite Skomanto knygoje “Plėšikų pilis". 

- Et... Tai mano brolio vardas, - niūriai įsiterpė Sirputis. - Be 
reikalo tu taip, Udry. Valdyk liežuvį! 

Jie žygiavo pakankamai sparčiai, tad netrukus už jų nugarų 
liko nedidelis Užgirių kaimas, kurio žmonės, pavojaus ištikti, 
bėgdavo slėptis į Ventės pilį. Kaimas jau seniai miegojo, tik vie- 
nur kitur vangiai amteldavo šuo, o šiltame rugpjūčio nakties 
danguje sušmėžuodavo uodus medžiojantys šikšnosparniai. 

- Dėmesio! Atsargiai! - šūktelėjo Sarčiu vedinas ir todėl kiek 
atsilikęs Einius. - Čia takas leidžiasi nuo skardžio. 

Išgirdęs netikėtai nakties tylą perskrodusį Einiaus balsą, Sir- 
putis krūptelėjo, tarsi būtų pažadintas iš nemalonaus sapno. Iš 
tiesų už kaimelio takas stačiu skardžiu smigo žemyn. Apačioje 
matėsi mėnulio nutviekstas Ventos vingis ir platokas slėnis. Kur 
ne kur galėjai įžvelgti tamsius krūmokšnių ir prie vandens pa- 
linkusių juodalksnių guotus. 

Už kelių šimtų žingsnių, ant neaukštos, į Ventą įsibridusios 
kalvos, dunksojo pilis. Tamsoje juodavo storų rąstų siena, į dan- 
gų stiebėsi du bokštai. 

- Štai ir Ventė! - linksmai sušuko Einius. 

Rūmų tarpduryje jų laukė rikis Žybartas, laikydamas ranko- 
je deglą. Jis visada guldavo paskutinis, o pastaruoju laiku ir pri- 
gulęs ilgokai neužmigdavo. 

- Na, sūnau, vėlokai atsibeldei... Negi yra kokių žinių? Ar 
Vaišniui sargybą perdavei? O kas čia tokie? 

- Sargybą perdaviau. O čia svečiai. Iš Sudotų, tėve! 

- Oo! Iš Sudotų!.. - Žybartas aukščiau pakėlė deglą, apšvies- 
damas Sirpučio veidą. - Na, tikrai iš Sudotų! Nedaug tepasikei- 
tei, Sirputi. Užaugai, jau tikras vyras! Džiaugiuosi, kad mūsų ap- 
lankyti atvyko Algimanto Sudotiškio sūnus. Smagu tave vėl ma- 
tyti Ventėje! Kaip laikosi mano senas bičiulis? Reikia žadinti Uvį, 
juk judu taip sutikdavote... 

- Uvio žadinti neverta, garbusis Žybartai, - žemai nusilenkė 
Sirputis. - Naktis jau. Atsiprašome, kad taip užklupome. Bus ry- 
toj laiko papasakoti viską. O yra apie ką. Rytą galva šviesesnė. 

- Tiesą sakai... Rytoj pasišnekėsim, tik pasakyk, kaip tėvas gy- 
vuoja? | 

- Nelengva mano tėvui dabar, garbusis Žybartai. Todėl aš ir 
čia... O su manimi mano bičiulis Udrys. 

- Kad ir kas atsitiktų, Sirputi, prieglobstį čia visados rasi! - 
tvirtai tarė Žybartas. 

Jis, žinoma, jau buvo pastebėjęs, jog svečias atėjo pėsčias ir 
apsirengęs ne taip, kaip priderėtų Sudotų Algimanto sūnui. Tai 
liudijo, jog reikalas, kuriuo jie atvyko, rimtas. Vadinasi, skubė- 
ti klausinėti tuo labiau nedera. 

- Išties, kelionė ilga, - atsiduso Žybartas. - Tau ir tavo bičiu- 
liui reikia pailsėti. Rytoj aptarsime jūsų rūpesčius. Jumis bus pa- 
sirūpinta. 


Vaikystės draugai 


ugiedojo tretieji gaidžiai. Ventė budo. Pasikeitė sar- 

gyba, bernai išvedė girdyti arklius, mergos jau sukosi 

apie virtuvės duris, ir virš pajuodusių rąstinių sienų 

kilo židiniuose įpūstos ugnies dūmai. Prasidėjo dar 
viena ankstyvo rudens diena. Pilies gyventojai ėmėsi jiems įp- 
rastų darbų: į savo budėjimo vietas išskubėjo žvalgai, tarnaitės 
ėjo vandens, Kerniaus kalvėje pasigirdo kūjo dūžiai. 

Pirmieji rytmečio spinduliai įsliuogė į kambarį, kuriame su 
broliu Daubaru miegojo Uvis. Vaikinas nubloškė iš stirnenų su- 
siūtą antklodę ir pakilo nuo plataus suolo, atstojusio lovą. Naktį 
pro miegus jis tarsi girdėjo kieme kilusį triukšmą, žmonių bal- 
sus, tačiau pavojaus ženklo nebuvo, ir jis, vos pusiau tepabudęs, 
vėl paniro į jau pamirštą sapną. Todėl dabar, norėdamas išsiaiš- 
kinti, kas buvo nutikę vidurnaktį, ilgai nedelsė - greitai apsivil- 
ko, apsiavė ir nubėgo į menę. Čia nebuvo nė gyvos dvasios, tik 
ugniakure plazdeno liepsna. Uvis nuskubėjo į kiemą. Vos spė- 
jęs apsidairyti, pamatė iš arklidžių išeinantį, į žilą barzdą besi- 
šypsantį Žybartą. 

- Sveikas, tėve, - pasisveikino Uvis. - Kas naujo šį rytą? 

- Sveikas, - atsakė Žybartas. - Gera žinia iš pat ryto! Bėroji 
atsivedė kumeliuką, buvau nuėjęs pasižiūrėti. Turėsime eiklų 
žirgą! 

Tačiau kumeliukas, kuris kitu atveju būtų sudominęs Uvį, šį 
kartą jam nerūpėjo. Be to, Bėroji buvo Gailės kumelė ir tokia ro- 
mi, jog Uvis abejojo, kad iš jos kumeliuko galėtų išaugti žygiams 
tinkamas žirgas. 

- Gailė bus patenkinta! Bet ar šiąnakt tikrai nieko daugiau ne- 
nutiko? 

- Oo! Tai vis dėlto girdėjai. Nutiko, nutiko. Turėtum būti pa- 
tenkintas - tavo bičiulis Sirputis iš Sudotų atvyko. Nors...- Žy- 
bartas susimąstė, ir jo veidas surimtėjo. - Nors baiminuosi, kad 
žinios iš Sudotų bus nelabai linksmos. Sirputis dar nieko nepa- 
sakojo, bet, tu tik įsivaizduok, rikio Algimanto sūnus pėsčias iš 
Sudotų atėjo! 

Uvis suraukė kaktą. Iš Sudotų iki Ventės buvo ištisa diena ke- 
lio arkliais. Pėsčiam reikėjo trijų, geriausiu atveju, dviejų dienų. 
Bet kodėl garsaus rikio sūnui teko keliauti pėsčiam? 

- Mat kaip! Pėsčias! 

- Būtent. Ir tik su vienu palydovu, kuris net kelio nežino. Jei 
ne Einius, kažin, ar būtų radę Ventę. O tu, Uvi, ar prisimeni Sir- 
putį? 

Uvis linktelėjo galvą. Tiesa, nuo to laiko, kai jie paskutinį kar- 
tą matėsi, praėjo daug metų. 

- Svečiai jau keliasi... - lėtai dėstė Žybartas. - Paklausysim, ką 
jie pasakys. Jei reikės pagalbos, tai mudu abudu turime jiems 
padėti, nors Algimantą aš paremčiau ir be giminystės įpareigo- 
jimų. Jis tikras karys! 

- Visai Žemaitijai tai žinoma! - sutiko Uvis. 

Žybartas apsigręžė ir lėtai, retkarčiais pakreipdamas galvą, 
tarytum su kažkuo ginčydamasis, nužingsniavo rūmų link. Uvis 
prikando lūpą. Pėsčias! Ką tai galėtų reikšti? Gal kokie priešai 
užpuolė Sudotus, o Sirputis pabėgo? Bet ne! Apie tai būtų se- 
niai pranešę žygūnai, be to, ir Sirputis iš karto būtų papasako- 
jęs, nebūtų laukęs ryto... 


Bėrąją Uvis pamatė vos įžengęs į arklidę. Tai buvo vieninte- 
lė jo sesers Gailės kumelė, tokia lėta, kad net šalimais trenkęs 
žaibas vargiai ją sujaudintų. Ji stovėjo panarinusi galvą ir švel- 
niai laižė laibakojį kumeliuką, tokį pat bėrą, kaip ir ji pati, bet 
su balta žvaigžde kaktoje ir juodais karčiais. 

- Dailus! - atsainiai tarė Uvis, žengdamas prie kumeliuko. 

- Ką sakai, dailus! Jis puikus... Jis tikras gražuolis! - netikė- 
tai išgirdo Gailės balsą. 

Pro mažus arklidės langelius šviesos patekdavo nedaug, to- 
dėl Uvis už ėdžių stovinčios sesers iš karto nepastebėjo. 

- Jis pats gražiausias žirgas arklidėje! - pridūrė Gailė. 

Arklidėje stovėjo ir Uvio Trabantas, todėl kitą dieną brolis bū- 
tų seseriai paprieštaraves, nes buvo įsitikinęs, jog gražesnio žir- 
go už Trabantą nerasi ne tik Ventės arklidėse, bet ir visoje Že- 
maitijoje! Tačiau šįkart jis praleido tuos žodžius negirdom. Maža 
ko prikalba merginos! 

- Kaip jį pavadinsi? - paklausė. 

- Bus Žvaigždikis! - tvirtai tarė Gailė. - Gražiausiam pasau- 
lyje žirgui reikia ir gražaus vardo. 

- Vardas gal ir nieko, - svarstė Uvis. - Bet karo žirgui jis ne- 
tinka - per ilgas ir sunkiai ištariamas. Žvaigždikis!.. Karo žirgo 
vardas turi būti trumpas ir kietas. 

- O kodėl jis privalo būti karo žirgu? - nepatenkinta paklau- 
sė Gailė. 

- Kodėl? - sutriko Uvis. - Eržilas juk buvo Žaibas. Smarkus žir- 
gas! O čia irgi ne kumelė. 

- Ne, - susiraukė Gailė. - O kodėl aš negaliu turėti ir eržiliu- 
ko? Visi joties vyrai turi ne po vieną žirgą. Net Junda, ir ta, tu- 
ri du. Tu turi keturis. Daubaras - net nežinau kiek, o aš - tik Bė- 
rąją. 

- Daubaras pats žirgus iš žygių parsivedė. O Jundą antrąjį lai- 
mėjo per Augumo šventę... 

Uvis nesigyrė, jog ir jo trys iš keturių žirgų yra parsivesti iš 
Žygių į rusų žemes. Gailė ir pati tai žinojo. 

- O gal ir man reikės į žygį keliauti! - atrėžė Gailė. - Kad ir 
kas būtų, jį pavadinsiu Žvaigždikiu. 

- Na, kas čia per ginčai, vaikai? - išgirdo jie Žybarto balsą. Tė- 
vas sugrįžo į arklidę pakviesti Uvio, kadangi svečiai jau rinkosi 
į menę. 

- Et, niekis. Gailė nori pavadinti kumeliuką Žvaigždikiu, - pa- 
aiškino Uvis. - O aš jai sakau, kad toks vardas karo žirgui ne- 
tinka. 

- Tėveli! Aš noriu, kad būtų Žvaigždikis! - sušuko Gailė. Ji pri- 
bėgo prie Žybarto ir apkabino jo kaklą. Iš pat mažens duktė ži- 

nojo, kaip elgtis su tėvu. - Pasakyk Uviui, tėve. Čia mano kumelė 
ir mano eržiliukas. Uvis turi keturis žirgus. O Daubaras kiek? 
Net Junda turi du. 

- Na jau, na jau, įsibėgėjai! - tarsi paprieštaravo Žybartas. - 
Eržilas tau gali užaugti per smarkus. Nesuvaldysi! Geriau pa- 
rinksim tau gražią kumelaitę. 

- Ne, tėveli.. Prašau, aš noriu Žvaigždikio. Jis man bus pats 
geriausias žirgas. Aš juk jaučiu! - Šiuos žodžius ji ištarė priglu- 
dusi prie Žybarto krūtinės, ir tas nejučiomis paglostė papurusią 
jauniausios dukters galvą. 

- Gerai, jau gerai...- pagaliau nusileido tėvas. - Tebūnie 
Žvaigždikis. Galėsi ant jo paskraidyti. O dabar eime į menę - sve- 
čiai jau pakirdo, pusrytis ant skobnies. 

Kai jis nusisuko eiti, Gailė staigiai atsigręžė į Uvį ir iškišo lie- 
žuvio galiuką. Taip ji erzindavo brolį, kai buvo dar visai maža 
mergaitė. 


Kai rikis Žybartas, Gaile ir Uviu vedinas, įžengė Ventės pilies 
menėn, visi jau buvo susirinkę. Daubaras ir Junda klausinėjo Sir- 
putį apie kelionę, o Einius, dar ne visai nuvaikęs miegus, trynė 
paraudusias akis ir nekantraudamas trukdė broliui ir seseriai 
kalbėtis su vienu iš svečių. Antrasis svečias į kalbas nesileido. 
Mat ant skobnies jau buvo padėta kiaušinienės bei raikytos duo- 
nos, tad liesas kaip žalga vaikinas atsidėjęs žiaumojo, užmiršęs 
viską pasaulyje. 

- O tos varnos tai, maniau, Ūdrį medyje užkapos! - nenusty- 
go Einius. - Kad pakels lalesį! Visa giria tik skamba. Baisi kupeta, 
sakau, turbūt visas kalavijuočių būrys atkeliauja. 

- Ar nenutilsi pagaliau! - sudraudė jaunylį vyresnioji sesuo 
Junda. - Leisk pačiam svečiui papasakoti. 

- Ugi, - pritarė mažakalbis Daubaras, visada linkęs daugiau 
klausytis, negu kitus klausinėti. - O tu ką paporinsi, Udry? 

- Viskas buvo taip, kaip rikužis sako... - žiaumodamas pilna 
burna, patvirtino Ūdrys. - Einam su rikiu, einam, o tos Ventės 
kaip nėr, taip nėr. Maniau, kad jau teks iš bado nusistagaruoti, 
užtat ir rioglinaus į medį! 

- Štai, Sirputi, - tarė priėjęs Žybartas, - atvedžiau ir tavo 
vaikystės draugą. Ar dar pažįstat vienas kitą? 

Sirputis atsistojo ir nedrąsiai žengtelėjo link Uvio, kuris bu- 
vo ne mažiau sutrikęs už Sirputį. Abu paskutinį kartą matėsi be- 
ne prieš dešimt metų. Tada jie dar buvo visai berniūkščiai: turš- 
kėsi Ventoje, meškeriojo, laižė medų, pasislėpę kamaraitėje, ir 
abu svajojo, kad užaugę taps tikrais žygūnais ir nuveiks tokius 
žygdarbius, apie kuriuos netgi pats Žvelgotė nesvajojo. 

Pirmasis, kaip ir dera šeimininkui, drovumą nugalėjo Uvis. Jis 
priėjo prie Sirpučio, nusišypsojo, ir, plačiai išskėtęs rankas, ap- 
kabino vaikystės draugą. 

- Na, paaugai mažumėlę... Būk sveikas, vėl atvykęs į Ventę! 

- Sveikas. Gerai, kad yra tokia vieta kaip Ventė, kai bėda pris- 
paudžia, - tarė Sirputis. Jis irgi pabandė nusišypsoti, tačiau jam 
nelabai sekėsi. - Kaip upėtakiai Ventoje? Ar vis dar tokie dide- 
li? 

- Lyg ir mažesni. Gal didesnius jau išgaudė?.. O gal mudu di- 
desni išaugom! - Uvis atsigręžė į durų staktą. - Pameni, matuo- 
davomės, kuris aukštesnis. Va tą žymę tu įrėžei. Stiebeis, kad 
kuo didesnis būtum. 

- Nejaugi? - Sirputis priėjęs pirštu patrynė peiliu įrėžtą stak- 
toje brūkšnį, kuris tesiekė krūtinę. - Teisybę sakai, labai jau no- 
rėjau būti aukštesnis. Norėjau užaugti toks didelis, kaip tavo 
Daubaras... 

- Ugi beveik ir praaugai! - netikėtai prabilo Daubaras. Jis pa- 
lengva atsistojo visu meškino ūgiu ir nupėdino iki tos pačios 
staktos. Dabar jis buvo vos puse galvos aukštesnis už Sirputį, bet 
pečiai atrodė beveik dvigubai platesni. - Va! Kai aniedu mata- 
vos, ir aš po to brūkštelėjau. Nagi štai koks tada buvau... 

Savo dideliu pirštu jis užčiuopė kitą įrėžtą žyme, kuri siekė 
Sirpučiui iki peties. Visi ištiesė kaklus, stengdamiesi įžvelgti 
įrantą. Buvo keista, kad “Griaumedis", kaip Uvis dažnai vadin- 
davo Daubarą, kažkada galėjo būti mažas. 

- O aš atsimenu, kai tu, Daubarai, buvai dar mažesnis, - san- 
tūriai nusišypsojo Medeina. - Kai po skobniu stačias vaikštinė- 
jai. Jūs, bernai, turbūt manot, kad tik jūs vieni augat. Pažvelk, 
Sirputi, čia Gailė. Gal prisimeni? Kai viešėjai pas mus, judu su 
Uviu nepriimdavot jos žaisti. 

- Nejaugi?.. - išsprūdo Sirpučiui, ir jis, pažvelgęs į Gaile, pa- 
raudo. 

Raustelėjo ir Gailė, tačiau tai pastebėjo tik motina. Nors mer- 
gaitė buvo tik šešiolikos, ir, kai jai būdavo paranku, sugebėda- 
vo elgtis kaip vaikas, tačiau patyrė, jog vien jos šypsnys priver- 
čia sutrikti net suaugusius vyrus. Tiesą sakant, tai jai teikė ne- 
mažai pasitenkinimo. 

- Jie abu buvo netašyti stuobriai, o Uvis toks ir liko! - šūkte- 
lėjo Gailė ir vėl nerūpestingai nusišypsojo. - Apie Sirputį nieko 
nežinau. Gal jis kitoks? - Ji kukliai nuleido savo ilgas blakstie- 
nas. 

- Aš... Na.. Nebeatsimenu, kaip ten tada buvo, tiek metų... - 
mikčiojo Sirputis. - Bet dabar manęs niekas netašytu stuobriu 
nepavadina... 

Uvis atsiduso. Nors jis ir matė, jog Gailė išaugo gražuolė, ta- 
čiau dar negalėjo priprasti, kad nuo mažosios sesers žvilgsnio 
jo draugai praranda žadą. 

- Geriau leiskime Sirpučiui papasakoti, kodėl jis čia atvyko. 
Turbūt svarbus reikalas atvedė į Ventę. Tiesa? 

- Reikalas...Taip, svarbus reikalas...- Raudonis, palietęs Sir- 
pučio skruostus, išblėso. Vaikinas iš padilbų apžvelgė Žybarto 
šeimyną ir pasitrynė kaktą, stengdamasis susikaupti. Pakėlė gal- 
vą, apsižvalgė, lyg ir pasirengęs kalbėti, tačiau vėl ją nuleido, 
taip ir nepravėręs burnos. 

Daubaras pakilo. Nuėjęs prie menės durų, jas tvirtai uždarė. 

- Esi tarp draugų, Sirputi, - svariai tarė jis. - Kad ir ką pasa- 
kytum, viskas liks tarp šitų sienų. 

Kurį laiką dar tvyrojo tyla. Pagaliau Sirputis, iš lėto pakėlęs 
galvą, vėl apžvelgė susirinkusius. 

- Dėkoju.. Dėkoju, kad priglaudėt, kad norit išklausyti... - Jo 
balsas pastebimai virpėjo. - Pasakysiu jums štai ką: aš esu trem- 
tinys... Išvarytas iš Sudotų... 

Sirnučio 
pasakojimas 


irputis nutilo ir stengėsi susitvardyti, bet buvo maty- 

ti, kaip nežymiai trūkčioja kairysis jo skruostas. Atro- 

dė, jog tyla vėl užsitęs, tačiau tuo metu kostelėjimu į 

save dėmesį atkreipė skobnies gale sėdintis Udrys. Bu- 
vo matyti, kad vaikinas veltui laiko neleido - kiek siekė jo ilgos 
liesos, kaip šakaliai rankos, tokiu atstumu valgiais apkrautas 
skobnis jau buvo gerokai tuštesnis. 

- Tik nepamanykit, kad jį išvarė rikis Algimantas! - nusišluos- 
tes rankove lūpas, sušuko Ūdrys. - Jokiu būdu ne! Visa nelaimė, 
kad Sudotų rikis Algimantas serga taip sunkiai, jog tapo tiesiog 
bejėgis. O kad Sirputį išvarė, tai jo brolio nuopelnas. 

- Brolio? - nustebęs paklausė Uvis. Jis nežinojo, kad Sirputis 
turi brolį. Tada, kai jo bičiulis gyveno Ventėje, jis apie brolį net 
nebuvo prasitaręs. 

- Tas brolis gerokai vyresnis, - kiek užsikirsdamas, toliau aiš- 
kino Udrys. - Net penkiolika metų už Sirputį vyresnis. Tai pir- 
mosios rikio Algimanto žmonos sūnus, vardu Kundra. Dešimt 
metų, o gal net ir daugiau, Kundra trankėsi Erdvilo jotyse. Bu- 
vo pakliuvęs į rusų nelaisvę, paskui išpirktas. Taigi trankėsi po 
pasaulį, bet va prieš dvejus metus sugrįžo. Sugrįžo su žmona iš 
Nalšios. Kundra toks paniurėlis, o jo žmona - tikra žiežula. Va 
tada viskas mūsų Sudotuose ir pašlijo. Kundra iškart ėmė nesu- 
tarti su senuoju Algimantu, nors tėvas kažkada išpirko jį iš ru- 
sų nelaisvės. 

Udrys tarškėjo, vis pažvelgdamas į Sirputį, tarytum laukda- 
mas, kuomet šis pats pradės kalbėti. Pagaliau Sirputis krestelė- 
jo galvą, pritardamas paskutiniams jo žodžiams. Udrys kaipmat 
nutilo. 

- Ką Udrys paporino, daugmaž teisybė, - prabilo Sirputis. - 
Bet ne tai svarbiausia. Nesugyveno brolis su tėvu - tai irgi tie- 
sa, bet dažniausiai dėl menkų smulkmenų susipykdavo. Mat ir 
tėvas, ir brolis labai užsispyrę, o Kundrą vis Agilė paakindavo. 
Na, ir apsižodžiuodavo. Bet kokie namai be dūmų? Būtumėm 
taip ir gyvenę... 

Sirputis nutilo, pažvelgė į sudėtas ant kelių savo rankas ir, 
ryžtingai pakėlęs galvą, jau tvirtesniu balsu tęsė: 

- Bėda prasidėjo, kai praėjusią žiemą tėvas susirgo. Nežinia, 
ar speigas buvo kaltas, ar kieno nors bloga akis, tačiau susirgo 
sunkiai. Taip nusilpo, kad sunkiai tepaeidavo. Aš kas dieną už- 
sukdavau į tėvo mene. Anksčiau tėvas būdavo nekalbus, bet da- 
bar man pasakodavo apie daug ką - apie žygius į tolimąją Vo- 
luinę, į Latgalą, į Gudiją ir į marių viduryje esantį Ėzelį. Per vi- 
są gyvenimą su juo nesame tiek kalbėjesi, kaip tais jo ligos mė- 
nesiais. Ir apie vokiečių pirklius, ir apie geležim apsikausčiusius 
jų karius, kurie siekia užgrobti kuo daugiau mūsų žemių. Man 
atrodė, kad tėvo negalavimas ilgai neužsitęs ir kad pokalbiai su 
manim jam teikia paguodos. Bet Agilei tie mano apsilankymai 
nepatiko. Kai tik aš ateidavau pas tėvą, ji vis skersakiuodavo... 
Vos atsisėdu prie jo lovos, ir ji užbėga, lyg gerti atnešti, lyg pa- 
galvę tėvui pataisyti. O paskui priekaištauja, kad aš jį per daug 
kamuoju, kad pašnekėjus su manimi tėvui darosi blogiau. Aš tuo 
niekaip negalėjau patikėti. Jokiu būdu! Maniau, ką čia reiškia 
liga tokiam kariui, kuris ristynėse galėtų ir lokį nurungti. Buvau 
įsitikinęs, jog iki pavasario jis pasveiks, o rudenį kartu patrauk- 
sim kur nors į rusų žemes. Bet Agilė vis zurzėjo, kad mano ap- 
silankymai tėvą pribaigsią. Pasakysiu jums teisybę - kartą net 
balsą prieš ją pakėliau. Kvaiša išvadinau! 

Sirputis, patvirtindamas tuos savo žodžius, liūdnai linktelė- 
jo galvą. 

- O dabar net ir nežinau, kas tada buvo teisus, nes išėjo ki- 
taip, nei tikėjausi. Išaušo pavasaris, o tėvas vis dar nesitaisė. At- 
virkščiai - jam ėmė darytis vis blogiau. Kai obelys pražydo, tė- 
vo sveikata ypač pašlijo. Mūsų žynys Sangus tiesiog iš kailio nė- 
rėsi - nešė jam visokias žoleles, vos ne kasdien atnašaudavo die- 
vams, tačiau aukos nepadėjo. Nieko gero nežadėjo ir burtai. 
Bent taip sakė mums Sangus. Tėvas kartais pasiskųsdavo, jog 
pradėjo blogiau matyti, nors prieš susirgdamas buvo taikliausias 
apylinkės šaulys. Vis labiau silpo ir jo klausa, o svarbiausia, da- 

rėsi vis sunkiau kalbėti. Jau ir aš supratau, kad pokalbiai jį 
vargina. Štai tada Agilė ir drėbė man į akis... Pasakė, kad žudau 
savo tėvą!.. 

Sirputis atsiduso ir, nusvarinęs galvą, nutilo. Vėl įsivyravo ne- 
jauki tyla. Visi laukė, ką dar pridurs rikio Algimanto sūnus. Pir- 
masis neištvėrė Udrys. 

- Tai netiesa! Gryniausias melas! - sušuko jis. - O Kundros 
žmona - tikra žiežula. Visiems įsakinėja! Ji ir kalba ne taip, kaip 
mūsų Žmonės. Iš Nalšios mat, vapalioja kažkaip keistai. O sena- 
sis rikis mėgo šnekėtis su Sirpučiu - tai ir aš žinau. Man pilyje 
priklausė žirgai, todėl kasdien ir ateidavau pranešti, kaip gyvuo- 
ja jo numylėtiniai. Ir Balčius, ir Strėlė, ir Griausmas. Ypač pas- 
„ tarąjį, baltą su juodais karčiais žirgą, rikis mėgo. O jis paprastai 
ne apie savo žirgus teiraudavosi, bet apie tai, kada gi ateis Sir- 
putis... O Kundros Agilė tiesiog pavydėjo, kad senasis rikis my- 
li Sirputį, o ne jos vyrą. Ir dar pasakysiu: labai jau tai Agilei, ir, 
aišku, Kundrai, Sudotai rūpi. Iš kailio išsinertų, kad tik... 

- Gana, Ūdry! - pertraukė jį Sirputis. - Patylėk! Kalbėkim tik 
apie tai, kas įvyko. Taigi, tėvas vis labiau pavargdavo. Ilgą lai- 
ką brolis man nepriekaištaudavo, kad vaikštau pas tėvą. Mudu 
su juo, gėda pasakyti, beveik nesikalbam. Kai aš augau, brolio 
namie nebuvo, o sugrįžo toks atšiaurus, kad ir nepasišnekėsi. Ne 
tik man sunku buvo jį prakalbinti. Visiems... 

- Sirputis vėl atsiduso ir tęsė: Taigi vieną kartą, kai sėdėjau 
prie tėvo, jo galva staiga nusviro. Tėvas suglebo lovoje, aš pa- 
šokau kviestis pagalbos, ir tada pamačiau tarpduryje stovintį 
Kundrą. “Kiek kartų tau Agilės sakyta, - suriko jis, - kad nevar- 
gintum tėvo savo kvailais tauškalais! Matyt, išties nori jį pri- 
baigti!" 

- Taip ir pasakė? - suraukė kaktą Uvis. 

- Taip ir pasakė... - sudrebėjo Sirpučio balsas. - Sutrikau. Prit- 
rūko žodžių atsikirsti. Tėvas guli be sąmonės, išblyškęs nelygi- 
nant numirėlis, o Kundra man šitaip kalba! Nesusivaldžiau... 
Trenkiau Kundrai į žandą. Jis tvojo man atgal. Gerai, kad ne- 

toliese buvo Sangus. Žynys atsistojo tarp mūsų, be to, tėvas su- 
dejavo, atbėgo Agilė, o aš tą pat dieną išvykau iš Sudotų. Visą 
savaitę praleidau Rykautuose, kur tėvas buvo pradėjęs statyti 
naują pilį. O kai grįžau... Kai grįžau, - Sirpučio balsas vėl užlū- 
žo, - tėvas jau nebegalėjo kalbėti, o Sudotuose buvo susirinkę 
krivūlės nariai. 

- Aa, krivūlė vis dėlto susirinko! - sušuko įdėmiai klausęsis 
Sirpučio pasakojimo rikis Žybartas. - Baisius dalykus pasakoji, 
Sirputi! Skaudu girdėti apie Algimanto ligą. Taip ir nežinai, ką 
Laimos lemia žmogui. Tvirtas vyras buvo, tas tiesa... Tiesiog ge- 
ležinis! Taip prarasti jėgas... O čia dar judu su broliu nesutariat. 
Manai, kad tai suteikia sveikatos?.. Na ką gi, gerai, kad nors kri- 
vūlė susirinko! 

- Bet toji krivūlė buvo Kundros papirkta! - vėl įsiterpė Udrys. 
- O Kundra už Sudotus ir tėvą, ir motiną parduos... 

- Patylėk, Ūdry! - griežtai nutraukė jį Sirputis. - Ne tau šne- 
kėt! Teisybė yra tokia, kad aš tada nesusivaldžiau ir... Ir čia ne 
Kundros kaltė, o juo labiau ne krivūlės. 

- Norėčiau tikėti, kad ne krivūlės,- svariai pridūrė Žybartas. 
- Tikiuosi, kad į ją atrinkti patikimi žmonės. Turėtų juk būti ir 
Vykinto atstovas... 

- Yra. Tai Jautakas. Be to, krivūlėje yra mano dėdė Skurvy- 
das. Jis mano motinos brolis, tad Kundrai visai ne giminė. Man 
Jis tikrai blogo nelinki. Užtaria mane ir žynys Sangus. 

- Bet Kantas... Tas tai jau tikrai Kundros žmogus! - neatlyžo 
Udrys. 

- Na, gal Kantas. Yra dar aklasis Salys. Jo, tiesa, tą dieną ne- 
buvo, bet kiti jau buvo susirinkę. Manė, kad... Kad tėvas tuoj iš- 
keliaus į dausas, toks silpnas buvo. Aš norėjau pas jį įeiti, bet 
Agilė užstojo duris ir neleido. Sako: “Nedrįsk eiti, užteks kan- 
kinti tėvą!" Aš įsiutau. Pastūmiau ją ir įėjau pas tėvą! Tokia yra 
teisybė. 

Sirputis nutilo ir vėl nuleido galvą. Visi tylėjo. 

35 


- Tesk, Sirputi, - ramiai paragino Medeina. - Kad pastūmei, 
negerai. Bet jos žodžiai, sakyk nesakęs, pikti ir be pamato. 

- Ne kažin kiek ir liko to pasakojimo, - dusliai tęsė Sirputis. 
- Įbėgęs į tėvo kambarį, įsitikinau, kad jis mane mato, bet nie- 
ko negali pasakyti. Veidas sustingęs, tik akių vyzdžiai juda. Pa- 
bučiavau jam ranką, paėmiau už smakro, norėjau pakelti jo gal- 
vą. Tada įsiveržė Sangus su Skurvydu ir mane išsivedė. Agilė 
šaukė, kad jai trenkiau, bet tai melas. Gerai, kad Kundros tuo 
metu nebuvo, nes vėl būtumėm susimuše. Skurvydas mane iš- 
barė, Sangus davė išgerti žolelių, kad nusiraminčiau... Tą vakarą 
visai buvau galvos netekęs - tėvas miršta ir nieko pasakyti ne- 
gali, Sudotus jau tvarko brolis ir ta jo žmona, o krivūlė, kaip 
man pasirodė, vien tik jų klauso. Varčiausi guolyje gal iki vidur- 
nakčio, kol užmigau. Matyt, padėjo tos Sangaus žolelės. Užmi- 
gau, bet kažkoks slogutis iškart užgulė - pajutau, kad žūtbūt rei- 
kia atsibusti. Pravėriau akis, žiūriu, o kaip tik virš mano guolio 
sienoje yra langelis. Siaurutis, žmogus nepralįstų. Kaip sykis pro 
angą švietė mėnuo, ir staiga jo šviesą uždengė šešėlis. Tą pat 
akimirką kažkas zvimbtelėjo, ir cvakt - greta manęs įsmigo į 
guolio lentą. 

- Į tave šovė?! - sušuko Einius. 

- Taip. Į mano gultą, vos per tris pirštus nuo tos vietos, kur 
gulėjau, įsmigo strėlė. 

- Ugi šaulys ne toks, kaip mūsų Junda, - garsiai pamąstė Dau- 
baras. 

- Šaulys pats sau užstojo šviesą, - paprieštaravo Sirputis. - O 
šovė jis stipriai. Strėlė įsmigo taip, kad vos ištraukiau. Per tris 
pirštus nuo mano kaklo. Būtų tiesiog prismeigusi mane prie 
gulto. 

- Ar spėjai pamatyti, kas šovė? - pasiteiravo Einius. 

Sirputis papurtė galvą: 

- Mačiau tik šešėlį. Dabar tai suprantu, kad mačiau tik šešė- 
lį, o tuo metu... Tuo metu pagalvojau, kad šovė Kundra! Dabar 
žinau, kad tikrai ne jis. Būtų kvaila iš jo pusės, nes jį patį pir- 

mą apkaltintų! Reikėtų teisintis ir prieš Vykintą, ir prieš krivū- 
lę. Bet tada, pats nežinau kodėl, buvau įsitikinęs, kad šovė 
Kundra! Kai pabudau, buvau lyg ir apsvaigęs, galvoje zyzė, pa- 
širdžius maudė. 

- Sakai, kad pabudai lyg apsvaiges? - paklausė Medeina. 

- Taip, - atsiduso Sirputis. - Visas lyg nesavas. O kai pama- 
čiau strėlę, toks baisus pyktis užplūdo! Buvau tikras, kad Kund- 
ra, dar tėvui amžinu miegu neužmigus, mane nori nugalabinti! 

“- Ir ką tu tada padarei? - paklausė Uvis. 

- Pasielgiau gana kvailai! - tvojo sau kumščiu per delną Sir- 
putis. - Kvailiau ir būti negali. Išplėšiau iš guolio lentos strėle 
ir, nusitvėręs ją, puoliau prie lango. Maniau, jei vėl pasirodys tas 
šaulys, smeigsiu į akį! Tačiau, apžvelgęs kiemą, nieko nepama- 
čiau, nors ir buvo mėnesiena. Toptelėjo, kad šaulys gal slepiasi 
pritūpęs po langu. Supratau, kad galvos pro langelį iškišti ne- 
dera, pavojinga. Mečiau tą išluptą iš guolio lentos strėlę, sugrie- 
biau nuo sienos kalaviją ir vienmarškinis nėriau pro duris. Gal- 
vojau, išbėgsiu į kiemą ir atsiskaitysiu su Kundra! Paskui topte- 
lėjo: kai tik atversiu rūmų duris, mane apšvies mėnulis, ir tada 
būsiu puikus taikinys... Pamaniau, kad geriau bus išlipus pro 
langą kitoje rūmo pusėje. 

- Kodėl kitoje? - paklausė Einius. 

- Ten langai į uždarą kiemelį, ir todėl truputį didesni, žmo- 
gus prasispraudžia. Maniau, apibėgsiu palei sieną ir užpulsiu 
Kundrą iš kitos pusės... Stengiausi eiti kuo tyliau, pirštų galais, 
tačiau kiek galėdamas greičiau. Išėjęs iš savo kambario, turėjau 
pereiti didžiąją menę, o paskui iššokti pro langą tos patalpos, 
kurioje gulėjo mano tėvas. Perėjau menę, o joje buvo tamsu, 
nors į akį durk! Apgraibomis susirades tėvo kambario duris, ty- 
liai jas pravėriau ir, stengdamasis nepažadinti ligonio, pirštų ga- 
lais nutykinau prie lango. Beeidamas pro tėvo guolį, kažką užk- 
liudžiau, po kojomis garsiai sužvangėjo. Puoliau prie lango, bet 
jis buvo stipriai užvertas. Pabandžiau atplėšti, bet staiga išgir- 

dau, kad tėvas vaitoja. Padėjau kalaviją ant lovos, norėjau pag- 
lostyti jam veidą, kad suprastų, jog čia aš, Sirputis. O tada at- 
silapojo durys ir ant slenksčio, lydimas dviejų tarnų, laikančių 
deglus, išdygo Kundra. Už jo stovėjo dar keletas, tamsoje gerai 
neįžvelgiau... 

Sirputis nutilo. Atsikosėjo, tarytum rauda būtų užgniaužusi 
gerklę, po to tesė savo liūdną pasakojimą: 

- Pašokau nuo tėvo lovos. Deglų šviesoje spėjau pamatyti jo 
sustingusias, nieko nereginčias akis. O Kundra jau šaukė: “Pa- 
sižiūrėkit į šitą niekšą! Jis nebegali palaukti, kol tėvas pats iš- 
keliaus į dausas! Griebkit jį! Dabar, broluži, valdysi tik pilies 
rūsį!" 

Griebiau kalaviją ir puoliau Kundrą, bet jį užstojo tarnai. 
Kundra pasislėpė, tarnai ėmė mosuoti deglais, iš kažkur atsira- 
do Skurvydas... 

Sirputis nutilo ir nusišluostė kaktą. 

- Na, jau netoli pabaiga...- vėl atsikosėjo jis. - Taip ir atsiti- 
ko - mane tą naktį įmetė į rūsį, o anksti rytą susirinko krivūlė 
manęs teisti. Ne visa krivulė, kadangi nebuvo aklojo senelio 
Salio. 

- Už ką gi teisti? - pašoko Uvis. - Negi už tai, kad bandei 
gintis? 

- Kad neteisingai apkaltinau savo brolį, nes Kundra juk tik- 
rai nešovė. Pasirodo, jis miegojo tame pačiame svečių kamba- 
ryje, kur buvo Skurvydas ir Jautakas. Mano sukeltas triukšmas 
juos ir pažadino. Už ką dar teisti? Už tai, kad kėsinausi nužu- 
dyti savo tėvą. Taip sakė Kantas. Tiesa, kiti iškart suprato, jog 
tai gryna nesąmonė, net pats Kundra apie tai neužsiminė. Ža- 
dėjo teisti ir už tai, kad mušiau Agilę. Bent taip ji tvirtino, nors 
tai ir melas. Už tai, kad pakėliau kalaviją prieš brolį, kad neat- 
sižvelgiu į sunkią tėvo ligą... 

Sirpučio balsas vis silpnėjo, kol visiškai nutilo. 

- Daug kaltinimų, - susimąstęs tarė Žybartas. 

39 


- Ir Skurvydas manęs negynė, - užgesusiu balsu pridūrė Sir- 
putis. - Tik Sangus bandė pateisinti. Jis sakė: kai žmogus artė- 
ja prie mirties, namuose susirenka ypač daug dvasių. Jos pavei- 
kia kitus, o ypač lengva joms daryti įtaką tiems, kurie jau ir taip 
susijaudinę. Štai tada Skurvydas ir pasiūlė mane ištremti į Ry- 
kautus. Mat Rykautuose tėvas buvo pradėjęs statydinti Kundrai 
pilaite. Taip, kaip Skurvydas pasiūlė, krivūlė ir nutarė. Taigi iš- 
siuntė mane į Rykautus, kad ten padėčiau statyti pilį. O žirgai 
ir visas mano turtas liko Sudotuose. Iš šeimynykščių tik vienas 
Udrys pasiryžo keliauti su manimi. 

- Ar ilgam ištrėmė? - paklausė Uvis. 

- Trims mėnesiams... Arba, kol tėvas... Patys suprantat, juk 
jis labai silpnas. Dabar jau beveik mėnuo praėjo nuo tos dienos, 
kai susirinko krivūlė. 


Pasitarimas 


enėje tvyrojo tyla. 

- Sprendimas griežtas, bet ne toks jau baisus, - 
pagaliau tarė rikis Žybartas. - Liūdnesnė yra žinia 
apie tavo tėvą. O kol kas kviečiu pasisvečiuoti pas 

mus. Manau, Uvis ir žirgą tau duos. 

- Žinoma! - sušuko Uvis. 

- O galir Gailė, - nusišypsojo Žybartas. - Ji šį rytą praturtėjo 
žirgais... 

- Kad mano dar nedidukas, - nusijuokė Gailė. - Teks pagyven- 
ti pas mus pilyje, kol paaugs... 

Visų nuotaika po truputį taisėsi. Net ir Sirputis stengėsi nu- 
sišypsoti. 

- Dėkoju, bet mes ne svečiuotis atvykome, - atsiduso jis. - At- 
"virai kalbant, man reikia pagalbos... 

- Ir dar kaip reikia! - Udrys vėl nusišluostė rankove lūpas. At- 
rodė, kad jis pagaliau pasisotino. - Prieš kelias dienas grįžau iš 
Sudotų, kur buvau nuvykęs žinių parinkti. Ačiū dievams, sena- 
sis rikis dar laikosi. Nei geriau jam, nei blogiau. Bet apie Sirputį 
pilyje sklando negeri gandai. Net ir kartoti juos koktu. Kas juos 
skleidžia, aišku. Bet liūdniausia, kad ir geros žinios iš pilies ri- 
kužiui nemalonios. Štai pranešiau jam, kad Kundra kone perpus 
visas duokles sumažino. 

- Aa! - palingavo galvą Uvis. - Čia tai jau rimta žinia. 

- Baisi kupeta! Kundra krivūlę papirkti nori! - suprato ir 
Einius. 

- Negi Sudotuose ją galima papirkti? - susirūpino Žybartas. 
- Na ir laikai atėjo! 

- Skurvydo nepapirksi. Jautaką irgi vargu ar paveiksi. O ki- 
tus? - Sirputis skėstelėjo rankomis. - Yra garbingų vyrų, bet ma- 
salas nemenkas. Tėvas iš tikrųjų nemažas duokles buvo uždėjęs. 
Juk reikėjo Rykautus statyti! Net man skundėsi žmonės. Prieš tai 
jie Kundros nemėgdavo, o dabar Udrys sako, kad nuotaikos kei- 
čiasi. Aš... Aš ir pats duokles būčiau sumažinęs, jei tai nuo ma- 
nes priklausytų. Bet negi kišies, kol tėvas gyvas! Ilgai galvojau, 

ką daryti. Štai ir nutariau traukti į Ventę patarimo paklausti, gal 
net pagalbos paprašyti. 

- Teisingai nusprendei, - pritarė Žybartas. - Dabar visi drau- 
ge pamąstykim - kokia pagalba tau geriausiai praverstų? 


Senu žemaičių papročiu pagrindinės valdos ir didžioji turto 
dalis po tėvo mirties turėjo atitekti jauniausiam sūnui. Papročių 
nebūna be priežasties, o šio papročio priežasčių buvo net kelios. 
Tėvai privalėjo pasirūpinti visais savo vaikais, tačiau vyresnie- 
siems padėti lengviau, nes jiems sieki gerovės, kai esi dar pačia- 
me brandume. Tada netrūksta ir jėgų, ir laiko. O pasirūpinti jau- 
nyliu neretai laiko nebeužtenka. Be to, vyresnieji tampa sava- 
rankiški, kai tėvai dar tvirti. Nedera jiems trintis apie tą patį Ži- 
dinį ir laukti, kol tėvai pasitrauks į šalį, jei vaikai sugeba tvar- 
kytis patys. Tokios trintynės tik eikvoja vyresniųjų vaikų jėgas, 
kurias geriau panaudoti, pasistengiant patiems susikurti savo 
būvį. Kai tik žmogus sugeba pats mokytis iš savo klaidų, metas 
jam tai ir daryti. Todėl vyresniesiems derėtų iškeliauti iš gim- 
tųjų namų ir pradėti gyvenimą svetur, o pačią tėvoniją ir parei- 
gą nukaršinti tėvus teperima jauniausias sūnus. 

Iš visko sprendžiant, kaip tik šitaip įpėdinystės reikalą žadė- 
jo išspręsti ir Sudotų rikis Algimantas. Vyriausiajam sūnui Kund- 
rai jis jau buvo paskyręs Rykautų kaimą, ir būtent ten Kundra 
siųsdavo Erdvilo žygiuose laimėtus belaisvius. Tiesa, pilies Ry- 
kautuose nebuvo, tačiau jos tada ir nereikėjo. Kai Kundra grįžo 
su žmona, rikis Algimantas savo žmonėms padidino duokles ir 
liepė statyti pilaitę Rykautuose. Tačiau pačiuose Sudotuose jau 
senokai nebuvo šeimininkės. Sirpučio motina jau buvo mirusi, 
ir Sudotų pilyje ėmė šeimininkauti Agilė. Pagaliau, su ta Rykau- 
tų pilaite nebuvo ir skubos, nes rikis Algimantas jautėsi tvirtas, 
dar vylėsi dalyvauti žygiuose. Vos įpusėjus statybą, jį užklupo 
klastingoji liga. Tačiau net ir atgulęs į ligos patalą, rikis Algiman- 
tas nežadėjo keisti senųjų papročių tvarkos. Anaiptol, kol dar pa- 

jėgdavo kalbėti, jis ne kartą užsiminė, jog metas paspartinti sta- 
tybą Rykautuose, o Sirpučiui metas žvalgytis žmonos, kurią par- 
sivestų į Sudotus. 

Bent taip papasakojo Žybartų šeimynai tremtinys Sirputis. 


- Kaip matau, yra tik dvi galimybės, Sirputi, - garsiai svarstė 
Žybartas. - Viena - kad rikis Algimantas pagaliau atsigaus. Ta- 
da jau jis pats nuspręs, ką daryti. Kaip tars žodį, taip ir bus. Tai 
būtų, žinoma, geriausia. Tačiau, kokį likimą jam Laimos nuau- 
dė, nežinome. O jei rikis neatsigaus... Tada... - Žybartas sulei- 
do dešinės rankos pirštus į savo jau stipriai pražilusią barzdą ir 
atsiduso. - Tada turės spresti krivūlė. Žodį galėtų tarti ir 
kunigaikštis. Vykintą gerai pažįstu, jis pasikliauna senaisiais 
papročiais. Jei krivūlės sprendimas bus toks, kokio reikalauja 
papročiai, jis nieku būdu nesikiš. 

- Ojei kitoks? - paklausė Uvis. Jis pats buvo ne kartą susiti- 
keęs su kunigaikščiu Vykintu, todėl atsakymą numanė. Nors, ži- 
noma, tėvas pažino Vykintą kur kas geriau. 

- Tas priklauso nuo... - miglotai atsakė Žybartas. - Jis ištirtų 
padėtį. Patikrintų, kodėl ir kaip buvo priimtas toks, ne pagal 
paprotį, sprendimas. Bet jei krivūlė tvirtai laikytųsi savo nuomo- 
nės, Vykintas greičiausiai sprendimui neprieštarautų. Juk jam 
svarbiausia, kad kuo mažiau peštųsi savieji. Teutonai stiprėja 
šiaurėje, Mindaugas - Lietuvos žemėse. Mindaugas jau ir į Del- 
tuvą įsibrovė. Žemaičiams būtina laikytis išvien. Kitaip - pražū- 
tis. Taip galvoja Vykintas. Taip manau ir aš, Žybartas. 

Kuri laiką visi tylėjo. Tada Daubaras pamuistė savo plačius 
pečius ir mostelėjo didele kaip ližė ranka: 

- Ugi aišku kaip ant delno. Tiesa tavo pusėje, Sirputi. Tik rei- 
kia, kad ir krivūlė šią teisybę žinotų. 

- Jei tik ji norės tą teisybę žinoti... - įsiterpė Uvis. - Palikimo 
klausimą spresti dar anksti. Dėkui dievams, rikis Algimantas dar 

gyvas. Tačiau, kiek suprantu, Kundra iš pradžių pasistengė Sir- 
putį pašalinti iš pilies, o dabar apie jį skleidžia šmeižtus. 

- Baisiausius! Ir viskas - grynas melas! - pašoko Udrys. - 

- Melo kojos trumpos! Bet reikia parodyti, kad jos iš tiesų 
trumpos... - Uvis suraukė kaktą ir pažvelgė į motiną. 

Žybartas jau buvo pasakęs, ką sumąstė, o Medeina vis dar sė- 
dėjo rimta ir susikaupusi. Dabar ji pasviro į priekį ir pažvelgė į 
Sirputį. 

- Supratau, kad kalbi teisybę, - pradėjo ji. - Kiek ją pats su- 
voki. Tu sakei, kad tą naktį, kai į tave šovė ir prasidėjo visos tavo 
nelaimės, tau iš ryto maudė paširdžius ir galvoje zyzė. Ar prie 
kaktos zyzė, ar labiau prie pakaušio? 

Sirputį nustebino toks keistas klausimas. Bet Medeinos klau- 
simas, matyt, turėjo prasmę, todėl reikėjo pasistengti atsakyti 
kuo tiksliau. Jis susimąstė. 

- Sunku prisiminti. Atrodo, labiau prie kaktos. 

- Štai kaip... Labiau prie kaktos. Tada galėtų būti...- Medei- 
na, įtemptai galvodama, kilstelėjo antakius ir pažvelgė į rymantį 
prie skobnio savo vyrą. - Jaučiu, kad svarbiausi įvykiai dar prie- 
šakyje. Sirpučiui reikia grįžti į Rykautus. Ir ne vienam. 

Žybartas, atrodo, suprato, ką turi galvoje žmona, ir pritarda- 
mas linktelėjo. Sirpučiui suvokti sekėsi sunkiau. Visiškai sutri- 
kęs jis žvelgė čia į rikį, čia į jo žmoną. 

- Iš Rykautų arčiau į Sudotus, o tau reikia būti netoli savo tė- 
vo, - atsigręžęs į Sirputį, paaiškino Žybartas. - O Sudotuose rei- 
kia turėti patikimą žmogų. Skurvydas - gerai, bet jis krivūlės na- 
rys. Manau, kad Uvis neatsisakys nunešti Ventės rikio palinkė- 
jimus greičiau pasveikti mano bičiuliui. Jis galėtų stebėti, kas 
ten vyksta, pasistengtų paneigti gandus apie tave ir lauktų, kas 
bus toliau. Numanau, kad čia tik pati pradžia, o ne pabaiga. 

Kai tėvas nutilo, Uvis tik mažumėlę krestelėjo galvą. Panaši 
mintis toptelėjo ir jam, bet jei tą mintį garsiai išreiškė motina 
su tėvu, galėjai būti tikras, jog tai teisinga mintis. 

- Be to, pasiųsiu žygūną pas Vykintą, - pridūrė Žybartas. - 
Tiesą sakant Vykintas turėtų žinoti, kas dedasi Sudotuose, tam 
ten ir tas Jautakas sėdi, bet nepakenks ir mano žodžiai. 

Visi atrodė patenkinti sprendimu, tik Einius nenustygo vie- 
toje. 

- Baisi kupeta! - išsprūdo jam. - Tai josi, Uvi? 

- Taip, - trumpai atsakė Uvis. 

- Na, o aš? 

“Medeina pažvelgė Žybarto pusėn, tačiau Sirputis buvo grei- 
tesnis. 

- Jei rikužis Einius pageidauja, aš jį maloniai kviečiu į Sudo- 
tus, - tarė jis. 

Žybartas, matyt, žmonos akyse neįžvelgęs prieštaravimo, gūž- 
telėjo pečiais. 

- Na ką gi. Gal ir geriau, kad abu keliausit. Taigi judu per- 
duosite mano palinkėjimus greičiau pasveikti senam bendražy- 
giui rikiui Algimantui. Na, o tada jau išpūtę akis žiūrėkite; kas 
ten klostosi. Dvi galvos geriau negu viena. Ir Vilkę būtinai pa- 
siimkite - gal jos uoslė pravers. 

Uvis per daug džiaugsmo nerodė, tačiau Einius vos galėjo 
nuslėpti savo pasitenkinimą. Junda priėjo prie Sirpučio. Jos kak- 
toje tebeliko įsirėžusi raukšlelė. 

- Ar toli nuo lango iki tavo gulto? - paklausė ji. 

- Gal bus kokie trys sieksniai, - Sirputis akimis išmatavo me- 
nę. - Va perpus tiek, kaip nuo čia iki durų. 

- Nesuprantu, kaip galima prašauti...- tarė ji. 

- Junda nesupranta, kad galima prašauti ir per šimtą sieks- 
nių, - Uvis priėjęs patapšnojo draugui per petį. - Laimei, ne visi 
turi tokią ranką ir akį, kaip ji. Jei būtų kitaip, neturėčiau pro- 
gos aplankyti Sudotų. 

- Tu nesupratai... - paprieštaravo broliui Junda. - Prašauti per 
tris sieksnius? Ne tik man prašauti sunku. Niekas per tris sieks- 
nius neprašaus, net mažas vaikas. 

ietus pylė kaip iš kibiro, kai keturi raiteliai vakarėjant 

pagaliau pasiekė Sudotų pilį. Pakeliamasis tiltas bu- 

vo nuleistas, tačiau tvirti ąžuoliniai vartai buvo užver- 

ti. Nuo jų, kaip ir nuo rąstinių pilies sienų, čiurkšlė- 
mis bėgo vanduo. Už sienų nepasigirdo jokio balso, net šuo 
neamtelėjo. Atrodė, kad pilis išmirusi. Sirputis kalavijo ranke- 
na keletą kartų stipriai pabeldė į vartus. Jokio atsako, tik dar 
smarkiau pliūptelėjo lietus. Dabar jau keturiese kalavijų ranke- 
nomis daužė pilies vartus, kol pagaliau anapus sienos atsiliepė 
šunys. 

- Še tai tau! - nusistebėjo Einius. - Negi Sudotų slapukai ne- 
pranešė, jog kažkas atkeliauja į pilį? 

Bet į šį klausimą jaunajam Žybartaičiui niekas nespėjo atsa- 
kyti, nes tą pačią akimirką už sandariai uždarytų vartų nepaten- 
kintas balsas tarė: 

- Liaukitės triukšmavę! Rikis sunkiai serga! 

- Norime šilumos ir pastogės! - už visus atsakė Uvis. 

- O kas tokie esate? 

- Esu Ventės rikio Žybarto sūnus Uvis. Kartu su manimi at- 
jojo mano brolis Einius, o atlydėjo mus čionai šios pilies valdo- 
vo sūnus Sirputis! 

- Ar tikrai čia tu, Sirputi? 

- Taip! 

- Trauk jus devynios, vaikinai, juk galėjote ramiai perlaukti 
lietų Rykautuose. Būtumėte išsimiegoję, o rytoj saulei šviečiant 
atjoję į Sudotus, užuot varginę sargybą. Kol iki vartų nubėgau, 
peršlapau kaip šuva. 

- Nedejuok, Ruply, bet greičiau atkelk vartus! - šūktelėjo Sir- 
putis. - Juk gerai žinai, kad Rykautai dar nebaigti ir kad svečių 
namuose be stogo neapnakvydinsi. 

- Na, gerai jau, gerai. Tebūnie, kaip tu sakai, - niurzgėjo bal- 
sas už vartų. - Tik vienas aš vartų nieku būdu neatkelsiu, teks 
pasiieškoti pagalbos. Luktelėkite truputį, vyručiai, aš tuoj. 

Tas “tuoj" užtruko toli gražu ne “truputį." 

“Iškart matyti, kad pilies valdovas sunkiai serga, - pagalvojo 
Uvis. - Visi pilėnai tikriausiai laukia, kuo pasibaigs Sirpučio ir 
Kundros kivirčas, todėl per daug nesivargina. Ventėje, kai sve- 
čiai atvyksta, už vartų jų niekas nelaiko..." 

- Gal nuėjo pas Kundrą leidimo? - garsiai paklausė Ūdrys. 

Uviui bemąstant, kuris iš brolių turi daugiau šalininkų joties 
ir šeimynykščių tarpe, subrazdėjo ąžuolinis skląstis, vartai pa- 
galiau prasivėrė, ir spragoje pasirodė keli vyrai. Vyriausiasis iš 
jų, kresnas geltonplaukis jau gerokai pliktelėjęs karys, tikriau- 
siai tas, kurį Sirputis pavadino Rupliu, žemai nusilenkė ir pa- 
kvietė svečius įjoti į pilies kiemą. 

Keturi raiteliai mikliai nušoko nuo žirgų. Atidave juos šeimy- 
nykščių ir Ūdrio globai, Žybartaičiai nusekė paskui Sirputį į me- 
nę. Ten, prie valgiais apkrauto skobnio, kelių garbaus amžiaus 
vyrų apsuptas, sėdėjo Kundra. Ratu keliavo midaus ragas. Iš- 
vydęs nelauktus svečius, Kundra pakilo iš savo vietos ir priėjo 
pasisveikinti. Matyt, Ruplys jau buvo pranešęs, kas atvyko į Su- 
dotus, nes Kundros veide nebuvo matyti nė kruopelės nuosta- 
bos. Jis, kaip ir dera, pirmiausia pasisveikino su Uviu, paskui - 
su Einium, o savo jaunesniajam broliui tik šaltai linktelėjo. 

- Kokie vėjai atpūtė rikio Žybarto sūnus į Sudotus? - pasitei- 
ravo jis. 

- Tėvas atsiuntė mudu su broliu aplankyti seno savo bendra- 
žygio Algimanto ir perduoti jam labų dienų, - atsakė Uvis. 

- Ir tik dėl to jūs leidotės į tokią kelionę? - nusišypsojo Kund- 
ra. - Iš tiesų, mums, jauniems, reikėtų pavydėti tėvų draugystės! 

- Baisi kupeta tokia kelionė, - įsiterpė Einius. - Tėvo ausis pa- 
siekė negeri gandai... 

- Negeri gandai? - gyvai paklausė Kundra, o žilagalviai seniai, 
išgirdę šiuos žodžius, sukluso. 

- Ventę pasiekė žinios, kad rikis Algimantas sunkiai serga, - 
paaiškino Uvis. 

- Tėvas prašė perduoti rikiui Algimantui jo palinkėjimą grei- 
čiau pasveikti, - pridūrė Einius. 

- Tie, kaip sakote, negeri gandai teisingi, - liūdnai palingavo 
galvą Kundra. - Mūsų tėvas dar pavasarį atgulė į patalą ir nie- 
kaip negali atsikelti... 

- Kaip šiandien jaučiasi rikis? - paklausė Uvis. - Ar dabar ne- 
galėtume jo aplankyti? 

- Negaliu jūsų-pradžiuginti, - atsiduso Sirpučio brolis. - Tė- 
vo sveikata nė mažumėle nepagerėjo. Matyt, tokia dievų valia. 
Bijau, kad greitai jis mus paliks... Bent taip sako Sangus, mūsų 
žynys, kuris gydo tėvą. 

Vos tik Kundra ištarė šiuos žodžius, menės durys prasivėrė. 
Pasiremdamas ilga lazda, į vidų įžengė kokių šešiasdešimties 
metų vyras - aukštas, prakaulus, vilkintis ilgu žynio drabužiu. 
Baltas drobinis apsiaustas buvo permirkęs iki siūlo galo. 

- Vilką minim - vilkas čia, - nusijuokė Sirputis. 

- O! Mūsų jaunasis peštukas atvyko! - kaip iš kubilo sudude- 
no Sangus ir stipriai apkabino Sirputį. - Turbūt nusibodo Rykau- 
tuose, kad nelaukdamas bausmės pabaigos sugrįžai į savo gim- 
tąją pilį? Sakiau aš tuomet krivūlėje, kad nedera ereliuko anks- 
čiau laiko varyti iš lizdo... Deja, niekas nekreipė dėmesio į se- 
no žynio žodžius. 

Sangus atsiduso, ir Uviui pasirodė, kad žynys vogčiomis dėb- 
telėjo į Kundrą. 

- Ne taip jau bloga tuose Rykautuose, - gūžtelėjo pečiais Sir- 
putis. - Žmogus visur pripranti. 

- Tiesą sakai, - linktelėjo žynys. - Jaunam dažnai taip atro- 
do, kol dar šaknys giliai neįleistos. Kai sulauksi mano metų, jei 
tau dievai leis, viskas kitaip atrodys. - Žynys apsidairė. - O ko- 
kie čia svečiai per tokią liūtį? - paklausė. 

- Tai Uvis ir Einius, Ventės rikio Žybarto sūnūs, - atsakė Sir- 
putis. - Uvis - mano vaikystės draugas. Juos tėvas atsiuntė į Su- 
dotus pareikšti pagarbos senajam rikiui. 

- Šit kaip! - susidomėjo Sangus. - Nagi, jaunuoliai, kai grįši- 
te į savo pilį, būtinai perduokite senojo Sangaus padėką ir pa- 
laiminimą savo tėvui. 

- Už ką? - nesuprato Einius. - Negi žynys mano tėvą pažįsta? 

- Nepažįstu, nors ir esu ne kartą girdėjęs apie rikio Žvelgo- 
tės sūnų. Kas žemaičiuose nėra girdėjęs apie Žybartą? - nusišyp- 
sojo žynys. - Ir į tavo pirmąjį klausimą atsakysiu. Jei žmogus, iš- 
girdęs, kad jo bičiulį ištiko neganda, siunčia jo aplankyti net du 
brangiausius savo žmones, - jis vertas didelės pagarbos. 

- Ačiū, - padėkojo Uvis, - mes būtinai „pasakysime tėvui. 

- Ne tik rikis Žybartas žinomas visoje Žemaitijoje, - tęsė San- 
gus. - Ir apie tavo, rikuži Uvi, nuotykius teutonų nelaisvėje ir pa- 
bėgimą dainos sudėtos... 

- Tai mes perduosime tėvui žynio žodžius... - nuraudo Uvis. 

- Žinoma, perduosit, jeigu pas mus per ilgai neužsisėdėsite, 
- nusijuokė Kundra. - Matau, jog esate pavargę, o ir kiaurai perš- 
lapę. Kad tik netektų gydytis Sangaus žolelėmis... 

- Viskas yra dievų valioje, - pakėlė akis į lubas Sangus. - O 
mano žolelės dar niekam nepakenkė... 

- Užteks šnekėti! - pertraukė žynį Kundra. - Geriau paruoš- 
tum svečiams kokių žolelių, kad atgautų jėgas ir nesusirgtų. O 
aš pasirūpinsiu, kad jie būtų sočiai pavalgydinti ir gautų sausus 
drabužius. 

Kundra suplojo delnais. Tuojau pat prasivėrė menės durys, ir 
įbėgo du tarnai. Vienam iš jų Kundra liepė paruošti patalus, ki- 
tam - atnešti į svečių patalpą sausus drabužius. Davęs šiuos nu- 
rodymus, jis atsigręžė į svečius ir šypsodamasis tarė: 

- Kadangi metas jau vėlyvas, brangūs sveteliai tikriausiai 
neužpyks, jei vakarienė bus praaušusi. Tiesą sakant, mes alkį nu- 
malšinome jau senokai, o dabar vakarojome, laukdami žynio. 
Daug aptartinų reikalų susikaupė!.. Sirputi! Palydėk svečius į tą 
galinį kambarėlį. 


Nedideliame kambaryje su dviem gultais Uvio ir Einiaus jau 
laukė vakarienė. Lietus staiga liovėsi, tik nuo stogo dar caksėjo 

paskutinieji lašai. Pro iškirstą tarp dviejų rąstų langelį krito gels- 
vi vakarės saulės spinduliai, apšviesdami medinį padėklą su duo- 
na, kumpiu ir sūriu. Vos vaikinai numarino alkį, tapduryje pa- 
sirodė Sangus, irgi jau spėjęs persirengti sausu drobiniu ap- 
siaustu. 

- Žynys mėgsta vaikštinėti per lietų? - paklausė Einius. 

- Mes, žyniai, nei laiko, nei vietos nesirenkame, - paaiškino 
Sangus, artėdamas prie atvykėlių su garuojančio žolių antpilo 
ąsočiu. - Vienas žoles reikia rinkti naktį mėnuliui šviečiant ir 
žvaigždėms spindint, kitas - lietučiui dulkiant. Laikas ir vieta kei- 
čia paslaptingas žolių galias. 

Žynys pastatė žolių antpilą prieš vaikinus. Uvis palietė ąsotį 
delnu ir atitraukė ranką. 

- Karštas! - pasakė. 

- Kai pavalgysit, - paaiškino žynys, - išgerkite po devynis 
gurkšnius šio antpilo ir iš karto eikite gulti. Pamatysite, miegas 
bus kietas, gilus, o rytoj rytą nebeprisiminsite nei kelionės nuo- 
vargio, nei šalčio, nei lietaus... 

Sangaus nuoviras buvo kartokas, tačiau broliai išgėrė po de- 
vynis vienas už kitą kartesnius gurkšnius ir nedelsdami atsigu- 
lė į lovas. Užsiklojęs minkšta pūkine antklode, Uvis nusižiova- 
vo ir prieš užmigdamas tarė: 

- O tas jų žynys - labai geras žmogus. Toks paslaugus, nors 
prie žaizdos dėk! 

- Baisi kupeta, - subambėjo pro miegus Einius. - Kalba kaip 
medum tepa. 


/ 


Strėlės žymė 


angaus paruoštas antpilas iš fikrųjų pasirodė veiksmin- 
gas - kai Uvis pabudo, saulė buvo jau aukštai. Šalimais 
nerūpestingai pūtė į akį Einius. 
- Ei, brolau, - papurtė jaunylį už peties Uvis. - Lai- 
kas keltis! Saulė žeme ritinėjosi! 

Brolio žadinamas, Einius tik sumurmėjo kažką po nosimi, ap- 
sivertė ant kito šono ir drūnijo toliau. “Na, ir miegalius!" - šyp- 
telėjo Uvis ir pradėjo rengtis. Ką darys vėliau, jis dar nebuvo 
nusprendęs. “Pirmiausiai aplankysiu rikį Algimantą, o paskui - 
žiūrėsim", - tarė sau, žengdamas pro duris. 

Kai Uvis nusileido į didžiają Sudotų pilies menę, už skobnio 
sėdėjo tie patys, kaip ir vakar, garbaus amžiaus vyrai. Greta 
„Kundros, padėjusi jam ranką ant peties, stovėjo dar jauna juodb- 
ruvė moteris, matyt, Kundros žmona Agilė. Dar nepravėręs du- 
rų, iš pakeltų balsų, vos ne riksmo, Ventės rikio sūnus suprato, 
kad menėje aštriai ginčijamasi. Uviui įžengus vidun, visi nutilo. 

- Kaip miegojo jaunasis svetys? - maloniai nusišypsojes pak- 
lausė Sangus. 

- Kaip užmuštas! - sušuko Uvis. - Žynio antpilas - tikrai ste- 
buklingas. Miegojau kaip užmuštas, o dabar jaučiuosi taip, kad 
galėčiau ąžuolus rauti. 

Jis apsidairė. Toliau nuo visų, ant medinio suolo, nusigręžę 
į langą, sėdėjo Sirputis su Ūdriu. 

- Mūsų Sangus savo darbą išmano kaip niekas kitas, - link- 
telėjo galva Agilė. 

- O kur jaunasis rikužis? - pasiteiravo Kundra. 

- Einius dar miega, - atsakė Uvis. - Jis nepratęs taip ilgai jo- 
ti, todėl labiau ir pavargo. 

- Žinoma, žinoma... - supratingai palingavo galva vienas ži- 
lagalvis didžiūnas. - Jaunystei miego nuolatos trūksta. Bet jau- 
nystė tokia yda, kuri labai greitai praeina, norime mes to ar ne- 
norime... 

- Garbusis Skurvydas šiandien kažkodėl nusiteikęs kalbėti 
apie liūdnus dalykus, - tarė Kundra. - Tu, Uvi, nekreipk į tai 

dėmesio. Esi mūsų svečias, todėl, nors dabar Sudotuose ne pats 
tinkamiausias metas linksmintis, tikiuosi, kad nuobodžiauti tau 
neteks. 

- Mudu su broliu čia atvykome ne linksmintis. Nebent rikis 
Algimantas pasveiktų, mums nespėjus išvykti iš jūsų pilies. 

- Nors rikio sveikata ir negerėja, bet yra požymių, kad jis net- 
rukus pradės sveikti, - tarė Sangus. 

- Žynio žodžiai pripildo džiugesio mano širdį! - linksmai ta- 
rė Kundra. - Eikš į mūsų tarpą, Uvi, sėskis ir stiprinkis! O mes 
pasižiūrėsime, ar Ventės vyrai tokie pat darbštūs ir ištvermingi 
prie skobnio, kaip ir kovos lauke. 

Uvis atsisėdo tarp Sangaus ir Kundros. Agilė pastūmė arčiau 
jo dubenį su kepta šerniena, medinę lėkštę su duona, molinį ąso- 
tėlį su rūgusiu pienu. 

- Iš tiesų, jau pats laikas tėveliui baigti sirgus, - prabilo Agi- 
lė, - nes dabar Sudotuose visi nei pakarti, nei paleisti. Slankio- 
ja pakampėmis tarytum šešėliai! Neprisimenu, kada pilyje dai- 
nos skambėjo, jaunimas linksminosi. Pas mus, Nalšioje, taip: jei- 
gu jau atėjo dievų skirtas laikas iškeliauti į dausas, tai nėra ko 
delsti. O jeigu ne - tuomet lipk sveikas iš patalo, šeimynos ne- 
kankines. Negerai, kai žmogus viena koja jau stovi dausose, o 
kita dar - namuose. 

Uvis atstūmė nuo savęs dubenį. Tokia Kundrienės kalba jam 
nepatiko. Ir ne tik jam vienam. Pirmasis Algimanto marčią ėmė 
gėdinti Sangus: 

- Galvok, ką kalbi, Agile, - švelniai papriekaištavo žynys. - Ar 
Algimantas nepriėmė tavęs kaip tikros dukters? Ar buvo tau blo- 
gas? Neteisingas? Jeigu retkarčiais ir pabardavo, tai tik todėl, 
kad reikėjo. O ir nepykdavo ilgai - greitai atsileisdavo ir vėl pa- 
malonindavo... O tu šitaip kalbi apie savo šešurą! Negi jūsų Nal- 
šioje kiti dievai? Turėk gėdos, moteriške, dėkok dievams, kad pi- 
lies valdovas dar gyvas... Kai Sirputis užims jo vietą, vargu, ar 
ilgai užtruksi tarp šių sienų... 

- Štai kodėl reikia, kad Algimantas kuo greičiau pasveiktų! - 
tarė Skurvydas. - Jo liga pasėjo nesantaiką tarp brolių. Pasveiktų 
rikis, pabaigtų statyti Rykautus, o tada jau nuspręstų, kurio sū- 
naus nori būti karšinamas... 

- Ką reiškia - nuspręstų?! - sušuko iki šiol tylėjes Ūdrys. - Že- 
maičių papročiai'yra tvirti ir nepajudinami!.. 

- Nieko nėra nepajudinamo pasaulyje, sūnau, - liūdnai tarė 
jam Skurvydas. 

"- Aišku, nėra! - užsiplieskė ištikimasis Sirpučio tarnas. - O 
lengviausia yra pajudinti, kai turi gerą lanką ir pilną strėlinę! 

- Ar tik nenori pasakyti, kad aš šoviau į savo brolį? - pašoko 
Kundra. - Žinok savo vietą, Ūdry! 

- O aš - į savo dieverį? - nusikvatojo Agilė. - Protą praradai 
arklidėse! 

- Udry, - tarė Skurvydas. - Kundra kalba tiesą. Tavo vieta ne 
menėje, o arklidėse. 

- Paruošk Sirpučiui žirgą, - pridūrė Kundra. - Gal jam teks 
greitai išvykti. 

Udrys pažvelgė į savo šeimininką ir draugą. Sirputis gūžte- 
lėjo pečiais. Udrys išsižiojo, norėdamas kažką pasakyti, tačiau 
persigalvojo ir išėjo iš menės. 

Uvis tylėjo. Pagaliau prabilo žynys Sangus: 

- Ką apie mus pagalvos svečias iš Ventės! Tarnai kišasi į po- 
kalbius! Pasaulio pabaiga! 

Vėl tapo tylu. Norėdamas sudrumsti tą nejaukią tylą, Uvis at- 
sargiai paklausė: | 

- Jeigu aš teisingai supratau, tai kaltininkas, šovęs į Sirputį, 
iki šiol dar nesurastas? 

- Nesurastas, - atsakė Skurvydas. 

- Tiesą sakant, nusikaltėlio niekas ir neieškojo, - pridūrė 
Sangus. 

- Nejaugi? - nustebęs paklausė Uvis. 

- Tikra tiesa, rikuži, - patvirtino Skurvydas. 

- O kodėl? 

- Argi tai svarbu? - mėgino paaiškinti Skurvydas. - Rikis Al- 
gimantas serga, naktį po pilį su kalaviju bėgioja Sirputis... Pas- 
kui jie dar susistumdė su Agile... Kol mes tuos visus reikalus išsp- 
rendėm, apie strėlę ir pamiršom. 

- Geras susistumdymas! - pasipiktino Kundrienė. - Tas pasiu- 
tėlis būtų manes gyvos nepalikęs! 

- Šiaip ar taip, tu likai gyva, Agile, - šaltai tarė Skurvydas. - 
Ir, matyt, dar mus visus pergyvensi. O štai Sirputis nukentėjo. 
Iš tiesų - kur ta strėlė, kuria buvo šauta į Sirputį? 

Visą tą laiką, kol kiti kalbėjo, jaunylis Kundros brolis neprata- 
rė nė žodžio - sėdėjo, nusigrežes į langą, ir tik retkarčiais atsi- 
dusdavo. Tarsi būtų šnekama ne apie jį, o apie kažkokį svetimą 
žmogų, esantį toli nuo Sudotų. Dabar, kai buvo užsiminta apie 
strėlę, apie tai, kas šovė ir kad niekas to nebandė išaiškinti, ri- 
kio Algimanto sūnus dar labiau nudelbė akis ir keletą kartų 
krūptelėjo. Tai neliko Uvio nepastebėta. 

- Paklausykit! - karštai tarė Žybartaitis. - Gal dar ne vėlu iš- 
siaiškinti, kas bandė nušauti Sirputį? 

- Nebloga mintis! - iš karto sutiko Skurvydas. - Juk mes ta- 
da nuleidome negirdomis, ką šnekėjo Sirputis. Tas kalavijas ant 
rikio Algimanto lovos viską nustelbė. Jei įsitikinsime, kad šūvio 
iš tiesų būta, sukviesime Sudotų krivūle ir atšauksime Sirpučio 
tremtį... 

- Anokia čia tremtis! - subambėjo Agilė. - Vos mėnesį pabu- 
vo už poros mylių nuo Sudotų - ir jau tremtinys! O dabar štai 
čia sėdi ir net nemano į Rykautus sugrįžti! 

- Ar nenutilsi pagaliau! - sudraudė žmoną Kundra. - Geriau 
imkis moteriškų darbų, o mes griebsimės vyriškų. 

- Kur strėlė, Sirputi? - paklausė Sangus. 

Sirputis tylėjo. 

- Sirputi, - priėjo prie savo bičiulio Uvis. - Atsakyk žyniui. 

Šis pažvelgė į Uvį užguito žvėrelio akimis ir papurtė galvą: 

- Nepamenu, - tyliai atsakė. - Turėjau rankose, kai išlupau iš 
lentos. O paskui ji dingo. 

- Tai nuo ko pradėsime? - paklausė Skurvydas. 

- Lengviausia pradėti nuo Sirpučio gulto, - nusprendė Kund. 
ra. - Pažiūrėsime, kokia strėlė paliko žymę. Turėsime apie ką pa- 
galvoti... 


"Tuo metu, kai menėje buvo ginčijamasi, Einius jau nebemie- 
gojo. Tiesą sakant, jis buvo pabudęs jau tuomet, kai brolis ra- 
gino jį keltis. “Didelė kupeta tie pusryčiai! - pagalvojo Einius, 
kai Uvis žadindamas purtė jį už peties. - Pilvas gali ir palūkėti, 
geriau pasižvalgysiu po pilį, kol visi menėje pusryčiaus". Jis 
"nusprendė, kad neverta šių savo ketinimų atskleisti broliui. “Uvis 
dar pradės aiškinti, jog negražu be šeimininkų žinios bastytis po 
svetimą pilį. O ar Kundra leistų man viską išsiklausinėti?" Juk 
gudrumo Einiui tikrai netrūksta. Kas, jei ne Einius, rado protė- 
vio Žvelgotės lobį? Kas iš teutonų nelaisvės išgelbėjo motiną ir 
sesutę Gaile? 

Laimė, kad Uvis kambaryje ilgai neužtruko. Vos tik vyresny- 
sis brolis uždarė duris, Einius pašoko kaip įgeltas ir puolė reng- 
tis. Reikėjo skubėti. Galas žino, kokia čia, Sudotuose, tvarka... 
Gal pusryčiai trunka labai trumpai? 

Nubildėjęs laiptais žemyn, Žybartaitis stabtelėjo prie didžio- 
sios menės durų. Ramiai dudeno žynio Sangaus balsas, kažką at- 
sakinėjo Uvis. Buvo aišku, kad kalbos užtruks ilgai. 

Dangus buvo giedras, skaisčiai švietė saulė, bet žemė po va- 
karykščio lietaus dar buvo šlapia. Didžiulio Sudotų pilies kiemo 
viduryje telkšojo bala, kurioje turškėsi antys ir šiųmetiniai an- 
čiukai. Kairėje kiemo pusėje buvo ilgas pastatas, šiek tiek pri- 
menantis valdovo rūmus, tačiau truputį žemesnis, su daugybe 
mažų langelių. Einius suprato, kad jame gyvena Sudotų joties 
vyrai. Už jo, palei pilies sieną, rikiavosi klėtys, kelios menkos pir- 
kutės, kuriose turbūt gyveno vergai, daržinė, kiaulių aptvaras, 
tvartas, kuriame laikė galvijus, ir arklidės, įrengtos visai šalia 

vartų, kad kilus gaisrui pirmiausia būtų galima išgelbėti žirgus, 
be kurių nei karys, nei valstietis neišsiverčia. Šiek tiek atokiau 
nuo kitų pastatų stovėjo kalvė, iš kurios sklido vienodi kūjo dū- 
žiai. Tiesą sakant, Sudotų pilis beveik niekuo nesiskyrė nuo Ven- 
tės, nes anuomet visos Lietuvos ir Žemaitijos pilys buvo pana- 
šios viena į kitą. Jų statytojai stengėsi, kad jos pirmiausia būtų 
patogios gintis ir gyventi. Vienintelis dalykas, nustebinęs Einių, 
buvo didelis plokščias aukojimo akmuo, stūksantis netoli kalvės. 
Ventėje irgi buvo panašus akmuo, tačiau ne pilies kieme, o ne- 
tolimame kalnelyje, apaugusiame šventaisiais ąžuolais. Ir kitur 
žemaičiuose aukojama buvo toliau nuo tų vietų, kur gyveno 
žmonės, nes ten tyliau, ten ramiau ir lengviau būna išgirsti dievų 
balsą. “Keisti žmonės tie sudotiškiai, - pagalvojo Žybartaitis. - 
Užsitempė į pilies kalną tokį didelį riedulį, kad nereikėtų auko- 
jimui už pilies sienų išeiti." 

Taip jam bemąstant ir po pilies kiemą besidairant, už nuga- 
ros kažkas žvaliu balsu riktelėjo: 

- Tai smalsaujame, drauguži? 

Atsisukes Einius išvydo neaukštą, gerokai pliktelėjusį, kokių 
keturiasdešimties metų geltonplaukį vyrą. Vyras žiūrėjo į Einių 
linksmomis dangaus mėlynumo akimis ir draugiškai šypsojosi 
tarsi senam pažįstamam. Ar tik ne jis įleido vaikinus į pilį tą nak- 
tį, pliaupiant lietui, kai jie atvyko į Sudotus? Smulkių raukšle- 
lių voratinklis aplink vyriškio akis ir lūpų kampučius liudijo jį 
esant linksmų plaučių, o nedidelis pilvukas ir išdavikiškai raus- 
tanti nosis sakyte sakė, kad jis neatsisako progos išlenkti vieną 
kitą alaus kaušą. 

- Ar labai Sudotai skiriasi nuo Ventės? - paklausė linksmasis 
sargybinis. 

- Kad beveik nesiskiria! - atvirai ėmė dėstyti Einius, pajutęs, 
kad šitas gerokai už jį vyresnis žmogus, be kitų savo dorybių, ga- 
li pasigirti ir dar viena, toli gražu nesvetima jam pačiam, - ple- 
pumu. - Sakyčiau, kaip du vandens lašai. Man tiktai keista, kad 
Jūsiškiai tokie tinginiai! Kodėl aukojimo akmenį nuo alkalnio į 

pilį atsitempėt? Gal kad nereikėtų toli vaikščioti? Baisi čia ku- 
peta galiuką paėjėti! 

- Ė, matau, kad tu pirmą kartą atvykai į Sudotus ir nieko apie 
juos nesi girdėjęs! - šūktelėjo kalbusis sargybinis. - Mūsų pilis 
yra ne bet kokia, o stebuklinga! Senais laikais čia būta švento- 
sios girios, kurioje gyvene žyniai ir ant šio akmens atnašavę savo 
aukas... Bet vienais metais, o tai buvo daugiau kaip prieš tris 
žmonių gyvenimus, ištikusi baisi sausra ir nei iš šio, nei iš to ki- 
les neregėtas gaisras. Jis nusiaubęs visą apylinke, nepagailėda- 
mas ir šitos kalvos. Sudegę ir žyniai, nenorėję palikti alkakalnio, 
ir visi šventieji ąžuolai. Likes tik šis akmuo. Vėliau į šią vietą atk- 
lydęs žynys ir, prigulęs šio akmens pavėsyje pailsėti, susapna- 
vęs pranašingą sapną. Dievai jam paliepę ant šios kalvos pasta- 
tyti tvirtą pilį ir sergėti šventąjį akmenį. Žynys taip ir padaręs. 
Nusivilkes savo baltuosius drabužius ir nusikirpęs barzdą, jis 
sukvietęs apylinkės žmones ir, per tris dienas ir naktis surentęs 
štai šią pilį, tapęs rikiu. Jo vardas buvo Sudotas. Nuo to laiko 
pilies nebuvo užgrobęs joks priešas, o žynio Sudoto ainiai ją val- 
do iki šiol. 

- Šit kaip! - nusistebėjo Einius ir tuojau pat išpyškino: - Bai- 
si kupeta, kad niekas nebuvo užgrobęs! Ventė stovi jau tris šim- 
tus metų, bet nė vienas priešo kareivis dar nebuvo į ją įėjęs su 
ginklu rankose! 

- Gal ir taip, - sutiko šnekusis vyriškis, - bet Sudotams sau- 
goti mums tereikia vos kelių sargybinių. Tiesa, Algimanto jotis 
nemaža, tačiau prie pilies vartų nuolat budi tik keturi vyrai. 

- Ne tiek budi, kiek miega! - nusijuokė Einius. - Kai atjojom, 
niekas vartų nesaugojo! Sargyba, vadinasi... Lietaus išsigando! 
Žinoma, priešai jūsų pilies staigiai neužpuls, nes gyvenate be- 
veik pačiame Žemaitijos viduryje. Užtat kokie nors plėšikai ga- 
li į ją įsibrauti net užsimerkę! 

- Niekus šneki, vaikine! - karštai užginčijo linksmasis vyras. 
- Nebūčiau aš Ruplys, Sudotų sargybos vyresnysis, jeigu kas be 
mano žinios įeitų į pilį! 

60 


H ė įr 
:|| ili 
i di 1 1 | | ii 


"rr T 
TTT TTL 
/ 


i / i A4 J - i | - k T Eidi— ; 

NSS ** į k r 
NN — SAT 
57 TU Au N aa st PJ, J 7 ; IN "a ik A 
" A MN / P Pas / | B > La. |) || 
a ja UA L A S 


/ / -- 
47 V PAK) 


At A M 


"Ž 


„a 5 Žiu 


Jis a 
a “i eina T 
44 A Ni S 


A Ž ŽŽ 4 a K ir +. DAS ae 
A d d | T82. 


*“ NT Ira SDR Sina sn 
a L E: Se SsTA BA 
dd: Pr "r 2 LHS + 


I LTA 


> A 


„a "i 


Vis p (i IN UF mų M 


Pl ožakoi a 


22: Ei 


- Taip? - gudriai primerkė akį Einius. - O kas tada paleido 
strėlę į miegantį Sirputį? 

Linksmasis Einiaus pašnekovas staiga paniuro. Jo mėlynų 
akių žvilgsnis, iki šiol linksmas ir atviras, netikėtai apsiblausė. 
Iš padilbų nužvelgęs Einių nuo galvos iki kojų, jis pasuko link 
vartų. į 

- Reikia patikrinti sargybas, - metė per petį. 

“Didelė čia kupeta - sargybos! - pagalvojo Einius. - Vidury 
šviesios dienos, kai pilyje ne vienas tuzinas ginkluotų vyrų! Ar 
tik tu nuo manes kažko neslepi, šnekusis Ruply?" 

Vos įėjes į kambarį, Uvis suprato, jog čia kažkas ne taip. Lan- 
gas, pro kurį, pasak Sirpučio, įlėkė strėlė, buvo iškirstas taip 
aukštai, kad net Daubaro ūgio vyras, nepasilypėjes ant kieno 
nors pečių, nebūtų galėjęs taikliai šauti. 

- Langas beveik palubėje, - neryžtingai tarė jis Sirpučiui. - Ar 
tu gerai prisimeni tą šūvį? 

- Žybartaitis kalba tiesą... - atsiduso Skurvydas. - Kai lange- 
lis tokiame aukštyje, į vidų galima šauti tik nuo kopėčių arba 
nuo kieno nors pečių. 

- Teisybė, - sutiko ir Sangus. - Bet juk ir taip galėjo būti. Pik- 
tadarys galėjo būti ir ne vienas... 

- Niekai! - numojo ranka Kundra. - Jeigu piktadariai buvo ke- 
liese, sargyba būtų juos pastebėjusi... O jei šaulys pasinaudojo 
kopėčiomis, tai pagalbininkų turėjo būti ne mažiau, kaip du. 
Mūsų kopėčios tokios ilgos ir sunkios, kad ir du vyrai jas var- 
giai pakeltų. Kas čia tampys kopėčias po pilį? Ir dar naktį. 

- Šiaip ar taip, - įsiterpė Sangus, - būtų gerai paklausinėti tą 
naktį budėjusius vyrus. Galbūt jie pastebėjo kokius nors įtarti- 
nus Žmones. 

- Tai nesunku padaryti, - linktelėjo galva Kundra. - Einu, pak- 
viesiu Ruplį. 

Kol Kundra ieškojo Ruplio, Skurvydas, Sangus ir Uvis toliau 
svarstė, kaip piktadariai galėjo įsibrauti į pilį. Sirputis, žemai pa- 
narinęs galvą, atsisėdo ant savo lovos. Uviui vėl pasirodė, kad 
Sirpučiui visiškai nesvarbu, apie ką šnekama, kad jam vis tiek, 
bus ar nebus surastas šovęs į jį žmogus. 

Netrukus tarpduryje pasirodė Ruplys. 

- Na, kary, - kreipėsi į jį Skurvydas, - papasakok mums, ar ne- 
matei ko nors įtartino tą naktį, kai buvo pasikėsinta į rikužį Sir- 
putį? 

- Nieko ypatingo nepastebėjau, garbusis Skurvydai, - lėtai 
ėmė dėstyti Ruplys. - Sargyba buvo budri, kaip ir kiekvieną 
naktį. 

- Mums yra žinoma tavo aistra alui, kauliukams ir linksmoms 
draugijoms, - pradėjo Skurvydas. - Ar tikrai sargyba budėjo? 

- Prisiekiu protėvių vėlėmis!- sušuko Ruplys, mušdamasis 
kumščiu į krūtinę. 

- Ką gi, įtikinama priesaika, - linktelėjo galva Sangus. - Gali 
eiti. 

- Palaukit! - sušuko iki šiol tylėjęs Sirputis ir atsistojo. - Ap- 
žiūrėkite mano guolį. Vienoje lentoje turėtų būti strėlės palik- 
tas pėdsakas! 

- Iš tiesų! - atsitokėjo Sangus. - Juk mes dėl to ir atėjome. 

Visi puolė prie Sirpučio gulto. Patalai kaipmat atsidūrė ant 
grindų, ir garbūs rikiai su žyniu priešakyje ėmė sprindis po 
sprindžio čiupinėti glotnias gulto lentas. Deja, visos pastangos 
buvo veltui! Lentos buvo kaip naujos. Lygut lygutėlės! 

Sirpučio veidą išpylė šaltas prakaitas, jo pečiai ėmė nesuval- 
domai drebėti. 

- Aiman! - sušuko jis.- Nejaugi tai buvo tik sapnas? 

- Vargšas berniukas... - tyliai sušnabždėjo Skurvydas, žiūrė- 
damas į savo sūnėną, ir garsiai pridūrė: 

- Ką gi, įsitikinome, kad pasikėsinimo nebuvo. Gaila, tačiau 
tau, Sirputi, teks vėl keliauti į Rykautus. Žinoma, ne dabar, o ta- 
da, kai tavo svečiai išvyks namo. 

-- Nejaugi aš tą strėlę susapnavau? Nejaugi visa tai netiesa? 
- murmėjo jaunylis rikio Algimanto sūnus. 

- Nusiramink, - padėjo ranką jam ant peties žynys. - Taip daž- 
nai nutinka, kai namuose esama sunkių ligonių. Piktosios dva- 
sios pradeda namiškiams temdyti protus. Nesijaudink, Sirputi. 
Pagyvensi Rykautuose, atsigausi. 

Tardamas šiuos žodžius, žynys išlydėjo Sirputį iš kambario. 
Ruplys kreipėsi į Skurvydą: 

- Ar jau galiu eiti? 

- Taip, - niūriai atsakė Sirpučio dėdė, pešiodamas pirštais sa- 
vo žilą barzdą. - Eime ir mudu, Žybartaiti! - Ir, apglėbęs Uvį per 
pečius, senasis rikis žengė pro duris. 

Ruplys praleido juos į priekį. Uviui pasirodė, kad sargybinių 
vyresnysis vogčiomis atsiduso. 

“Visiems gaila Sirpučio", - pagalvojo Uvis. 


Vienišius 


itą rytą Uvis pabudo auštant. Pilyje buvo tylu, tik gre- 
timame gulte taikiai parpė Einius. Su jaunyliu Uvis 
vakar taip ir nepasišnekėjo, - iš pradžių bandė kartu 
su kitais išsiaiškinti painią pasikėsinimo bylą, o liku- 
sią dienos pusę užtruko klausydamasis Skurvydo ir Sangaus pa- 
sakojimų, skirtų ne tiek jo smalsumui pasotinti, kiek Sirpučio gė- 
lai numalšinti. Kundra daugiau tylėjo. “Įdomu, kodėl jiedu su Žy- 
niu.neleido mums aplankyti rikio Algimanto? - spėliojo Uvis, 
žiūrėdamas į lubas. - Sangus sakė, reikia palaukti, kol ligonis 
nors truputį atsigaus. O gal linkėjimai nuo tėvo praskaidrintų 
liūdnas rikio Algimanto dienas? Na, Sangus geriau žino..." 

Kieme nuskardėjo balsai. Kažkas valdingu, įpratusiu įsakinėti 
balsu nurodinėjo tarnams, ką dar reikia padaryti prieš kelionę. 
“Kas gi čia dabar? - susidomėjo Uvis. - Kas iškeliauja iš Sudotų 
tokį ankstyvą rytą, su niekuo neatsisveikinęs? Nejaugi Skurvy- 
das išvyksta? O gal Kundra išjoja kokiu nors neatidėliotinu rei- 
kalu? Bet ne, negali būti! Šeimininkas būtų atsiprašęs svečių ir 
dar vakar pranešęs apie savo ketinimus." 

Uvis nubloškė antklodę, pašoko iš lovos ir tylutėliai, steng- 
damasis nepažadinti Einiaus, ėmė rengtis. Netrukus jis jau bu- 
vo pilies kieme. 

Kaip jis nustebo, pamatęs, jog išvykti iš pilies ruošiasi ne kas 
kitas, o Sirputis! 

- Ei, bičiuli, kur susiruošei? - šūktelėjo Žybartaitis, pamatęs, 
kad jo draugas kartu su Ūdriu vedini žirgais žengia link pilies 
vartų. 

- Į Rykautus, - trumpai atsakė Sirputis. 

- Į Rykautus? 

- Vakar buvo įsitikinta, kad į mane niekas nešovė, - atsiduso 
Sirputis. - Vadinasi, krivūlei dar kartą rinktis nėra reikalo. 

- Betgi Skurvydas vakar pasakė, kad tu gali pabūti Sudotuo- 
se, kol čia svečiuosimės mudu su Einiumi! Ir niekas tam neprieš- 
taravo, netgi Agilė. 

- Žinau, - niūriai atsakė Sirputis. - Vis tiek bus geriau, jei kurį 
laiką pabūsiu Rykautuose. Gal ten lengviau užmiršiu visa, kas 
čia nutiko. 

- Galėjai bent perspėti! 

- Nepyk, su niekuo nenorėjau šnekėtis. 

- Suprantu, - linktelėjo Uvis. - Luktelk, pasibalnosiu savo Tra- 
bantą. 

- Nereikia, - bandė prieštarauti Sirputis. 

- Palydėsiu! - nenusileido Uvis. - Be to, ir Vilke reikia aplan- 
kyti. Nemačiau jos nuo to laiko, kai atkeliavome į Sudotus. Ji 
čia kur nors netoliese apsigyveno. 

- Na, ką gi, - atlyžo Sirputis.- Jeigu jau esi toks užsispyres, jo- 
kime kartu. Bet susitarkime - palydėsi mus tik iki pirmosios kryž- 
kelės. 

- Sutarta! 

Netrukus trijulė smagia risčia išjojo pro pilies vartus. Nusi- 
leidę nuo kalvos, ant kurios stovėjo Sudotų pilis, jie pasuko į ry- 
tus, tiesiai į didžiulį raudoną saulės skritulį, atrodė, stovintį ant 
pasaulio krašto. 

- Ar toli nuo čia Rykautai? - paklausė Uvis. 

- Žingine galima nukakti iki pusiaudienio, - atsakė Ūdrys. - 
Kaip tik iki pietų... 

Kalba nesirišo. Algimanto sūnus retkarčiais sunkiai atsidus- 
davo, o į Uvio klausimus atsakinėjo trumpais “taip" ir “ne". Ūd- 
rys į jų šneką nesikišo, ir tai nustebino Uvį, nes ištikimasis Sir- 
pučio palydovas buvo greitas ne tik prie skobnio, bet ir mėgė- 
jas pamalti liežuviu... Kai Uvis pasisuko į jo pusę, norėdamas 
kažko paklausti, pamatė, kad šis kuo ramiausiai snūduriuoja 
balne. Uvis jau buvo bepradedąs gailėtis, kad paliko šiltą pata- 
lą kai jiems bejojant pro neaukštų juodalksnių guotą į vieškelį, 
kaip žaibas iššoko Vilkė. Sudotiškių žirgai, nepratę, kad tokie 
žvėrys painiotųsi jiems po kojomis, pasibaidė, ir Udrys, ramiai 
snaudes balne, šlumštelėjo žemėn. Uvis su Sirpučiu nusikvato- 

jo, o Udrys, pabudęs iš miegų tik tuomet, kai jo sėdimoji pasie- 
kė žemę, sukliko nesavu balsu, pamates prieš savo akis iššiep- 
tą Vilkės snukį. Dviejų bičiulių juokas nuaidėjo dar skardžiau, 
O pilkoji sutrikusi pažvelgė į savo šeimininką ir ėmė šuniškai viz- 
ginti uodegą. 

- Pasirodo, tu ne tik joti, bet ir skraidyti moki, - springdamas 
juoku, tarė Uvis. 

- Ir ne bet kaip skraidyti, o vartydamasis kūliais! - pritarė jam 
šiek tiek pralinksmėjęs Sirputis. 

Niekada neprarandantis geros nuotaikos Udrys nusijuokė ir 
lyg niekur nieko tarė: 

- Joties vyras turi viską sugebėti: ir joti, ir plaukti, ir su sa- 
kalais skraidyti. 

- Lėkei kaip sakalas, nutūpei kaip vabalas... - rimtai pasakė 
Uvis. 

- Veršiu nebliovęs - jaučiu nebaubsi, - pamokomai atsikirto 
Udrys ir, pačiupęs savo žirgą už pavadžio, įšoko į balną. 

Pasirodė, šis linksmas nutikimas įvyko visai netoli kryžkelės, 
apie kurią buvo užsiminęs Sirputis. 

- Ačiū, drauguži, - padėkojo Uviui Sirputis. - Dar susitiksim. 

Uvis palydėjo akimis raitelius, tolstančius lauko keliuku, kol 
jie dingo už pirmosios kalvos, o pats mostelėjo Vilkei, kad ši bėg- 
tų į priekį, kur dunksojo tamsus eglynas. 


Sudotų apylinkės miškai Uviui pasirodė drėgnesni, nei prie 
Ventės stūksančios girios. Vos tik jis pajojėjo mišku penkis ar še- 
šis šimtus žirgo žingsnių, kelias tapo šlapias ir klampus. Ko ge- 
ro, prasideda pelkė! Žybartaitis nusprendė nebevarginti Traban- 
to ir giliau į klampynę nebejoti. Norėjo apgręžti žirgą, tačiau Vil- 
kė, užuot ramiai bėgusi prieš Trabantą, staiga sustojo lyg įbes- 
ta ir tyliai suurzgė. Jos ketera pasišiaušė. 

- Ar tik nebūsi žvėrį užtikusi? - paklausė Uvis ir pasigailėjo, 
kad neturi su savimi nei ieties, nei lanko su strėlėmis, tik kala- 
viją. 

Tačiau Vilkė, atrodo, užuodė ne žvėrį. Perspėjantis urzgimas 
pamažu virto švelniu inkštimu. Pilkoji priglaudė pilvą prie Že- 
mės ir ėmė vizginti uodegą. 

- O, pasirodo, čia vilkų esama! - pasigirdo balsas iš aplipu- 
sio skaisčiai raudonais vaisiais ožekšnio krūmų. 

Žybartaitis siekė ranka kalavijo. Tą pačią akimirką krūmai 
subraškėjo, ir ant tako pasirodė žmogus. Tai buvo neapsakomai 
aukštas vyras. Nors iš pažiūros jis atrodė senas, nors jo saulės 
ir vėjo nugairintas veidas buvo išvagotas gilių raukšlių, ilga, 
juosmenį siekianti barzda ir krentantys ant pečių plaukai buvo 
vario raudonumo. “Nė vieno žilo plaukelio!" - nustebo Uvis. Ne- 
pažįstamasis tiriamai nužvelgė į Uvį ir, draugiškai nusišypsojęs, 
tarė: 

- Nebijok manęs, jaunikaiti, aš dar niekam nesu blogo pada- 
ręs. Geriau patrauk ranką nuo ginklo, kad protui aptemus neį- 
vyktų nelaimė... 

- Kas esi, žmogau? - paklausė Uvis, atitraukdamas ranką nuo 
kalavijo rankenos, bet vis dar nepatikliai žvelgdamas į senį. 

- Kas esu? - nustebęs pakartojo šis. - To norėčiau paklausti 
ir aš, nes esu šio miško gyventojas, o pats, matau, esi atvykęs 
iš toli... 

- Esu Uvis, - išdidžiai atsakė Žybartaitis, - Ventės rikio Žybar- 
to sūnus. 

- Šit kaip, Žybarto, - lyg sau, lyg Uviui tarė senis. - Esu daug 
gero girdėjęs apie didžiojo Žvelgotės sūnų. Ką gi veiki mūsų pa- 
dangėje, rikio Žybarto sūnau? 

- Atvykau paviešėti pas bičiulį į Sudotus, - atsakė Uvis. 

- Bičiulius lankyti dera, - nusišypsojo vyras. - O mane čia pa- 
Žįsta visi ir vadina Vienišiumi. Gali savo bičiulio pasiklausti. 

- Keistas vardas. 

- Tai ne vardas, o pravardė, - paaiškino senis. - Savo tikrąjį 
vardą seniai esu užmiršęs, nes visą laiką gyvenu miško tankmėje 
ir su žmonėmis beveik nesusitinku... Čia tavo žvėris? 

- Taip. 

- Seniai ją turi? 

- Paėmiau dar visai mažą. 

- Ir prijaukinai? 

- Taip. Ir pavadinau tiesiog Vilke. 

- Ar tu pats nužudei savo Vilkės motiną? - netikėtai paklau- 
sė senis. 

- Ne, - atsakė Uvis. - Aš išgelbėjau ją. Jos motiną nužudė teu- 
tonai. 

- Šit kaip! Išgelbėjai! - pagyvėjo Vienišius. - Vadinasi, esi ge- 
ras žmogus! Kviečiu tave apsilankyti mano kuklioje trobelėje. Ži- 
nia, pas mane ne kunigaikščio rūmai, bet tošinėlė medaus ir šal- 
tinio vandens ąsotis atsiras. Ir pamatysi, ko nematęs, išgirsi, ko 
negirdėjęs... Retai kviečiu pas save žmones, jie mane yra ne kar- 
tą nuskriaudę. Bet tu, kaip matau, kitoks. Paragink savo eiklų 
žirgą. Jok paskui mane. Ir savo Vilkę pasiimk. 


Vienišiaus būstas buvo visai netoli. Šlapias keliukas virto tikra 
klampyne ir atsirėmė į pelkę. Už kemsynų, apaugusių retais ber- 
želiais, už baltų samanų kilimu apklotų kupstų, papuoštų raus- 
tančių spanguolių karoliukais, už aitriai kvepiančių gailių per 
strėlės skrydį buvo matyti sala, apkaišyta skarotomis eglėmis ir 
iš tolo baltuojančiais beržais. Uvis pristabdė Trabantą, tačiau 
Vienišius drąsiai žengė į telkšančią balą, mostelėjęs Uviui, kad 
sektų paskui jį. Iš eglynėlio saloje pasigirdo pratisas staugimas. 
Išgirdusi jį, trumpai ir kimiai amtelėjo Vilkė. Staugimas nutilo. 

- Pasišnekėjo, - mįslingai metė per petį Vienišius ir padrąsin- 
damas dar kartą plačiu mostu pakvietė Uvį įjoti į pelke. 

Vanduo nesiekė Trabantui iki gurnų. Net Vilkei neteko plauk- 
ti. Jie greitai pasiekė sausumą. Už eglynėlio buvo nedidelė 

laukymė su dviem susmegusiais į žemę trobesiais. Vilkė pribė- 
go prie tolimesnio - matyt, tvartuko, - ir vėl amtelėjo. Iš vidaus 
atsiliepė panašus balsas. Uvis, nušokęs nuo Trabanto, pririšo jį 
prie suklypusios tvoros. 

- O kas per žvėris tvartuke? - paklausė. 

- Smalsus tu, Žybartaiti, - nusišypsojo Vienišius. - Ne tu vie- 
nas vilkus augini. Aš, kaip ir tu, radau vilkiuką ir jį auginu. Bet 
maniškis dar visai jaunas. Tuoj jį išleisiu. 

Senis atvėrė priremtas lazda tvartuko duris, ir iš ten liuok- 
telėjo pusmetinis vilkiukas. Pribėges prie Vienišiaus, palaižė jo 
ranką ir apsidairė. Pamatęs Vilkę, keliais šuoliais atsidūrė prie 
jos. Pabandė draugiškai krimstelėti petį, bet Vilkė kėpštelėjo jam 
letena. Čia ir prasidėjo! Tarytum išsiilgę giminaičiai, Vilkė ir vil- 
kiukas laižė vienas kitą, ėjo gaudynių, neskaudžiai kandžiojosi, 
pagaliau ėmė smagiai ritinėtis patvoryje. 

- Eime į mano rūmus, - tarė Vienišius. 

Nieko skurdesnio už Vienišiaus būstą Uvis iki šiol nebuvo ma- 
tęs. Trobelėje buvo viena nedidelė keturių žingsnių pločio ir še- 
šių ilgio patalpa, perskirta iš karčių padaryta pertvara. Grindis 
atstojo kietai suplūkta žemė, aslos viduryje žiojėjo ugniakuro 
duobė, iš kraštų apkrauta aprūkusių akmenų žiedu. Lubų nebu- 
vo, matyt, rentes būstą žmogus manė, jog pakaks iš pelkių 
švendrių sukloto stogo. Daugiausia šviesos į šią skurdžią patal- 
pą patekdavo pro stogo skylę, skirtą dūmams išeiti. Teisybės dė- 
lei reikia pridurti, kad trobelėje buvo ir du mažutėlyčiai lange- 
liai, aptraukti kiaulių pūslėmis, tačiau paskutinis saulės spindu- 
lys į trobelę tuo keliu buvo įsliuogęs tikriausiai dar tais laikais, 
kai narsusis Žvelgotė vedė žemaičių karius į tolimas ir šaltas 
igaunių žemes. 

Pastebėjes, kad Uvis sutriko, senis nusijuokė: 

- Žybartaitis turbūt tikėjosi pelkių viduryje rasti užburtus pa- 
sakų rūmus? Taip, esu neturtingas, bet geri žmonės pas mane 
visada suras prieglobstį. 

Netrukus prieš Uvį atsirado mažulytis suolelis, o ant jo lyg 
burtų lazdelei mostelėjus - ąsotėlis su medumi, gumulėlis svies- 

to, bruknių kraitelė, kepaliukas duonos, pilvotas ąsotis pieno ir 
nedidukas bryzelis lašinių. 

- Štai ir viskas, ką turiu, - tarė Vienišius. - Žinoma, rikio sū- 
nus pripratęs puotauti pilyse... 

- Nors aš ir rikio sūnus, nors savo gimine ir didžiuojuosi, bet 
niekas iki šiol man nesakė, jog riečiu nosį, - tarė Uvis. - Be to, 
vaikystėje man yra tekę ir vergu pabūti... 

- Puiku, - tarė senis. - Vadinasi, ir puotausime šiandien ne 
kaip valdovas ir pavaldinys, o kaip paprasti žmonės - draugiški 
ir garbingi. Tad prašom kąsti, nepasididžiuoti. 

Kurį laiką Uvis valgė tylėdamas.Pirmajam tyla įgriso Vieni- 
šiui, ir jis, garsiai atsikrenkštęs, tarė: 

* - Nebylių karalius mirė! 

Išgirdęs šį vaikišką posakį, Uvis nesusilaikė neprunkštelėjes. 

- Žinai, - kalbėjo toliau Vienišius, - visi pagyvenę žmonės il- 
gainiui tampa smalsūs ir plepūs. Bala žino, kodėl taip atsitinka 
- gal skuba sužinoti, ko nesuspėjo jaunystėje, o gal stengiasi pa- 
sigirti, ką žino geriau už kitus. Šito aš tau negaliu pasakyti. Pa- 
sakysiu tik tiek, kad esu irgi pakankamai senas, todėl negaliu 
pakęsti tylos. Ypač prie skobnio, juo labiau kad pašnekovas šį 
kartą jaunas ir tikriausiai turi naujienų. 

- Et, - numojo ranka Uvis. - Ką tik palydėjau jūsų rikio sūnų 
į Rykautus... Tokios čia ir naujienos. 

- Naujienos, kaip ne naujienos! - gyvai atsiliepė Vienišius. - 
Girdėjau, kaip negirdėsi, į kokią bėdą mūsų rikužis yra pakliu- 
vęs. Visoje Sudotų žemėje tik ir kalbama, jog jis kėsinosi savo 
sergantį tėvą nugalabyti, kad pats vienas galėtų pilyje ir jos apy- 
linkėse šeimininkauti. 

- Nejaugi taip žmonės kalba? - nepatikėjo Uvis. 

- Sakau, ką,savo ausimis esu girdėjęs, - patvirtino Vienišius. 
- Kalbama, jog senasis rikis Algimantas taip užsirūstinęs, jog net 
nenorėjęs jaunylio nei girdėti, nei matyti. Esą jis pageidavęs, kad 
kiekvienas garbingas žmogus, vos pamatęs Sirputį, paleistų jam 
į krūtinę ietį... 

- Vargas jam! - sušuko Uvis. 

- Nėra jau taip blogai, kaip iš pirmo žvilgsnio gali atrodyti, - 
toliau ramiai porino Vienišius. - Girdėjau, esą vyresnysis brolis 
Kundra permaldavęs tėvą, kad tas pakeistų savo rūstų nuospren- 
dį. Dabar Sirpučio pasirodymo laukiama ir Sudotuose, ir kito- 
se apylinkės pilyse'ir pilaitėse. Žmonės šneka, atseit, vos tik jis 
pasirodys tėviškėje, iš karto bus sušaukta krivūlė, kuri, jį išklau- 
siusi, ir tars lemiamą žodį... 

< Pasirodo, Kundra nėra toks blogas, kaip Sirputis apie jį gal- 
voja! - sušuko Uvis ir susimąstė. - Bet Sirputis jau buvo atvykęs 
į pilį! Ir jokios krivūlės Kundra nesušaukė, tą tikrai žinau. Ką tas 
galėtų reikšti? 

- Nežinia, kaip ten iš tikrųjų yra, - taip pat nuobodžiai bam- 
bėjo Vienišius. - Žmonės įvairiausių dalykų prišneka. Kitą kar- 
tą ir nesusigaudysi, kuo tikėti, o kuo - ne. 

- O ką dar žmonės kalba? 

- Kalba, - atsakė senis, - kad visos šios šnekos apie krivūlę iš 
piršto laužtos. Sako, kad Kundra pats nori nubausti Sirputį žiau- 
ria bausme už tai, kad jaunylis brolis kėsinosi į senojo rikio gy- 
vybę. 

Nerimo šešėlis perbėgo Uvio veidu. 

- Tikra tiesa, seni! - sušuko jis. - O aš jau buvau bepatikįs 
Kundros švelniais žodžiais! 

- Neskubėk teisti, rikuži, - tarė Vienišius. - Pirmiausia pasis- 
tenk viską išsiaiškinti pats. Kadangi aš visos teisybės nežinau, 
nelabai kuo galėsiu tau padėti. Bet žinok, jog tomis kalbomis 
apie mėginimą nužudyti senąjį rikį netikiu. Taip šneka tik išti- 
kimi Kundrai žmonės. 

- Ar daug tų ištikimųjų yra? 

- Nežinau, ką tau atsakyti, - susimąstė senis. - Žmogus yra 
keistas padaras, o ypač toks, kuriam dievų lemta ne įsakinėti, 
o paklusti. Gerai apdovanok joties vyrus, nereikalauk iš valstie- 
čių per didelės duoklės, ir visi bus tau palankūs. O jeigu dar ret- 
karčiais pamedžiosi su kaimynystėje gyvenančiais rikiais, pašok- 

dinsi jų dukras arba alaus kokį kaušą kartu su jais išlenksi - tau 
nebus lygių visoje apylinkėje... 

- Tu nori pasakyti, - paklausė Uvis, - kad Kundra per porą mė- 
nesių tapo visų numylėtiniu? 

- Na, numylėtiniu jis kol kas tikrai dar netapo, - atsakė Vie- 
nišius. - Jei blogai elgiesi metus, nepasidarysi visiems mielas per 
savaitę. 

- O ką Kundra blogai darė? 

- Lyg ir nieko tokio, - susimąstė senis. - Nei skriaudė ką, nei 
mušė, ir su kaimynų rikiais mandagus buvo. Netgi pagal senus 
papročius į medžioklę neidavo tuo metu, kai žvėrys augina jau- 
niklius. Ir vis dėl to žmonės jo nemėgo. 

- Už ką? 

- Supranti, Žybartaiti, jis - negražus. 

- Na, ir kas! - nustebo Uvis. - Juk žmogus dėl savo išvaizdos 
nekaltas - kaip laumės nulėmė, taip ir yra. Svarbu, kad dvasia 
būtų graži ir tvirta. Ko jau ko, o tvirtybės ir išvaizdumo Kund- 
rai tikrai nestinga. 

- Tu teisus, jaunikaiti, - sutiko šeimininkas. - Iš tiesų, žmo- 
gui svarbiau dvasia, o ne veido gražumas. Betgi čia yra atvirkš- 
čiai. Pats matei, Kundra tarsi ąžuolinis - plačių pečių, aukštas, 
tvirtas, jo ir būdas ryžtingas, ir veidas vyriškas, o vis dėlto pa- 
ties svarbiausio dalyko trūksta. 

- Kokio? - paklausė Uvis. 

- Širdies. 

- Širdies? 

- Taip, širdies! - patvirtino Vienišius. - Paprastos žmogiškos 
širdies, suprantančios ir atjaučiančios. Vyresnysis Sirpučio bro- 
lis - šaltas kaip ledas. Negražus. Jo pas save už jokius pasaulio 
turtus nepasikviesčiau. 

Senis nutilo. Ugniakure tyliai plazdėjo liepsna, blausiai apš- 
viesdama atsiskyrėlio būstą. Vienišius įmetė į ugnį kelis sausus 
žabus ir eglišakių. Trumpam prigesusi, liepsna staiga įsiplieskė 
ir ryškiai nušvietė visus trobelės kampus. Ir čia prasidėjo! Iš vi- 

sų pašalių pasigirdo paukščių balsai. Mažesniuose ir didesniuose 
žilvičio vytelių narveliuose sučiauškėjo sučiulbėjo paukščiai... 
Dagilėliai, strazdai tarsi rungtyniavo, kas gražiau, kas vingriau 
išraitys savo giesmę. Tamsiausiame kampe pasigirdo pupsėji- 
mas. Ten, gardelyje, kuitėsi ežienė su trim mažais ežiukais. 

- Nors mane ir vadina Vienišiumi, - nusišypsojo senis, - bet 
gyvenu ne vienas. Čia dar ne visi mano gyventojai. Kiti išskridę 
ar išbėgę į girias pasiganyti... Palaigo, paskraido laisvėje, bet vis 
tiek pas Vienišių sugrįžta... 

Įsiplieskusi ugnis staiga prigeso, ir trobelėje vėl įsivyravo 
prieblanda. Lauke gūdžiai sustaugė Vilkė, jai atsiliepė vilkiukas. 
Sužvingo Trabantas. 

- Laikas grįžti į Sudotus, - tarė Uvis. - Aš dar nepadariau to, 
ko manęs prašė tėvas. 


g 
Mėlynasis paukštis 


aulė jau buvo pakilusi virš eglių viršūnių, kai Uvis grį- 

žo į Sudotus. Iš atlapų pilies vartų išjojo raitelis. Pliek- 

damas žirgą, jis pasuko tuo pačiu keliu, kuriuo prie pi- 

lies artėjo Žybartaitis. Prasilenkdamas su juo, šūkte- 
lėjo: “Prasideda!" ir, palinkes prie žirgo karčių, keldamas debesis 
dulkių, nušuoliavo tolyn. 

Kai Uvis įjojo į pilies kiemą, jame viskas buvo kitaip, negu 
anksti rytą: didelis būrys šeimynykščių ir karių, Ruplio vadovau- 
jami, skubiai nešė į didįjį pilies kuorą beržines malkas ir egli- 
šakius. Tvarte kažkaip keistai baubė galvijai, kaukė šunys, žven- 
gė žirgai. 

- Kas nutiko? - paklausė Uvis, pamatęs atskubantį jo pasitik- 
ti Einių. 

- Ką tik Sangus visiems pranešė, kad senasis rikis prie mir- 
ties! - susijaudinęs paaiškino brolis. - Taip ir nespėjome su juo 
pasimatyti. 

Uvis kaip žaibas nušoko nuo žirgo. 

- Eime! - šūktelėjo jis broliui. 

Prie Algimanto patalo jau buvo susirinkę nemažai žmonių. 
Čia buvo žynys Sangus, Kundra su apsiverkusia Agile, rikis Skur- 
vydas, keli seniausi joties vyrai bei keletas apylinkės didžiūnų, 
atvykusių į Sudotus pasiteirauti, kaip jaučiasi pilies valdovas. 
Visi žvilgčiojo vienas į kitą, pašnibždomis klausinėdami, ar tei- 
singas liūdnas gandas, sklindantis iš lūpų į lūpas visoje apylin- 
kėje. Uvis tylėdamas prisiartino prie Sangaus. 

- Ar tiesą sako Žmonės? - pusbalsiu paklausė jis juodo tarsi 
audros debesis žynio. 

- Bijau, kad garbusis Algimantas gali nesulaukti rytojaus, - 
niūriai atsakė Sangus. 

- Sutikau raitelį kelyje į Rykautus. Turbūt jojo perspėti Sir- 
pučio? - vėl paklausė Uvis. 

- Taip, - pašnibždomis atsakė Sangus. - Atrodo, Kundra bus 
pasiuntęs žmogų pas brolį. Bijau, kad jaunylis Algimantaitis gali 
nesuspėti iki lemtingosios akimirkos. 

Pasakęs šiuos žodžius, Sangus paėmė nedidelį puodelį, kuria- 
me teliuškavo žalsvas, aitriai kvepiantis gydančiųjų žolelių ant- 
pilas, ir pasilenkė prie ligonio. Nutaręs nebetrukdyti žyniui gel- 
bėti besivaduojančio mirtimi rikio, Uvis pasitraukė nuo Algiman- 
to lovos ir priėjo prie Kundros. 

- Gal mudu su Einiumi galėtume tau kuo nors padėti? - pa- 
klausė pašnibždomis. 

- Viskas dievų valioje, - taip pat tyliai atsakė Sirpučio brolis. 
- Ačiū jums už gerus norus, bet pagalbos nereikia - viskuo pa- 
sirūpins Sangus... 


- Uvi, - tarė Einius, kai jiedu išėjo į kiemą, - ar tėvas tau įdė- 
jo kelionėn sidabro? 

- Pats žinai, kad su tuščiomis rankomis į kelionę tėvas nie- 
kad neišleidžia, - atsakė Uvis. Ir savo ruožtu paklausė: - O kam 
tau jo prireikė? 

- Ne man, oO teisybei išaiškinti, - pakėlė smilių į viršų jauny- 
lis brolis. - Pažįsti čia tokį Ruplį? 

- Taip, jis sargybos vyresnysis. Jį buvo iškvietę, kai tikrino Sir- 
pučio žodžius apie pasikėsinimą. Na, kai mes ieškojome strėlės 
žymės Sirpučio gulte ir neradome. Ruplys patvirtino, kad nie- 
ko ypatingo tą naktį neįvyko. 

Einius paslaptingai nusišypsojo. 

- Kol tu šį rytą nežinia kur basteisi, aš šį bei tą nuveikiau. 
Žvorūnė padėjo. Pats žinai, Žvorūnė man visad padeda! Ir Žvel- 
gotės lobį surasti padėjo - visad, kai tik jos paprašau, padeda. 
Taigi. Užklupau tą Ruplį užkaboryje prie tvarto deginant kažko- 
kias lentas. Kai paklausiau, ką čia jis degina, kažkodėl išsigan- 
do. Net pradėjo grasinti, kad kaišioju nosį, kur nepriklauso, kad 
pasakys Kundrai, o tas mane išvys iš pilies, kad rikio sūnui ne- 
derėtų būti tokiam smalsiam... Baisi kupeta! 

- Kokios ten buvo lentos? - paklausė Uvis. - Kodėl jis jas de- 
gino? | 

- Lentos kaip lentos, iš kur man žinoti. Bet jis taip išsigando!.. 
Tiesa, paskui apsiramino ir pasakė, kad Sudotuose vyksta įdo- 
mūs dalykai, bet jis už jokius pinigus niekam apie juos nepasa- 
kosiąs! . 

- Už jokius pinigus?.. - susidomėjo Uvis. - O kaip manai, apie 
ką jis galėtų papasakoti? 

- Nežinau. Gal ką nors apie Sirputį? Gal apie Kundrą? Juk jis 
yra sargybos vyresnysis. Jis čia gimė ir užaugo, jis čia viską Ži- 
no, visus karius ir šeimynykščius rikiuoja. Va, žiūrėk, ką jis ten 
dabar daro? 

+ Uvis pažvelgė į didžiojo kuoro pusę, kur rodė brolis. Kuoro 
papėdėje stovėjo Ruplys ir mostagavo rankomis, ragindamas tar- 
nus ir karius, kad šie paskubėtų. Didelė jų vora kopė į kuorą, 
nešdami glėbius malkų ir eglišakių. 

- Kurs laužą ant kuoro, - liūdnai tarė Uvis, - kai visoms ap- 
linkinėms pilims reikės pranešti apie rikio mirtį. 

- Einam pas Ruplį, pasišnekėsim, - pasiūlė Einius. - Gal iš tik- 
rųjų ką nors sužinosiu... 

Ruplys iš padilbų nužvelgė abu brolius. Jo raudona mėsinga 
nosis buvo aprasojusi iš įtampos. Mažos akutės bailiai dirsčio- 
jo į šalis. 

- Brolis turi šiek tiek sidabro, - atsargiai tarė Einius, tačiau 
Ruplys apsimetė nesupratęs. 

- Tėvas liepė atsilyginti visiems, kas padeda jo senam bičiu- 
liui rikiui Algimantui, - paaiškino Uvis. - O tu, Ruply, kiek žinau, 
vienas iš svarbiausių žmonių Sudotuose! Ir ištikimiausias rikio 
karys! 

- Ar tikrai liepė atsilyginti? - jau drąsiau pažvelgė į brolius 
Ruplys. 

- Tikrai! - patikino Einius. 

- O ar dosniai? - sublizgo sargybinių vyresniojo akutės. 

- Dosniai... - atsakė Uvis. 

Tą pačią akimirką iš rūmų išbėgo išbales šeimynykštis ir ve- 
riančiu balsu sukliko: 

- Jau!.. 

Ruplys mostelėjo ranka, tarsi nukirsdamas šneką, ir nelauk- 
tai vikriai nukūrė prie bokšto, rankų mostais ragindamas karius, 
kad pasiskubintų. 


Tarnų sukeltas sąmyšis pasirodė per ankstyvas. Sudotų rikis 
sunkiai alsavo, buvo pradėjęs blaškytis savo gulte, tačiau vėl ap- 
rimo ir net atgrežė išbalusį it drobulė veidą į susirinkusius me- 
nėje. Uviui pasirodė, kad jis savo temstančiomis akimis kažko 
ieško. 

Tik nusileidus saulei, kada vakaro žara nurausvino tolumo- 
je dunksančių eglių viršūnes, visiems tapo aišku, jog rikis iške- 
liauja į amžinybę. Iš pradžių pasirodė, kad Algimantui kiek ge- 
rėliau: jis nustojo blaškytis, ėmė lygiau kvėpuoti. Tačiau tai buvo 
apgaulingas įspūdis - pagerėjimas ilgai neužtruko. Staiga sena- 
sis Sudotų rikis plačiai pramerkė akis, kuriose juodavo neapsa- 
komai didelės lėliukės, vėl apsidairė, tarsi kažko ieškodamas, ir 
suglebo. 

- Atverkite langą! - sušuko Sangus, kuris, atrodo, vienintelis 
neprarado savitvardos mirties akivaizdoje. - Kuo greičiau atver- 
kite visus langus! Rikiui trūksta oro! 

Keli vyrai puolė prie lango ir sutrikę daugiau trukdė vienas 
kitam, negu padėjo. Kai pagaliau vienas, o po jo ir kiti menės 
langai buvo atidaryti, gaivaus vakaro vėjo šuoras rikiui Algiman- 
tui jau nebegalėjo padėti - po kelių akimirkų jis baigė Žemės var- 
gus. 

Visi sustingo, priblokšti to, kas atsitiko jų akyse. Moterys 
verkė. 

Pirmasis prabilo krivis Sangus: 

- Sudotų rikio Algimanto vėlė paliko savo kūną. Netrukus ji 
iškeliaus į dausas, kur susitiks su visais narsiausiais andai mus 
palikusiais karžygiais. Tebūnie lengva vėlės kelionė! Paminėki- 
me vėlę geruoju ir paprašykime, kad ji daugiau niekada čionai 
nesugrįžtų! Keliauk'sau sveikas į dausas, riki Algimantai, sėdėk 
sau sveikas vėlių suolelyje, riki Algimantai, ir niekada nebesu- 
grįžk į šį pasaulį, o mes minėsime tave geru žodžiu, riki Algi- 
maritai, ir nueisime paskui tave, kaip ir tu nuėjai paskui išėju- 
sius anksčiau tavęs. 

Po šių Sangaus žodžių stojo gūdi tyla. Lėtai tirštėjo prieblan- 
da. Uvis apsidairė. Visi, buvę menėje, tarsi suakmenėjo. Atrodė, 
jie kažko laukė. 

Paprastai prie velionio pasilikdavo tiktai artimiausi jo gimi- 
nės. Atbudėje naktį, jie paskelbdavo laidotuvių laiką ir šerme- 
nų puotos dieną. Tačiau šį kartą, nors ir artėjo naktis, niekas ne- 
paliko menės. Daugelis žinojo, kad rikis Algimantas iškeliavo į 
dausas, nesuspėjęs paskirti įpėdinio. Pagal paprotį velionio turtą 
turėjo paveldėti jauniausias sūnus, tačiau visa apylinkė buvo gir- 
dėjusi apie Kundros ir Sirpučio nesantaiką, visi žinojo, kad kri- 
vūlė ištrėmė jauniausiąjį Algimantaitį į Rykautų pilaitę. Trem- 
tinys, bent iki to laiko, kol krivūlė jo nesugrąžino, negalėjo pa- 
veldėti pilies. O gal prieš mirtį rikis sugebėjo ką nors sušnibž- 
dėti žyniui? Žmonės, buvę menėje, laukė, ką pasakys Sangus. Vi- 
si stovėjo susigrūde, nes kiekvienas, ką pasiekė žinia, kad rikis 
Algimantas miršta, metęs dienos darbus ir užmiršęs visus rūpes- 
čius, skubėjo į pilį. 

Temo. Menėje stovintys vyrai ir moterys, netardami nė žo- 
džio, laukė nedrįsdami pažvelgti nei į velionį, nei vienas į kitą. 
Buvo taip tylu, kad net spengė ausyse. Sėdėjęs greta velionio 
patalo Sangus pakėlė žemai nuleistą galvą apsidairė, atsistojo 
visu ūgiu ir gūdžiu balsu prabilo: 

- Dievai pasakė man, ko jūs laukiate, kokios mintys jus kan- 
kina. Deja, turiu jus nuvilti - mirdamas velionis man nieko 

neperdavė, netgi menkiausios žinios... Kaip ir jūs, suprantu, jog 
svarbu šiai piliai ir visai apylinkei kuo greičiau sužinoti, kas nuo 
šiol valdys Sudotus... 

Sangus nutilo. Ta tyla užsitesė keletą akimirkų, kurios Uviui 
pasirodė amžinybe. Ir tada Sangus iškėlė aukštyn savo lazdą su 
blizgančia varine buože, trinktelėjo ja į grindis ir veriančiu bal- 
su suriko: 

- Jeigu dar esi čia, atsakyk, kam paskyrei pilį ir žemę? 

Nuo šio riksmo Uvis, Einius ir daugelis buvusiųjų menėje 
krūptelėjo. Tačiau tai, kas įvyko iškart po to, atėmė visiems ža- 
dą. Vos tik Sangus išrėkė šiuos žodžius, velionio galvūgalyje iš 
kažkur atsirado didžiulis mėlynas, labai panašus į kranklį paukš- 
tis. Mėlynasis paukštis atsitūpė ant pagalvės, kelis kartus pasi- 
krapštė kreivu snapu sparną ir skardžiai sukrankė: 

- Kun-dra!.. Kun-dra!.. Kun-dra!.. 

Tai ištarusi rikio Algimanto vėlė (o kad tai buvo ji, niekam 
abejonių nekilo) sumosavo mėlynais sparnais ir, tyliai prasklen- 
dusi virš susirinkusiųjų galvų, pro atvirą langą išskrido į dausas. 

Menėje vėl įsivyravo tyla. Niekas nedrįso pratarti žodžio. Ir 
toje spengiančioje tyloje Uvis išgirdo tolimą žirgo kanopų kauk- 
šėjimą. Į pilį skubėjo raitelis. Kanopos subildėjo pakeliamojo til- 
to grėdais, dusliai sudunksėjo kietai suplūkta kiemo žeme. Žir- 
gas sustojo prie rūmų durų, raitelis nušoko žemėn, ir jo žings- 
niai jau kaukšėjo laiptais, artėdami prie menės, kurioje rikio Al- 
gimanto vėlė, pasivertusi mėlynu dideliu varnu, ką tik paliko jo 
kūną. Plačiai atsivėrė menės durys, ir ant slenksčio pasirodė Sir- 
putis. Apžvelgė tylinčius žmones, sustingusius prie jo tėvo pa- 
talo, ir viską suprato. Visi prasiskyrė, duodami kelią rikio sūnui. 
Sirputis priėjo prie mirusio tėvo, suklupo ir dusliai suaimanavo: 

- Atleisk, tėve, kad nesuspėjau... Kad negalėjau su tavimi at- 
sisveikinti. 

Menėje jau tvyrojo prieblanda. Tą pačią akimirką nerami 
šviesa įspindo pro langus, apšviesdama mirusio rikio veidą, 

krūpčiojančius palinkusio prie jo sūnaus pečius, žynį Sangų, už- 
sidengusį delnu akis nuo nelauktos šviesos. Šviesa vis ryškėjo, 
išplėšdama iš tamsos susigrūdusius menėje pilėnus, kurie, sus- 
tingę iš sielvarto, stebėjo pavėluotą jaunesniojo Algimantaičio 
sugrįžimą. 

Tai sargybos viršininkas Ruplys didžiajame pilies kuore už- 
degė skaistų laužą, pranešdamas aplinkinėms pilims ir kaimams 
apie garsaus visoje Žemaitijoje karžygio Algimanto Sudotiškio 
mirtį. 


idurnakčio tyloje spragsėjo degančios balanos, jų ang- 
liukai garsiai sušnypšdami krito į kubilą su vandeniu. 
Kai balanos, įtvertos į didelį žibinčių, imdavo gesti, 
į mMenę ant pirštų galų įsliūkindavo tarnai ir pakeis- 
davo jas naujomis, kurios vėl apšviesdavo ilgų ligos mėnesių iš- 
kamuotą ir pagaliau nurimusį Sudotų rikio Algimanto veidą, iš- 
vaikydamos subėgusius prie mirusiojo lovos šešėlius. Tačiau 
plazdanti šviesa nesiekė tolimųjų menės kampų, kur visą laiką 
glūdėjo tamsa, pasirengusi užplūsti visą patalpą, jei tik nusto- 
tų spragsėti smalingos balanos. Buvo tylu, vien iš menės pirma- 
jame rūmų aukšte atsklisdavo nedarnūs balsai. Sėdintis prie tėvo 
kūno jaunasis rikis Sirputis retkarčiais atskirdavo čia susierzinu- 
sį- savo brolio balsą, čia žynio Sangaus atsargų dudenimą, čia 
ryžtingus, lyg kirviu kapojamus rikio Skurvydo atsakymus. Visi 
tie balsai šventvagiškai raižė budynių tylą, todėl Sirputis, neno- 
rėdamas jų girdėti, kietai užspaudė delnais ausis. Todėl artėjan- 
čių žingsnių jis ir neišgirdo. Krūptelėjo, kai jo petį palietė kaž- 
kieno ranka. 
- Tai aš, Uvis, - išgirdo, kai nuleido dešinę ranką prie diržo, 
mėgindamas užčiuopti peilį. - Tu vienas? 
- Brolis apačioje tariasi dėl laidotuvių. 
- Einių pasiunčiau miegoti, o pats pasėdėsiu su tavimi, - ta- 
rė Uvis. 
- Ačiū, - atsiduso Sirputis ir vėl susiėmė galvą rankomis. - Aš 
žinau, kad tėvas manes laukė. 
- Ne tavo kaltė, kad nespėjai atsisveikinti su tėvu, - suprato 
bičiulio sielvartą Uvis. - Juk tu taip skubėjai. 
- Skubėjau, bet nespėjau. Tėvo vėlė jau buvo išskridusi į dau- 
sas. 
- Mačiau, -liūdnai tarė Uvis. - Visi matė. 
Balsai, atsivėrus didžiosios menės durims, apačioje suskam- 
bėjo garsiau. Buvo girdėti, kaip keli vyrai kopia laiptais. 
Įėjo keturiese: žynys Sangus, rikis Skurvydas, Kundra ir pas- 
kutiniu metu nuolat jį lydintis rikis Kantas - tamsaus gymio, 
86 


siaurų pečių vyriškis, kartu su Sirpučiu dalyvavęs daugelyje žy- 
gių į rusų žemes. 

- Kodėl delsei pasiųsti žygūną? - išvydęs vyresnįjį brolį, pa- 
šoko Sirputis. 

- Aš nedelsiau, - bumbtelėjo Kundra. - Kas galėjo žinoti, kad 
tėvas taip greitai iškeliaus. 

- Jis pasiuntė, kai aš pasakiau, - paaiškino Sangus. - Maniau, 
kad tai įvyks rytoj. 

- Tu nekenti manes! - sušuko Sirputis. - Tu meluoji! Tu visą 
laiką manes nekentei ir tegalvojai, kaip mane iš Sudotų išgyven- 
dinti! 

- Sirputi! - bandė paimti už rankos bičiulį Uvis. - Prie miru- 
siojo... 

- Jie visi!.. Jie išvijo mane iš pilies, jie nori, kad ir aš iškeliau- 
čiau paskui tėvą!.. 

- Ar jūs girdėjot? - ramiai paklausė Kundra. - Ar krivūlės na- 
riai girdėjo tuos kaltinimus? 

Niekas neatsiliepė, tik rikis Skurvydas atsiduso ir nusigręžė 
nuo Kundros. Prigesusios nuo Sirpučio riksmo balanos vėl švietė 
lygia liepsna. 

- Primenu krivūlei, kad Sirpučio tremties laikas dar nesibai- 
gė, - dar ramiau tarė Kundra. - Žmonėms, kuriems net tėvo mir- 
tis nėra šventa, nėra vietos prie mirusiojo. 

- Išties... - pradėjo rikis Sangus. - Išties, Sirputi, jei negali su- 
sivaldyti netgi tokią valandą... 

- Galiu jį išvesti! - pasiūlė rikis Kantas. - Mano vyrai kaipmat 
pristatys jį į Rykautus. 

Sirputis pašoko, padėdamas ranką ant kabančio prie diržo 
peilio. 

- Galite mane užmušti, bet liksiu prie tėvo! Na, kuris pirmas? 
Laukiu! 

Uvis atsistojo greta savo bičiulio. 

- Atsipeikėkit, sudotiškiai, - pasakė jis. - Padarysit gėdą vi- 
siems žemaičiams. 

Rikis Skurvydas, visą tą laiką stovėjęs šešėlyje prie durų, ke- 
liais plačiais žingsniais perėjo mene ir uždėjo ranką Sirpučiui 
ant peties. 

- Nusiramink, vaike, - pasakė. - Niekas taves nuo tėvo neat- 
skirs. Skurvydo žodis. Pabūsi čia, kol tėvo kūnas nepavirs pele- 
nais. O kai tavo tėvo kūnas paskui vėlę iškeliaus į dausas, tada 
krivūlė nuspręs, kada tau vykti į Rykautus, nes čia tau tikrai ne- 
liko vietos. 


Rytas išaušo sunkus. Sėdėdamas su Sirpučiu, Uvis taip ir ne- 
sudėjo bluosto. Tik kai tekanti saulė raudonai nudažė dangaus 
pakraštį, jis grįžo į kambarį, kur miegojo Einius, ir truputį nu- 
snūdo. Pabudo su svarbia mintimi. 

- Paklausyk, Einiau, - papasakojęs broliui, kas nutiko naktį, 
tarė Uvis. - Ką tu pasakytum, jei aš dabar praneščiau Kundrai, 
kad mes grįžtame į Ventę? 

- Manau, kad taip būtų geriausia, - pritarė Einius. - Šitoje pi- 
lyje vyksta nesuprantami dalykai. - Jis net pasipurtė. - Kai pri- 
simenu tą mėlyną kranklį!.. Tikrai, geriau jojam namo. 

- Tiesą sakai, daug kas čia nesuprantama, - Uvis nuleido ko- 
jas ant grindų. - Mums laikas į Ventę. Taip ir pasakysiu Kund- 
rai. 

Naujasis pilies valdovas vienplaukis stovėjo prie vartų. Kund- 
ra tyliai išklausydavo kaimynų užuojautašs ir paliepdavo tarnams 
palydėti svečius į vidų. Prieiti prie Sirpučio brolio nebuvo taip 
lengva: nuo pat saulėtekio nenutrūkstamu srautu pėsti ir raiti 
traukė į Sudotus kaimynai - seni ir jauni, sveiki ir paliegę - visi 
skubėjo išlydėti velionio. Ištaikęs akimirksnį, kai šalia nieko ne- 
buvo, Uvis prisiartino prie Kundros. 

- Dar kartą noriu pasakyti, kad mes gedim kartu su tavim, Su- 
dotų riki, - tarė jis. - Ne tik aš ir mano brolis Einius, bet ir visa 

Ventė tave užjaučia. Gerai žinai, kiek kartų velionis žygiavo kar- 
tu su mano tėvu į tolimus kraštus... 

Kundra tylėdamas linktelėjo. 

- Meldžiu nesupykti ant manes ir mano brolio Einiaus, - tę- 
sė Uvis. - Suprantu, kad pagal dievų duotą paprotį reikėtų su- 
laukti, kol velionio kūnas iškeliaus į dausas paskui vėlę, tačiau 
mums laikas grįžti namo. Reikia pranešti tėvui apie tai, kas įvy- 
ko. Manau, kad jis irgi atvyks į laidotuves. 

- Rikis Žybartas nespės, - atsiduso Kundra. 

- Nespės? - nustebo Uvis. - Jis gali atvykti čia po trijų dienų, 
o gal ir anksčiau, jei žygūnai laiku atnešė žinią. 

- Laidotuvių laužą uždegsime poryt, - paaiškino naujasis Su- 
dotų valdovas. - Taip bus geriau mūsų kraštui. Mano brolis iš 
sielvarto gali padaryti gėdą visai mūsų giminei. Tai ne tik ma- 
no, bet ir krivūlės nuomonė. Po to, kas pilyje įvyko, galime nu- 
sižengti senolių papročiams. 

- Ir Sangus sutiko? - nepatikėjo Uvis. 

- Pats žynys ir pasiūlė. O Jautakas kunigaikščio Vykinto var- 
du patvirtino, kad taip pasielgti būtinai reikia. 

Prie pilies artėjo du raiteliai. Žilagalvis rikis ir jį lydintis ka- 
rys prijojo prie vartų. Abu neskubėdami nulipo nuo žirgų, žemai 
nusilenkė. 

- Ramybė šiems namams ir rikio Algimanto vėlei, - tarė at- 
vykėlis ir patylėjęs paklausė: - Ar tiesa, ką girdėjau iš žmonių, 
kad rikio vėlė išskrido mėlynu paukščiu? 

- Ramybė tau, riki Gedgaudai, - Kundra nusilenkė svečiams, 
paskui mostelėjo Uvio pusėn: - Rikio Žybarto sūnus Uvis buvo 
liudininkas. 

- Apie tokį dalyką yra pasakoję mūsų dainiai, - pritarė žila- 
galvis rikis Gedgaudas. - Tas yra nutikę prieš tris šimtus metų 
Raguvos pilyje, prie Virvytės upės. Ten rikio vėlė išskrido mė- 
lynu balandžiu. Dabar ir tos pilies nebėra, ir upė seniai pasuko 
kita vaga... 

- Čia buvo kranklys, - tarė Uvis. 

- Tačiau tas balandis, kaip pasakojama, nešnekėjo žmogaus 
balsu... 

- Maloniai kviečiu į menę, garbusis riki, - plačiu mostu nu- 
rodė kryptį Kundra. - Ten papasakosite apie tą žilos senovės įvy- 
kį Raguvoje mūsų pilėnams ir svečiams... Uvi, palydėk garbųjį 
Gedgaudą į rūmus. Tikiuosi, kad judu su broliu iki rytojaus neiš- 
vyksite... 


Didžiojoje menėje buvo sustatyti ilgi skobniai. Atvyke svečiai 
bė žodžių sėsdavo, kur kam patiko. Kiekvienam atvykusiam iš 
pradžių buvo pasiūloma šviesaus alaus troškuliui numalšinti ir 
duonos bei sūrio alkiui numarinti. O kalbos vėl ir vėl grįždavo 
prie mėlynojo paukščio. Visi, lemtingąjį vakarą buvę prie mirš- 
tančiojo, vienbalsiai tvirtino, kad tai buvęs neįprastas paukštis. 
Juk visi gerai žino, kad krankliai būna tik juodi. O šis paukštis 
dar ir prašneko žmogaus balsu! Ir ne šiaip sau prašneko, bet per- 
davė velionio valią... Bus apie ką pasakoti dainiams net po tri- 
jų šimtų metų! 

Apie vidudienį į menę įžengė pats Kundra. Uvis suprato, jog 
visi garbingi laukti svečiai jau susirinko. 

- Gerieji mano kaimynai! - prabilo Kundra. - Telaimina jus 
dievai už tai, kad nepamiršote mano tėvo, Sudotų rikio Algiman- 
to, ir atvykote jo išlydėti. Ačiū visiems už gerus žodžius ir nuo- 
širdžią užuojautą. Kadangi artinasi ruduo, vis dažniau lyja, trum- 
pėja dienos, ir dar dėl vienos priežasties, kurios nenorėčiau mi- 
nėti, aš nusprendžiau nevilkinti paskutinės tėvo kelionės, kuriai 
jau beveik pasiruošta. 

- Taip, - atsiliepė greta Uvio ir Einiaus sėdėjęs krivis Sangus. 
- Atsiradus svarbiai priežasčiai, dievai leidžia sulaužyti net ir se- 
niausią paprotį. Galiu jums pasakyti, garbieji rikiai, ir Sudotų 
krivūlė tam pritarė, kad tokia priežastis yra, nors jos nenorėtu- 

me minėti. Laidosime valdovą praslinkus lygiai trims dienoms 
po jo mirties. 

- Krivūlė pritarė! - patvirtino rikis Skurvydas. 

- Girdėjau, kad norėjote keliauti namo, - pašnibždomis pa- 
klausė Sangus, pasilenkęs prie Uvio ausies. - Kodėl gi? 

- Jau sakiau Kundrai. Bijau, kad tėvai nerimaus. 

- Tėvai vakare jau žinos apie rikio Algimanto mirtį - žygūnai 
išjojo pranešti visoms Žemaitijos pilims. 

- Bus negerai, jei rikio Algimanto bendražygiai atvyks jau at- 
vėsus laidotuvių pelenams. 

- Žygūnai praneš, kad dėl svarbios priežasties, kurios nutarta 
neminėti, naujasis Sudotų valdovas rikis Kundra, krivūlei prita- 
rus, paankstina laidotuves. 

- O kodėl reikia taip skubėti? - įsiterpė Einius. - Kai pernai 
kaimynystėje laidojo rikį Mangaudą, velionis tris savaites gulė- 
jo pašarvotas, o jaunimas varžėsi jo garbei. Kas dieną būdavo 
lenktynės. Uvis tada laimėjo puikų kalaviją! 

- Tavo brolio eiklus žirgas, Einiau, - tarė Sangus. - Mačiau tą 
juodą kaip anglis gražuolį. Čia jis irgi galėtų laimėti. Mūsų vy- 
rai tokių žirgų tikrai neturi. - Sangus patylėjo ir paklausė Uvio: 
- Vakar iš pat ryto buvai išjojęs su Sirpučiu. Ar iki pat Rykautų 
jį lydėjai? 

- Ne, tik iki kryžkelės. Paskui buvau sutikęs Vienišių. 

- Vienišių? - nustebo žynys. 

- Taip, - patvirtino Uvis. - Tokį aukštaūgį, ugniaplaukį senį. 
Jis buvo mane nusivedęs į savo lūšnelę pelkėje. Papasakojo ir 
parodė man daug įdomių dalykų. 

- Ką gi įdomaus gali papasakoti ir parodyti tas silpnaprotis 
girios gyventojas? - pakėlė tankius juodus antakius Sangus. - Dar 
apžavės tave raganiškais kerais. Nė vienas save gerbiantis žmo- 
gus jo sodyboje nesilanko... 

- Ne toks jis jau silpnaprotis, - tarė Uvis, atsigręždamas į Ei- 
nių. - Keliaudami namo, užsuksime pas jį. Žinai, jis irgi turi pri- 
Sijaukines vilkiuką! 

- Tikrai? - nudžiugo Einius. 

- Man jau laikas! - staiga pakilo Sangus. 

Žynys priėjo prie sėdinčio skobnio gale Kundros ir, palinkęs 
prie pat jo ausies, kažką pasakė. Šis išklausė, metė staigų žvilgs- 
nį į Uvį ir papurtė galvą. Žynys vėl jam kažką paaiškino. Kund- 
ra pamąstė, patylėjo, paskui linktelėjo. Sangus, plėvesuodamas 
baltu rūbu ir belsdamas į grindis lazda, jau ėjo prie durų, kai 
Kundra. pakilęs kreipėsi į sėdinčius prie skobnių, šaižiu balsu 
perrėkdamas šurmulį: 

- Kviečiu visus karius ir jaunuosius rikužius po jaučių auko- 
jimo pagerbti velionį karžygiškomis varžybomis, idant rikio Al- 
gimanto vėlė paskutinį kartą galėtų pasigrožėti mūsų jaunuolių 
vikrumu ir drąsa. Dievai mato, nepagailėjau brangiausių savo tė- 
vo ginklų ir daiktų šioms lenktynėms! 

Kundra garsiai suplojo delnais, ir į menę vienas po kito įžengė 
tarnai. Vienas ištiestose rankose laikė didžiulį kalaviją sidabru 
apkaustytose makštyse, kitas - kiaunių apsiaustą, trečias vos vil- 
ko skrynelę, pilną žvangančių pinigėlių. Tačiau labiausiai visų 
žvilgsnius traukė puikus, sidabro plokštėmis papuoštas balnas 
ir sidabru bei brangakmeniais nusagstytos kamanos. Balnas su 
kamanomis buvo verti bent dvylikos žirgų! Išties, Kundra įrodė, 
kad gerbia savo tėvą! 

Tarnai paliko menę. Didžiūnai ir kariai taip pat pakilo nuo 
suolų ir išėjo į lauką. 

- Ar josi, Uvi? - paklausė Einius. 

Uvis sėdėjo susimąstęs. Broliai pilies menėje buvo likę tiktai 
dviese. 

- Kodėl jie taip skuba laidoti? - papurtė galvą Uvis, tarsi nu- 
vydamas įkyrią mintį. - Ir Kundra, ir Sangus. Juk taip negalima! 
Rikio Algimanto vėlei nebus ramu dausose. 

- O kur Sirputis? - vėl paklausė Einius. 

- Sirputis budi prie tėvo. Kariai ir šeimynykščiai jau krauna 
laidotuvių laužą. Žyniai rengiasi aukoti jaučius. Pats matei, kad 

Sangus išskubėjo iš menės anksčiau už kitus. - Uvis patylėjo ir 
ryžtingai mostelėjo ranka: - Josiu! Iš pagarbos Sirpučio tėvui tu- 
riu joti! 


Išėję iš rūmų, Uvis ir Einius stebėjo, kaip minios apsupti bal- 
tai apsirengę žyniai mazgojo didįjį aukojimo akmenį. Mat į gar- 
bingojo rikio Algimanto laidotuves suplaukė ne tik paprasti žmo- 
nės bei gretimų pilių rikiai, bet ir visos plačios apylinkės žyniai. 
Per žmonių minią nebuvo matyti jų veidų, tačiau lėti, orūs ke- 
turių žynių judesiai liudijo apie šių apeigų svarbą. 

Moterys žolynais puošė dviejų didžiulių jaučių ragus. Tie jau- 
čiai buvo nepaprasti. Juk ne bet kokie tinka aukojimui! Maža pa- 
sakyti, kad jie turi būti kuo didesni. Daug svarbiau, kad jie bū- 
tų sveiki ir būtinai tik juodo plauko su balta žvaigžde kaktoje. 
Jeigu aukojimui skirtas gyvulys turėdavo bent vieną kliautį, tek- 
davo ieškoti kito. Štai ir šį kartą, kaip Žybartaičiams pasakojo 
tarnai, pilyje neatsirado nė vieno tinkamo. Todėl dar neišaušus 
Kundra pasiuntė žmonės į artimiausius kaimus ieškoti aukų, ku- 
rias priimtų dievai. 

Kai atvedė jaučius, Einius prasibrovė arčiau aukojimo ak- 
mens. Žinoma, ne prie pat jo, nes minia plačiu ratu supo šven- 
tąjį akmenį penkiasdešimties žingsnių atstumu, kad savo artu- 
mu neišniekintų apeigų ir netrukdytų žyniams. 

Uvis nuėjo ruošti Trabantą lenktynėms. 

Šermenų aukojime dalyvauti gali tik dievų paslapčių saugo- 
tojai - žyniai. Štai ir dabar jie iš molinio indo ištraukė keletą vos 
rusenančių angliukų, šį rytą dar liepsnojusių dievams pašvęstos 
giraitės glūdumoje, ir įkūrė ugnį. Mažytė liepsnelė smagiai šok- 
telėjo į viršų ir ėmė godžiai laižyti smulkius šermukšnio šipuliu- 
kus. Baltu, siekiančiu žeme rūbu vilkintis nepažįstamas žynys iš- 
tiesė virš ugnies rankas ir kažką tyliai pasakė. Ugnis, atrodo, 
suprato jo žodžius ir staigiai šoktelėjo į viršų. 

Einius į visa tai, kas vyko, žvelgė tarsi užkerėtas. Žilabarzdis 
žynys iškėlė į dangų rankas, atkragino galvą ir dusliu balsu ėmė 
kalbėti maldą. Jaunasis Žybartaitis stengėsi išgirsti, kokiais žo- 
džiais buvo kreipiamasi į visagalius dievus, tačiau stovėjo per to- 
li nuo aukuro. 

Du pagalbininkai paeiliui privedė rambius juodus kaip nak- 
tis jaučius prie akmens. Žilabarzdis žynys du kartus iš eilės stip- 
riai ir tiksliai smeigė peiliu. Trykštelėjo kraujas, nurausvindamas 
plokščiąjį aukuro akmenį. Liepsna suvirpėjo ir prigeso. Senasis 
žynys pakėlė į dangų rankas, ir balkšvų, beveik permatomų dū- 
mų stulpas pakilo tiesiai į viršų. Dievai priėmė jiems skirtą au- 
ką! 

Kruvinas 
apsiaustas 


abalnojęs Trabantą, Uvis įjojo į lenktynėms pasiren- 

gusių raitelių būrį. Žirgas karpė ausimis ir garsiai 

šnarpštė, visu savo stambiu kūnu verždamasis į prie- 

kį, tad Uviui teko įtempti pavadį, kad ristūnas anks- 
čiau laiko nešoktų iš vietos. Uvio Žirgas, ilgakojis, juodo it ang- 
lis plauko gražuolis, mėgo lenktynes, kuriose nuolat įrodydavo 
savo pranašumą prieš kitus žirgus. 

- Tikras žvėris! - išgirdo Uvis pažįstamą balsą. 

Greta ant palšos stambios kumelės sėdėjo Sudotų sargybos 
vyresnysis Ruplys. Praplikusi jo kakta buvo nuberta stambiais 
prakaito lašais, nosies galiukas blizgėjo. 

- Balnas, galima sakyti, jau tavo... 

* Uvis prisiminė, kaip nušvito Ruplio akutės, kai jiedu su Einiu- 
mi prašneko apie atlygį, jei sargybos vyresnysis papasakotų apie 
tai, kas vyksta Sudotuose. 

- Gali būti ir tavo, - šyptelėjo Uvis. 

- Tikrai? - dar aštriau negu praėjusį kartą blykstelėjo ryškiai 
mėlynos akutės. - Ar teisingai išgirdau? 

- Ausys tavęs neapgauna, - vėl šyptelėjo Uvis. 

- Aš turiu ką papasakoti! - neramiai pasimuistė balne Ruplys 
ir, palinkęs arčiau Uvio, negarsiai greitakalbe išbėrė: - Tikrai tu- 
riu ką pranešti rikio Algimanto bičiulio sūnui! Man nepatinka 
tai, kas dedasi Sudotuose... Čia tokie dalykai, tokie dalykai! Te- 
gu sužino rikis Žybartas. Tegu pats Vykintas žino!.. 

Vėl nuskardėjo švilpynės ir rageliai. Penkios dešimtys raite- 
lių, išsirikiavusių pievos gale, palinko prie žirgų keterų, laukda- 
mi ženklo. Pagaliau sugaudė didysis trimitas. Lenktynės prasi- 
dėjo! 


Protėvių laikais, kaip pasakoja dainiai, laidotuvių varžybos 
trukdavo kelias savaites, o kartais netgi kelis mėnesius. Didžiąja 
velionio turtų ir ginklų dalį tokiu būdu išsidalindavo rungtynių 

nugalėtojai. Visą tą laiką velionis pašarvotas gulėdavo pilyje. 
Kaip pasakojama, mūsų senoliai net vidurvasary mokėjo užšal- 
dyti vandenį ir numirusius išlaikyti taip, kad ir po metų jie at- 
rodytų kaip gyvi. 

Brangūs daiktai ir ginklai, maždaug trečdalis viso velionio 
turto, būdavo išdėstomi įvairiame atstume nuo pilies, ir pirma- 
sis prijojęs galėdavo juos pasiimti. Tačiau pamažu papročiai kei- 
tėsi, ir tuo laiku, kai buvo išlydimas rikis Algimantas, varžybų 
būta kuklesnių. Jos trukdavo vos kelias dienas. 

O šį kartą, krivūlei leidus, buvo nutarta apsiriboti tik vienu 
jojimu. Beveik penkios dešimtys raitelių, nusprendusių dalyvauti 
šioje garbingoje kovoje, pasiruošė šuoliuoti pieva, kurioje buvo 
išdėstyti visi tie brangūs daiktai. Pats brangiausias iš jų, sidab- 
ro plokštėmis papuoštas balnas su puošniomis kamanomis, bu- 
vo padėtas arčiausiai pilies. Lenktyniautojų buvo penkios dešim- 
tys, o balnas - tik vienas. Beje, ne visada nugalėdavo pirmasis, 
pasičiupęs grobį - jam dar reikėjo su velionio dovana sugrįžti į 
tą vietą, iš kurios prasidėjo lenktynės. Neretai dovaną, kad ir ko- 
kia ji būtų, suskubdavo pasigriebti eikliausio žirgo savininkas, 
tačiau belekiant atgal ją atimdavo stipresnis ir vikresnis. 

Pagal paprotį, artimesni giminės šiame velionio pagerbime 
negalėjo dalyvauti. Senovėje, kai tokiu būdu tapdavo išdalintas 
trečdalis mirusiojo turto, o kitas trečdalis išleistas šermenų puo- 
tai, vaikams tekdavo patiems pradėti kaupti turtus iš naujo. Da- 
bar, kai krivūlės sprendimu rikio Algimantu įpėdiniu tapo vyres- 
nysis sūnus Kundra, tik jaunėliui Sirpučiui teks pradėti gyveni- 
mą tuščioje vietoje. 


Uvis plekštelėjo delnu Trabantui ir lyg iššauta iš lanko strė- 
lė, tarsi suaugęs su savo ištikimuoju žirgu, nurūko priekin. Ką 
reiškia tie keli šimtai šuolių jo eikliajam draugui! Trabantas švil- 
Pė it viesulas, juodi jo karčiai plevėsavo, ir blyksintis sidabru 

balnas pievos viduryje, svarbiausias šių lenktynių tikslas, artė- 
jo, augo akyse. Lygiai dundėjo Trabanto kanopos, nutolo kitų 
žirgų alsavimas ir šnarpštimas, ir Uvis girdėjo susispietusių pie- 
vos pakraščiuose žiūrovų šauksmus. Kai nuo laimikio jį teskyrė 
vos keliasdešimt šuolių, įsisvyravo tyla - žiūrovai, užgniaužę kva- 
pą, stebėjo, kaip rikio Žybarto sūnus pasiims velionio rikio Al- 
gimanto dovanotą jam balną. 

Uvis grįžtelėjo per petį. Visi raiteliai buvo gerokai atsilikę, tik 
Ruplys ant savo palšos stambios kumelės išsiveržė į priekį. Ta- 
čiau ir jis jau nebegalėjo pavyti Žybartaičio. 

- Uvi! Uvi! - pasigirdo tolimas Einiaus balsas. 

Dar keli šuoliai, ir Uvis, beveik nestabdydamas Trabanto, per- 
sisvėrė per balną ir vienu rankos mostu griebė balną su pririš- 
tomis prie jo kamanomis. Patraukė pavadį, pakeldamas žirgą 
piestu, ir pasuko atgal. Lėkė tiesiai į Ruplį, tarsi nematydamas 
jo, ir tik paskutinę akimirką pakreipė Trabantą kairėn. Prasilenk- 
dami žirgai vos nesusidaužė šonais, ir tos trumpos akimirkos pa- 
kako... Kiti raiteliai, negailestingai plakdami žirgus, neatsigrež- 
dami nurūko tolyn, kur jų laukė brangus kalavijas, kailiai ir ki- 
tos dovanos. Tačiau visa pieva matė, kaip Sudotų sargybinių va- 
das išplėšė laimėtą balną iš Ventės rikužio rankos. Bet niekas 
neišgirdo, kaip Ruplys tuo pat metu šūktelėjo Uviui: 

- Vakare, prie arklidžių!.. 


- Na ir vėpla tu, brolau! - sušuko Einius. - Laimėti tokį bran- 
gų daiktą - ir išleisti iš rankų... 

Raiteliai jau grįžo į pilį. Laimėjusieji švytėjo džiaugsmu, ta- 
čiau ir pralaimėjusieji neliūdėjo - tikėjosi, kad kitą kartą laimė 
nusišypsos jiems. 

Įvedes Trabantą į arklides, Uvis dabar stovėjo prie vartų 1/ 
šnekučiavosi su rikiu Skurvydu. Einiui neatrodė, kad jis būtų 1a- 
bai prislėgtas, praradęs jau laimėtą prabangų balną. 

- Ką padarysi... - atsiduso Uvis. - Pats žinai, kai vienur pra- 
randi, kitur gauni. 

- Keistai pralošei, - tarė Skurvydas. - Ką gi, Sudotų kariai šau- 
nesni. Išleidai laimikį iš rankų. 

Uvis mostelėjo ranka, tarytum kalbos apie lenktynes jam būtų 
nemalonios: į 

- Tiek to. Ruplys - patyręs raitelis. 

Tolėliau nuo jų, pievos pakraštyje, po aukštais lazdynų krū- 
mais, pasigirdo klyksmas. 

- Vilkas! Vilkas! - šaukė vaikiškas balsas. 

Uvis su Einiumi sukluso. Iš krūmų iššoko pilkas šešėlis ir ėmė 
draskyti kažkokį baltą skudurą. 

- Mano Vilkė! - krūptelėjo Uvis. - Kas jai pasidarė? 

Net neatsisveikinęs su rikiu Skurvydu, jis pasileido lazdynų 
link. 

- Atsiprašau už brolį... Ten jo Vilkė... - pradėjo aiškinti Einius, 
- Ten kažkas įvyko! 

- Kokia vilkė, jaunasis bičiuli? - nustebo žilagalvis rikis. 

- Ji prijaukinta, nieko blogo nedaro. Ji su mumis iš Ventės at- 
keliavo. Bėgu pas brolį! - išpyškino Einius. - Mes paskui paaiš- 
kinsim. 

Rikis Skurvydas nustebęs žvelgė, kaip po lazdynų krūmu Ven- 
tės rikužis Uvis, nutvėręs pilką žvėrį už keteros, išplėšė jam iš 
nasrų baltą drabužį. 

Diena pasitaikė karšta. Lenktynių dalyviai ir pernelyg įkaitę 
žiūrovai buvo sumetę po lazdynais savo apsiaustus. Kai Einius 
priėjo, vyresnysis brolis kalbėjosi su berniuku, saugojusiu dra- 
bužius. 

- Tai sakai, tas apsiaustas žynio? - klausė Uvis. 

- Taip, Sangaus, - kalendamas dantimis, atsakė berniukas. - 
Kas dabar bus? 

- Nesijaudink, - nuramino vaiką Žybartaitis. - Aš pasikalbė- 
siu su žyniu. Ir mano Vilkės nebijok. Ji gerų žmonių neliečia. 

- Kas čia atsitiko? - pasiteiravo Einius. 

- Nagi nieko baisaus, - paaiškino broliui Uvis. - Tik vaiką ma- 
no Vilkė mirtinai pergąsdino. 

- Iššoko iš krūmų ir kad griebs vieną apsiaustą!.. - vis dar 
verkšlendamas aiškino berniukas. 

- O kur ji dabar? - pasiteisino Einius. 

- Nuvedžiau į krūmus ir įsakiau gulėti, - atsakė Uvis. 

Jiems bestovint prie apdraskyto apsiausto, prisiartino ir pats 
Sangus. Sustojo, abiem rankomis įsitvėręs lazdos su varine buo- 
že. Dešinioji jo ranka buvo apvyniota balta skepeta. 

- Svečiai padeda saugoti sudotiškių rūbus? - linksmai sudu- 
deno žynys. 

- Ne visai, - sutrikęs paaiškino Uvis. 

- Na jau, niekaip nepatikėsiu, kad stovite čia piktų kėslų ku- 
pini, - nusijuokė žynys. 

- Ne, - ėmė aiškinti Uvis. - Tiesiog netyčia atsitiko taip, kad 
žynio apsiaustas suplyšo... 

- Suplyšo? - pakėlė juodus antakius Sangus. - Kaip galėjo ma- 
no apsiaustas imti ir suplyšti? 

- Na, ne visai taip, - toliau aiškino Uvis. - Mano Vilkei kaž- 
kas atsitiko, ir ji puolė draskyti žynio apsiaustą... 

- Vilkei? Kokiai vilkei? - nustebo žynys. - Ak, tiesa, žinau, kad 
į Sudotus judu ir savo vilkę atsivedėt... Būtų įdomu ją pamatyti. 

- Būtinai! - paskubėjo pažadėti Uvis. - Būtinai parodysiu, o 
dabar norėčiau už ją atsiprašyti... 

- Et, niekai! - numojo ranka žynys: - Žvėris čia niekuo dėtas. 
Matot, ką tik aukojau jaučius, todėl ant apsiausto tikriausiai už- 
tiško keli lašeliai kraujo. Tas kraujas turbūt ir priviliojo tavo vil- 
kę, Uvi. 

- Ant rikio apsiausto buvo kraujo? - nustebo Einius. - Vis vien 
atsiprašome. 

- Neverta atsiprašinėti, - pakartojo žynys. - Jūs esate šaunūs 
vaikinai! Matau, kad esate verti savo tėvo ir senelio. Nevykusi 
man ši diena. - Sangus mostelėjo aprišta balta drobine skiaute 
dešiniąja. - Va, ir ranką susižeidžiau... 

Sangus pakėlė nuo žemės savo apsiaustą, išskleidė. Vertinda- 
mas padarytą žalą, įdėmiai jį apžiūrėjo ir skubiai nužingsniavo 
baigiamo krauti laidotuvių laužo link. 

- Na matai, - nusišypsojo Uvis trinančiam kumščiu akis ber- 
niukui. - Žynys nesupyko. Gali nustoti žliumbes. 

- Baisi čia kupeta - nesupyko... - mąsliai ištarė Einius. 

Berniukas nusišluostė ašaras, tačiau jo pečiai tebekrūpčiojo. 

- Kai žynys Sangus supyksta, tai niekada neatleidžia, - atsi- 
duso berniukas. - Visi taip sako. 

- Mes paprašysim jo, kad atleistų, - tarė Einius. - Čia juk ne 
tavo, o mano brolio žvėries kaltė. 

- Vis tiek neatleis žynys. - Berniukas žvelgė ne pagal amžių 
rimtai. - Jis moka paprašyti dievų, kad atsiųstų visokias nelai- 
mes. 

Sangus jau buvo nutolęs per pusšimtį žingsnių. Berniukas kal- 
bėjo pusbalsiu, ir žynys tikrai negalėjo išgirsti jo žodžių. Tačiau, 
lyg pastūmėtas į nugarą, jis dabar atsigręžė ir pervėrė juos 
žvilgsniu. Berniukas vėl pravirko. 

- Jis viską mato ir girdi, - sukūkčiojo jis. - Pasiimkit mane su 
savimi į Ventę, gerai? 

Uvis paėmė jį už pečių ir papurtė. 

- Atsipeikėk, - tarė. - Eik namo ir išsimiegok. O rytoj pasi- 
šnekėsim. 

Berniukas po truputį rimo. 

- Ar paimsit? - paklausė dar kartą. 

- Rytoj... Rytoj... Dabar mums reikia į pilį. 

Jau prie pat pilies vartų Einius paklausė: 

- O ar žinai, Uvi, kad šiandien jaučius aukojo ne Sangus? 

Uvis nieko neatsakė. Abu Žybartaičiai sustingo, įsmeigę akis 
į plačiai atvertus visiems svečiams pilies vartus. 

Šermenys 


ris dienas seniausieji Algimanto joties kariai, lydėję jį 

visuose žygiuose į rusų, mozūrų, prūsų ir Ordino že- 

mes, ruošė laidotuvių laužą. Sudotų pilį juosiančios 

Minijos vingyje iš balto upės smėlio buvo supiltas 
neaukštas plokščias kauburys, ant kurio iš sausų ažuolinių ir 
smalingų pušinių rąstų kariai pastatė sieksnio aukščio pakylą ve- 
lionio kūnui. 

Vakare, kai raudonas it įkaitusi geležis saulės skritulys pasie- 
kė eglių viršūnes, aštuoni jauniausi joties kariai išnešė iš pilies 
rikio Algimanto kūną. Neštuvai buvo užkloti lokenomis, rikio 
galva ilsėjosi ant brangakmeniais išpuošto balno, prieš tris de- 
šimtis metų atsivežto iš rusų žemės. Tai buvo Polocko mieste- 
lėnų išpirka, kad Algimanto jotis pražygiuotų tolyn, nekliudyda- 
ma turtingo miesto. Paskutinis saulės spindulys nurausvino rūs- 
tų rikio veidą. Užjūrio meistrų nukalti šarvai, kuriais buvo ap- 
rengtas velionis, ir padėtas prie šono kalavijas sutvaskėjo plie- 
nu, tarytum primindami visus žygius, kuriuose dalyvavo Sudo- 
tų jotis. 

Aštuoni jaunuoliai, apsirengę lyg paskutiniam mūšiui, su nu- 
pintais iš plieno grandžių krūtinės šarvais ir pritvirtintais prie 
perpečių kalavijais, viena ranka laikydami skydus, nešė savo mi- 
rusį vadą per temstančią, paskutinį kartą tais metais nušienau- 
tą pievą prie Minijos vingio, kur jau laukė pilėnai, apylinkės 
žmonės ir iš visos Žemaitijos į laidotuves atvykę velionio bičiu- 
liai ir bendražygiai. Atskirai nuo visų, arčiau laužo, baltu būre- 
liu spietėsi raudotojos. Netoli jų Uvis pastebėjo ir Sirputį, kuris 
sėdėjo ant žemės, nuleidęs galvą ir susikūprinęs. Retsykiais jo 
pečiai krūptelėdavo, tarsi Sirputis mėgintų užgniaužti nesulai- 
komą raudą. Jis nepakėlė galvos netgi tada, kai aštuoni kariai 
gana stačiu lentų klojiniu, nutiestu į sukrauto laužo viršų, nešė 
jo tėvo kūną. Girgždėjo lentos po karių kojomis, girdėjosi jų sun- 
kus alsavimas. Karių veidais žliaugė prakaitas. Pagaliau neštu- 
vai su rikio kūnu atsidūrė ant laužo, ir jaunieji kariai, pastatę 

juos ant pakylos, suklupo abipus ir nulenkė galvas. Raudotojų 
būrelis staiga sujudo. Baltai apsirengusios moterys išsirikiavo, 
atsigreždamos veidu į neštuvus su rikio kūnu ir sustingusius prie 
jų jaunuosius karius. Tyloje pasigirdo: 


O rikuži, mūsų trumpamžėli, 
O mūsų tėveli, rūpintojėli, 

O mūsų karuži, viešpatėli, 
Kodėl nepramerki 

Savo šviesių akelių, 

Kodėl iškeliauji 

Stačiuoju vėlių keleliu? 


Tą akimirką Uviui pasirodė, kad virš upės ir pievų pasklidu- 
si rauda sugraudins net ką tik patekėjusį Mėnulį. Krūtinę dras- 
kantys raudotojų rypavimai ne vienam Žybartaičiui išspaudė 
ašarą - nesidrovėdami šniurkščiojo nosimis ir sumitę vyrai, ir se- 
niai, o moterys ir vaikai balsu raudojo. 

Aštuoni jauni kariai staiga pakilo ir kalavijų rankenomis ėmė 
daužyti į plienu apkaltus skydus. Panašus į griaustinį garsas nus- 
telbė ir raudotojų rypavimus, ir moterų raudas. Kurtinantis bel- 
dimas liovėsi, ir jaunieji kariai ėmė leistis klojiniu, o priešais kilo 
senieji, nešdami ąžuolinius rąstus paskutiniam rikio Algimanto 
būstui. 

Nuo pilies ataidėjo šaižus rago balsas. To, kas pūtė ragą, sto- 
vėdamas ant pilies kuoro, prieblandoje nebuvo įmanoma įžvelg- 
ti, tačiau Uvis pamatė, kad pro pilies vartus išėjo žmogus, kaž- 
ką nešantis ištiestose rankose. 


O rikuži, mūsų viešpatėli, 

Tėveli mūsų, duondavėli, 

Saulelė nusileido, mėnulis patekėjo, 

O aš savo tėvelio neprakalbinu, neprašnekinu... - 

vėl ėmė raudoti moterys. Laužo viršuje liko keturi kariai. Kiti ne- 
nutrūkstama vora lentų klojiniu nešė į viršų sieksninius rąste- 
lius, kuriuos iš jų paimdavo stovintys ant pakylos. Keturi paty- 
rę kariai - Uvis išvydo tarp jų ir Ruplį - rentė iš tų rąstelių ke- 
turkampį, panašų į šulinį būstą aplink neštuvus su velioniu. Na- 
melis sparčiai augo, uždengdamas rikio palaikus, ir netrukus 
raudotojos pravirko: 


O karuži, mūsų karžygėli, 

Tėveli mūsų, užtarytojėli, 

Nebepamatysiu tavo šviesaus veidelio, 
„ Nebeišgirsiu tavo švelnaus žodelio... 


Išėjęs iš pilies vartų žmogus greitai artėjo. 

Tirštėjančioje prieblandoje Uvis pažino vyriausiąjį rikio Algi- 
manto sūnų. Ištiestose rankose Kundra laikė juodą molinį indą 
su žaižaruojančiomis žarijomis. Pagal senolių paprotį laidotuvių 
laužas bus uždegtas ugnimi iš velionio namų židinio, prie ku- 
rio ne kartą aukota namų dievams. Ugnis niekuomet tame židi- 
nyje nemirdavo, tik numigdavo nakčiai pelenų guolyje, o kiek- 
vieną ankstyvą rytą ją vėl įpūsdavo iš žarijų šeimos moterys, ži- 
dinio sergėtojos. 

Kundra priėjo prie sukrauto laužo. Kariai jau baigė ręsti pas- 
kutinį būstą savo vadui iš kaitrių ąžuolinių pliauskų ir dabar 
dengė stogą iš žalių eglės šakų, kurios užsiliepsnos ir bematant 
sudegs, nekliudydamos rikiui keliauti į dausas. 

Kariai tylėdami pasišalino nuo pakylos ir išardė klojinį. Rikis 
Algimantas laužo viršuje liko vienas, savo laidotuvių namelyje 
ir niekas jo nebesiejo su pasiliekančiais žemėje. 


O mano karžygėli, - 

dar garsiau surypavo raudotojos, išvydusios, kad mirusiojo sū- 
nus, laikydamas rankose namų ugnį, jau priartėjo prie sukrau- 
to laužo. 


O mano karuži, narsuolėli, 

O mano tėveli, mūsų viešpatėli, 

Laimink mane, nepalik manęs. 

O, turbūt, skaudžiai tėvelį užrūstinau, 
Kad mano tėvelis su manim nepasišneka... 


Netikėtai raudotojų balsai pasiekė aukštą gaidą ir užlūžo. Bal- 
ti jų drabužiai blausiai švietė prietemoje. Visi nuščiuvo. Prie 
Kundros priėjo žynys Sangus ir iškėlė į tamsų dangų plačiai iš- 
skėstas rankas: 

- Visagaliai dievai! - sušuko. - Žmonių ir žemės viešpačiai! 
Jums paklūsta visa, kas gyva, visa, kas gimsta ir miršta, diena 
ir naktis, gyvieji ir mirusieji! Priimkite į savo tarpą tą, kuris nu- 
sipelnė šito, atverkite jam dausų vartus! Būkite jam geri ir mie- 
laširdingi! Tenesugrįžta jis pas mus. 

Tuščiose ertmėse po ąžuolinių ir pušinių pliauskų rietuve se- 
nieji kariai buvo sudėję krūvą susiraičiusių beržo tošių. Visas 
laužas buvo apdėtas eglinių dervokšlių skalomis, tik ir laukian- 
čiomis menkiausios kibirkštėlės, kad galėtų plykstelėti ir uždegti 
sausus rąstelius. 

Vėl nuaidėjo kurtinantis Perkūno trenksmas. Uvis krūptelėjo 
ir atsigręžė. Tai kariai, pasitraukę tolėliau nuo laužo, daužė ka- 
lavijų rankenomis į skydus. Kundra padėjo molinį indą su žari- 
jomis į baltą beržo tošies skivytų krūvą laužo papėdėje. Pasilen- 
kė, norėdamas įpūsti ugnį, tačiau tą pačią akimirką staiga pa- 
kilo vėjas, jo gūsis įsiveržė po pakyla. Kundra vos spėjo atšokti 
nuo staiga tvykstelėjusios liepsnos. Dar kelios akimirkos, ir ri- 
kio Algimanto laidotuvių laužas užsidegė. Ugnis bematant pa- 
griebė dervokšlių skalas, apglėbė sausas pliauskas. Vėjas, stai- 

ga atskridęs, taip pat nelauktai nurimo, ir stačiai į dangų paki- 
lo dūmų stulpas. 

Laužas įsiliepsnojo. Traškėjo deginamas medis, ugnis ūžda- 
ma veržėsi į viršų, ir vieną akimirką Uviui pasivaideno, kad jis 
mato senąjį rikį, baltu perregimu debesiu kylantį į žvaigždėtą 
dangų, tiesiai į Paukščių taką, kuriuo, kaip pasakodavo žyniai, 
mirusiųjų vėlės keliauja į dausas. 

-.Jau eina! Eina! - griausmingu balsu sušuko žynys Sangus, 
žiūrėdamas, kaip dūmai baltu stulpu kyla į viršų. - Laimingasis 
rikis! 

Po šių Sangaus žodžių kilo neapsakomas triukšmas. Nutilo 
raudotojos. Niekas nebeverkė. Visi džiūgavo, kad velionis lai- 
mingai pasiekė dausų vartus. 

Su baisiu traškesiu susmego laužas. Liepsna dar kartą ūžte- 
lėjo aukštyn ir vėl prigeso, laižydama dar nesudegusias pliaus- 
kas. Visi tylomis stebėjo, kaip gūžiasi, smenga nuodėguliai, ku- 
riuos vis tingiau liečia ugnies liežuviai. Naujasis Sudotų rikis 
Kundra prisiartino prie laužo - per kelis žingsnius, nes prieiti ar- 
čiau neleido alsuojantys kaitra nuodėguliai - ir garsiai tarė: 

- Ačiū dievams, kad jie priėmė į dausas mano tėvą! Ačiū jums, 
kad nepasididžiavote ir atvykote jo išlydėti. Idant paskutinioji 
velionio kelionė būtų sėkminga, kviečiu visus, čia esančius, į pilį 
nulieti dievams aukos už tai, kad jie priėmė į vėlių buveinę rikį 
Algimantą. 

Kundra nusilenkė blėstančiam laužui ir siauru, mėnesienos 
nušviestu takeliu pasuko į pilį. Vyrai ir moterys, kilmingieji ir 
prasčiokai, nusekė paskui jį. Prie laužo liko tik keli kariai, ku- 
rie turėjo budėti tol, kol viskas sudegs. Neturėjo likti nė vieno 
nesudegusio kauliuko, kad rikiui Algimantui nekiltų noras su- 
grįžti. Eidamas į pilies rūmus, Uvis atsigręžė per petį ir pama- 
tė, kad tuščioje gestančio laužo apšviestoje laukymėje ant pli- 
kos žemės sėdi jaunasis rikis Sirputis. 

Didžiojoje menėje skobniai lūžo nuo valgių ir gėrimų. Kada- 
gių dūmais kvepėjo kumpiai, dvelkė kmynais ką tik slėgti sūriai, 
nosį kuteno keptos stumbrienos kvapas, pūstašoniuose ąsočiuose 
putojo midus. Tiems, kuriems Laima prieš užgimstant nesutei- 
kė džiaugsmo tapti viešpačiais, rikiais ar didžiūnais, puota bu- 
vo paruošta pilies kieme: ant milžiniško iešmo sukosi dvimetis 
jautukas, o šalimais riogsojo šešios didžiulės alaus statinės. 
Skaisčiai liepsnojantys laužai apšvietė kiemą, tad nereikėjo aiš- 
kinti, kur kam eiti: paprasti žmoneliai pasuko prie jų laukian- 
čio alaus, o kariai ir viešpačiai sugužėjo menėn pasimatyti su mi- 
dum. 

Žybartaičiai, įžengę į mene vieni iš paskutiniųjų, vos rado vie- 
tos prie durų. Žilabarzdžiai rikiai ir jauni kariai sėdėjo susigrū- 
de prie kelių skobnių. Spragsinčios balanos apšvietė ne visą me- 
ne. Kampuose tūnojo šešėliai, o ir sėdintys prie skobnių prieb- 
landoje sunkiai įžvelgdavo pašnekovą. Keistas atsitikimas su 
Sangumi nedavė Uviui ramybės. Kodėl žyniui prireikė meluoti? 
Jam, dievų tarnui! Visą dieną jis neturėjo progos pasitarti su Ei- 
niumi. Jaunesnysis brolis turi gerą galvą. Kad Einiui gudrumo 
netrūksta, jis jau ne kartą įrodė. 

Uvis apsidairė. Šermenų puota jau įsisiūbavo. Vis garsiau bu- 
vo minimos velionio rikio Algimanto dorybės ir žygiai. Senimas 
kalbėjo apie seniai praūžusius karus, apie sunkius nederliaus 
metus ir tolimus, nematytus kraštus. Geltonsnapiai jaunikaičiai 
išsižioję klausėsi vyresniųjų kalbų, nors ir sunkiai atskirdami tik- 
rove nuo pasakų. Senimas dabar jau porino apie aitvarus ir kau- 
kus, apie senovėje gyvenusius milžinus ir nykštukus, apie kal- 
bančius žvėris, apie žmones, suprantančius žvėrių ir paukščių 
šneką. 

Netoli juodviejų sėdėjo bene penkiasdešimtyje žygių dalyva- 
vęs rikis Skurvydas ir pasakojo apie tai, kaip lyviai ketino su- 
griauti ką tik pastatytą Rygos pilį. 

- Kitados,- išlenkęs ragą midaus, pradėjo Skurvydas, - mūsų 
kraštuose akmeninių pilių nebuvo. Nemokėjo jų statyti nei že- 
maičiai, nei kuršiai, nei žiemgaliai, nei lietuviai. Nestatė jų netgi 
pasipūtėliai prūsai, nors tie ir prekiavo su žuvėdais, danais bei 
teutonais ir tokias tvirtoves, be abejo, buvo ne kartą matę. Ne- 
žinia, kodėl taip atsitiko. Atrodytų, pakanka mūsų žemėse ir ak- 
menų, ir tvirtų vyrų jiems sukrauti, bet vis dėlto akmeninių pi- 
lių nebuvo... 

- Kad ir dabar ne per daug!- tarė sėdėjęs tiesiai prieš juodu 
sargybos vyresnysis Ruplys. Storulis net į mene atsinešė savo lai- 
mėtą balną. Pasidėjo greta ant suolo ir kartkartėmis jį meiliai 
paglostydavo. 

* - Teisybė, - sutiko Skurvydas. - Tik Kaune yra tokia pilis. Be 
to, girdėjau, Vilniuje kunigaikštis Mindaugas statosi. Tai štai, kas 
nutiko tais metais, kai vokiečiai pasistatė Rygos pilį... Tuose 
kraštuose gyvenantys lyviai, kurie kalba panašiai į igaunius, 
nusprendė svetimšalių pilį sugriauti. O kadangi visi suprato, kad 
akmeninės pilies padegti nepavyks, ieškojo kitokių būdų. Ir štai 
atsirado gudruolis, kuris pasiūlė pilį virvėmis nutempti į Dau- 
guvą... 

Vos tik Skurvydas ištarė šiuos žodžius, menėje sugriaudėjo 
juokas. Tik pamanykit, kas per kvailumas! Tempti virve didžiulę 
akmens pilį! 

- Juk ji labai sunki! - riktelėjo Einius, sukeldamas tokį juoko 
šuorą, kad net balanų šviesa prigeso. 

Skurvydas tęsė: 

- Taigi vieną ankstų rytą patys tvirčiausi lyvių vyrai apjuosė 
virvėmis visą Rygos pilį, įsibrido į vandenį ir ėmė tempti ją į 
Dauguvą. Atsikėle iš ryto ir prasikrapštę akis, teutonai iš pradžių 
niekaip negalėjo susigaudyti, kas čia dedasi... O kai galiausiai 
suprato, tai pradėjo taip garsiai juoktis, kad ir Žemaitijoje bu- 
vo girdėti... 

- Ir kuo gi viskas baigėsi?- pasiteiravo Ruplys. Klausė Skur- 
vydo, bet žvelgė į Uvį. 

110 


- Ogi niekuo! - gūžtelėjo pečiais Skurvydas. - Kai teutonai pa- 
galiaus nustojo juoktis,vargšai neišmanėliai buvo išskinti strė- 
lių... 

- Einu, patikrinsiu sargybą, - staiga tarė Ruplys ir vėl metė 
žvilgsnį į Uvį. 

- Sargybą? - nustebo Skurvydas. 

- Ne tik sargybą, - atsistojo Ruplys, imdamas nuo suolo bal- 
ną. - Ir rytojui pasiruošti reikia. 

- Tikrai! - linktelėjo galvą Skurvydas. - Reikia paruošti žirgus 
prieš kelionę į dausas. 

Ruplys žvilgsniu parodė Uviui į duris ir išėjo iš menės. 

Einius timptelėjo brolį už rankovės: 

- Ko tas Ruplys į tave visą laiką skersakiavo? 

- Man reikia su juo šnektelėti,- pusbalsiu atsakė Uvis. - Pats 
žinai, apie ką. 

Einius su Uviu pakilo. 

- Jūs išeinate? - nuo kito skobnio galo garsiai paklausė prieb- 
landoje beveik neįžvelgiamas Kundra. - O gal jau ruošiatės iš- 
joti? 

- Ne, - atsakė Uvis. - Pavargome šiandien. Laikas miegoti. 

Ratu prie Kundros vėl atkeliavo sklidinas midaus ragas. Nau- 
jasis Sudotų valdovas, išlydėjęs žvilgsniu Žybartaičius, pakilo iš 
vietos ir priėjo prie rikio Skurvydo. 

- Tebūnie tėvui lengva dausose, - tarė ir, išlenkęs ragą, išk- 
ratė paskutinius lašus ant grindų dievams. 

Sekęs paskui jį lyg šešėlis rikis Kantas pripildė ragą iš ąsočio 
ir padavė Skurvydui. 

- Tebūnie, - palingavo galvą rikis. 

Kundra pasisuko ir žengė prie durų. 

- Tuoj grįšiu,- metė per petį rikiui Skurvydui, kuris negalėjo 
suprasti, kas čia vyksta. Kodėl vienas po kito išeina svečiai, o da- 
bar ir pats šeimininkas? Gal pasakojimas apie akmeninę pilį ne- 
tiko šermenų puotai? Bet jei svečiams linksma, tai ir rikio Algi- 

manto vėlė dausose džiaugiasi. Skurvydas atsiduso ir, išlenkda- 
mas ragą kvepiančio čiobreliais midaus, nuramino savo abejo- 
nes. 


Kieme buvo dar tamsiau, negu menėje. Laužai jau buvo 
prigesę, ir sėdintys glaudžiu ratu aplink juos pilies šeimy- 
nykščiai bei aplinkinių kaimų žmonės, apsvaigę nuo alaus ir ap- 
sunkę nuo mėsos, vis rečiau prisiversdavo atsikelti ir pakursty- 
ti nuodėgulius. Net ir kalbos buvo aptilusios. Daugelis sėdėjo ir 
žvelgė į ugnį, galbūt galvodami apie tą valandą, kai kiekvienam 
teks atsisisveikinti su šiuo pasauliu ir iškeliauti vėlių taku. 
Blėstantys laužai apšvietė tik sėdinčių aplink juos Žmonių 
liūdnus veidus. 

Prigludeęs prie didžiojo pilies kuoro arklidžių pastatas sken- 
dėjo aklinoje tamsoje. Prie jo durų stovėjo Ruplys, aukštai iškė- 
lęs deglą ir kažkam, esančiam viduje, garsiai įsakinėjo: 

- Sakiau gi, Balčių, Strėlę ir Griausmą! Griausmo neužmirš- 
kit, jį velionis viešpats visad į žygį imdavo. 

Tvarte garsiai prunkštė balnojami žirgai. Uvis su Einiumi at- 
sistojo tolėliau, aukojamo akmens šešėlyje, kur nesiekė deglo 
šviesa. 

- Palauksim, kol Ruplys liks vienas, - sušnibždėjo Uvis. 

Iš arklidžių karys išvedė baltą su juodais karčiais žirgą. Pa- 
sišviesdamas deglu, Ruplys priekabiai patikrino blyksinčias bran- 
giais akmenėliais jo kamanas, tviskantį sidabru balną. 

- Tvarka, Smaily! - Ruplys plekštelėjo žirgui delnu per kete- 
rą ir padrąsindamas šūktelėjo: - Negailėk žirgo! Įvaryk į putas. 
Kitaip negrįžk. 

- Griausmas - drūtas žirgas. Teks joti iki pat ryto. 

Smailys, jaunas vyras rūstoku veidu, kuriame žibėjo tamsios 
akys, pakilo į balną. 

Žirgas šoko iš vietos, ir raitelis dingo tamsioje pilies vartų an- 
goje. Kanopos subildėjo pakeliamojo tilto grėdais, dusliai sup- 
liaukšėjo rasota pieva. 

Iš arklidžių kariai išvedė dar du žirgus. 

- Alsins rikio žirgus, - paaiškino Einiui Uvis. - Rytoj jie lydės 
rikį į kelionę. 

Kai kariai su žirgais dingo už pilies vartų, broliai prisiartino 
prie Ruplio. Išvydes Žybartaičius, sargybos vyresnysis kyštelėjo 
deglą į rasotas dilgėles, augančias patvartėje. Deglas sušnypštė 
ir užgeso. Iš už debesų virš pilies rūmo staiga išniro mėnulis, 
apšviesdamas platų pilies kiemą, bet sėdintys tolėliau prie lau- 
žų tarytum ir nepastebėjo, kad tapo šviesiau. Visą kiemą nutvies- 
kė melsva virpanti šviesa, tik pilies rūmo prieigose tvyrojo še- 
šėlis. Ruplys pastebimai nekantravo. Net mėnesienoje galėjai 
matyti, kad jis kažko bijo, nes visą laiką dairėsi, neišleisdamas 
iš rankų sunkaus, sidabru puošto balno. 

- Na, sakyk greičiau, ką turi mums pranešti,- pradėjo Uvis. 

- Nežinau, nuo ko ir pradėti, - sudvejojo Ruplys. 

- Pradėk nuo to, kas svarbiausia. 

- Gerai...- tarė Ruplys. - Svarbiausia yra tai, kad į Sirputį iš 
tiesų buvo šauta, bet nušauti niekas jo nesirengė... 

- Bet mes neradome jokių pėdsakų! 

- Ir negalėjote rasti! - mėnesienoje blykstelėjo balti Ruplio 
dantys. - Aš pats sudeginau senąsias gulto lentas! 

- Kas tau liepė tai padaryti? 

- Nesvarbu, kas. Sudeginau, ir tiek. 

- Kundra? 

- Ne, - paniuro Ruplys. 

- Agilė? 

- Irgi ne... - Ruplys padvejojo, pagaliau ryžtingai tarė: - Ži- 
nokit tik viena - senasis rikis mirė ne savo mirtimi... Perduokit 
tai savo tėvui. Jei reikės, paliudysiu Kunigaikščiui Vykintui. 
Viską pasakysiu, bet ne jums. 

- Ar turi įrodymų? - griežtai paklausė Uvis. 

- Įrodymų... 

Neįžvelgiamu šešėlyje rūmų kiemu prie jų tyliai artėjo kaž- 
kieno žingsniai. Ruplys susigūžė, ūmai pasisuko ir, netaręs nė 
žodžio, nėrė į tamsų užkaborį už arklidžių. 

- Neima miegas? - paklausė išėjęs iš šešėlio Kundra. - Tikiuo- 
si, neatsisveikinę neišvyksite.... 

- Neišvyksime, - sutiko Uvis. - Neišvyksime, neatsisveikinę su 
visais, su kuo čia susipažinome. Nei su tavimi, nei su Vienišium, 
nei su Sirpučiu... 

- Nei su manim, - tamsoje pridūrė kitas pažįstamas balsas. Iš 
arklidžių išėjo žynys Sangus. Nei Uvis, nei Einius negalėjo pa- 
sakyti, kaip ir kada jis ten atsirado. Gal jis stovėjo už durų ark- 
lidėse visą laiką, kol Ruplys ruošė žirgus ir įsakinėjo kariams? 
Ir kol jiedu šnekėjosi su sargybos vyresniuoju?.. 


ilies kieme teberuseno laužai. Tik patys ištvermingiau- 

si sėdėjo prie jų. Pasislinkę arčiau prie ugnies, gelbs- 

tinčios nuo apyaušrio vėsos, jie leido per rankas kau- 

šą su alumi, laukdami dienos, kada visi pilėnai bei sve- 
čiai - ir didžiūnai, ir prasčiokai - vėl patrauks į Minijos vingį lai- 
doti sudegintų rikio Algimanto pelenų. 

Pakeliamojo tilto grėdais lėtai sukaukšėjo žirgo kanopos. Uvis 
priėjo prie pilies vartų. Iš tamsos lėtai išniro palinkęs, sunkiai 
besilaikantis balne raitelis. Baltas žirgas su juodais karčiais vos 
judino kojas. Kanopos kliuvinėjo. Smailys - Uvis prisiminė jau- 
nojo kario vardą - vargais negalais nusiropštė nuo žirgo, priėjo 
„prie arklidžių, atidarė duris ir šūktelėjo: 

- Ruply! Priimk žirgą! 

Niekas neatsiliepė. Smailys nerangiai atsisėdo ant žemės prie 
durų, atsirėmė į rąstine sieną ir nuleido galvą. Rytmečio prieb- 
landoje Uvis negalėjo įžvelgti jo veido, tačiau atrodė, kad karys 
iš karto užmigo. 

Už pilies sienų tebetvyrojo ta pati pilkšva prieblanda, tik ry- 
tuose pats dangaus kraštelis jau buvo truputėlį šviesesnis. 
Žvaigždės blėso, o Aušrinė švietė kaip visada ryškiai. 

Uvis nusprendė susirasti Vilkę ir aplankyti Vienišių, nes va- 
karykštis pokalbis su Rupliu nedavė jam ramybės. Sudotuose iš 
tikrųjų vyko nesuprantami dalykai. Kas liepė Rupliui sudeginti 
Sirpučio guolio lentas?... Kodėl Ruplys tvirtina, kad rikis mirė 
ne savo mirtimi? Pagaliau - kodėl žynys Sangus melavo, kad au- 
kojo jaučius?.. Gal Vienišius atsakys į tuos klausimus? 

Uvis neskubėdamas išėjo iš pilies kiemo ir pasuko link aukš- 
tųjų lazdynų, kuriuose paskutinį kartą matė Vilkę. Laidotuvių 
laužas Minijos vingyje buvo išblėsęs, ryto prieblandoje tik kur 
ne kur raudonai žaižaravo nuodėguliai. Įkyrus vakaris gainiojo 
po pievą plėnis. Pelenai ir keli angliukai - štai ir viskas, kas li- 
ko iš garsaus rikio Algimanto. Saulei patekėjus, čia vėl susirinks 
žmonės - tokia pat didžiulė minia, kaip ir išvakarėse. Ateis bal- 
tarūbiai žyniai ir susems pelenus į didelį molinį indą. Atneš ir 
116 


padės greta apsilydžiusių kaitrioje laužo ugnyje ginklų kitus: 
dvirankį kalaviją, skydą, kelias ietis, kovos peilį, lanką ir pilną 
strėlių strėlinę, kad velionis ir po mirties galėtų kautis su prie- 
šais. O kad mirusiojo vėlei būtų lengviau įkopti į aukštybėse 
esančias dausas, padės lokio nagus. Atves nualsintus mėgia- 
miausius žirgus ir užmuše paguldys greta indo su pelenais. Ve- 
lionis pats pasirinks, kuriuo - ar Balčium, ar Griausmu, ar Strė- 
le joti. Iš šermenų puotos žynys atneš sklidiną midaus ragą - patį 
geriausią, apkaustytą sidabru - ir įsmeigs į baltą smėlį. Sūnus ne- 
pagailės valgių nuo šermenų skobnio. Galiausiai artimieji įdės 
kelis apskritus gintaro karolius, kuriais gali tekti užmokėti už įė- 
jimą pro dausų vartus... 

Uvis priėjo prie laužavietės. Ir tik tada blausioje apyaušrio 
šviesoje pastebėjo, kad netoli blyškiai žaižaruojančių nuodėgulių 
ant žolės sėdi žmogus. Priėjes arčiau, jis pažino Sirputį. 

Išvydęs Uvį, rikio Algimanto sūnus nerangiai pakilo ir, sun- 
kiai vilkdamas kojas, prisiartino prie vaikystės draugo. 

- Išvyksti? - paklausė. 

Uvis neatsakė, tik linktelėjo galvą. 

- Aš irgi išjoju... Į Rykautus. Čia man nebėra ką veikti. 

- Nelauksi, kol Žmonės tavo tėvui supils pilkapį? Turėtų bū- 
ti aukštas, nes rikį Algimantą mylėjo visi jo pavaldiniai. 

- Nenoriu, kad brolis vėl mane išvarytų... O kodėl tu toks 
ankstyvas? 

Uvis svarstė, ar papasakoti Sirpučiui apie pokalbį su Rupliu, 
dėl kurio prabudėjo iki trečiųjų gaidžių, bet nutylėjo. 

- Taip ir neužmigau... Einu, atsisveikinsiu su Vienišium ir taip 
pat išjoju. 

- Geras Žmogus tas Vienišius. Gal pasikviesiu jį gyventi į Ry- 
kautus. 

- Laimingai tau naujoje vietoje... - Kartus gumulas užspaudė 
Uviui gerklę. - Įsivaizduok, kad tai ne tremtis, o naujo gyveni- 
mo pradžia... 

- Pradžia... - Sirputis, atrodė, taip pat vos neverkė. - Tikiuo- 
si, dar pasimatysim... Tiesą sakai, ne pabaiga. Žemai nusilenk 
savo tėvui ir motinai. Aš juodu dažnai prisimenu. Ir prisiminsiu, 
kol būsiu gyvas... 


Lėtai, bet nesulaikomai švito. Už lauko, kuriame vakar vyko 
lenktynės, iš tamsos palengvėle niro krūmokšniai. Atsidūręs prie 
pirmųjų lazdynų, Uvis tyliai švilptelėjo. Vilkė išbėgo jo pasitikti. 

- Eime, aplankysime Vienišiaus vilkiuką, - tyliai tarė Uvis. 

Vilkė, lyg žinodama kelią, nubidzeno į priekį. Uvis patraukė 
paskui ją. 

Pirmieji rytmečio saulės spinduliai nurausvino plačiaskarių 
eglių viršūnes. Sučiulbo besiruošiantys palikti gimtuosius miš- 
kus paukščiai. Uvis sparčiai traukė siauru ir vingiuotu miško ke- 
liuku. Gaivus rytmečio oras jį tarytum pažadino iš slogių sapnų. 
Visos paslaptys, suktybės ir spėlionės, atrodė, liko kažkur toli, 
o prieš akis - tik vinguriuojantis miško keliukas ir auksu mirgu- 
liuojančiuose rytmečio šešėliuose šmėkščiojanti Vilkės nugara. 

Uviui atrodė, kad šitaip žingsniuoti jis galėtų visą amžinybę, 
kai staiga, dar nepriėjus pelkės, Vilkė sustojo ir atsigręžė į sa- 
vo šeimininką. Jos povyza nežadėjo nieko gero: akys buvo sug- 
lumusios, ketera ėmė šiauštis. 

- Kas atsitiko? - paklausė Uvis. 

Pilkoji grėsmingai suurzgė. Uvis atsargiai išsitraukė iš makštų 
kovinį peilį, įbedė žvilgsnį į priekį, kur jau matėsi pelkė. Taip 
jie pastovėjo keletą akimirkų. Staiga Vilkė pašoko iš vietos ir, 
taškydama dumblą, nėrė į pelkę, už kurios dunksojo sala su Vie- 
nišiaus trobele. Uvis luktelėjo, tačiau kovos garsų - Vilkės urz- 
gimo ir žmonių balsų - neišgirdo. Pilkoji pratisai sustaugė. Tvir- 
čiau suspaudęs rankoje peilį, Uvis įbrido į pelkę. Vilkė gailiai 
staugė visą laiką, kol jis priartėjo prie salos. Kai praskleidęs eglių 
šakas Uvis pažvelgė į laukymę su mažyte trobele, jis išvydo Vil- 

kę. Užvertus snukį į dangų, ji staugė taip gailiai, kaip Uvis dar 
nebuvo girdėjęs. Priėjęs arčiau, Uvis pamatė ant žolės žmogų: 
plačiai išskėtęs rankas, vidury kiemo gulėjo Vienišius. Greta jo 
tysojo jaunasis vilkiukas. Abiejų pakaušiai buvo suknežinti bu- 
ku daiktu. Uviui pakirto kojas. Jis negalėjo atitraukti akių nuo 
tų dviejų nelaimingųjų, o ausyse skambėjo pratisas Vilkės stau- 
gimas ir nerūpestingas paukščių ulbėjimas. Iš kur tie paukščiai 
rudenį? 

Kiek laiko jisai stovėjo tarsi suakmenėjęs - sunku pasakyti. 
Jam atrodė, kad visą dieną. Pirmasis noras atsipeikėjus buvo - 
bėgti. Bėgti, kur akys veda, - į pilį, į artimiausią kaimą, prie lau- 
žo pas Sirputį, skubiai grįžti į Vente. Visiems kuo skubiau pra- 
nešti apie nusikaltimą, įvykdytą miško glūdumoje!.. Kas užmu- 
šė Vienišių ir vilkiuką? Uvis papurtė galvą, stengdamasis nuvy- 
ti slogutį, ir nusprendė įeiti į trobelę. Gal nusikaltėlis bus pali- 
kęs pėdsakų? Deja, viduje Uvis nepastebėjo nieko įtartino, tik 
kažkoks didelis paukštis prasklendė jam virš galvos, kai jis ati- 
darė duris. Dar garsiau suskambo linksma ir vėjavaikiška straz- 
dų, varnėnų ir dagiliukų, tupinčių narveliuose, giesmė. 

- Jūsų šeimininkas guli kieme nužudytas, - liūdnai tarė Uvis. 
- O jūs linksmai sau čiulbate. 

Vieną po kito jis išnešė narvelius į kiemą ir paleido laisvėn 
nužudytojo augintinius. Vienas didelis narvas liko tuščias - tur- 
būt to, ką tik išskridusio paukščio. Rengdamasi išeiti, palikti tro- 
bele ir skubėti į pilį pranešti visiems apie žmogžudystę, vargano 
Vienišiaus būsto kampe už pertvaros išgirdo tylų pupsėjimą. Pri- 
ėjęs arčiau, dėžėje pamatė ežienę su keliais mažyčiais ežiukais. 

- Kas jus pamaitins dabar? - atsiduso Uvis. 

Minijos vingyje knibždėte knibždėjo žmonių. Seniai ir vaikai, 
kariai ir šeimynykščiai, vyrai ir moterys pylė kauburį virš rikio 
Algimanto palaikų. Vyrai vežė smėlį karučiais, moterys nešė ki- 

biruose naščiais, net maži vaikai marškinių sterblėse stengėsi at- 
nešti kiek pajėgė balto upės smėliuko. Apylinkės kaimų žmonės 
jau buvo atvežę ir suverte krūsnį akmenų, iš kurių vėliau suk- 
raus vainiką ant pilkapio. Uvis šiame žmonių knibždėlyne vos 
surado Einių. 

Jaunėlis iš karto pastebėjo persimainiusį brolio veidą, jo šla- 
pius drabužius. 

- Kas atsitiko? - paklausė jis. - Kur buvai? Aš tavęs visą rytą 
ieškojau! 

- Vienišius... 

- Ką - Vienišius? - nesuprato Einius. 

- Vienišius nužudytas... - tyliai tarė Uvis. - Aš ką tik buvau jo 
sodyboje. Ar nematei Ruplio? 

- Ruplio? Kodėl būtent Ruplio? - nesuprato Einius. 

- Vakar nebaigėm su juo šnekos - Kundra sutrukdė. Juk Rup- 
lys sakė, kad senasis rikis nemirė savo mirtimi. Ką jis norėjo tuo 
pasakyti? O dabar tas Vienišius... 

Broliai pasitraukė tolėliau, prie pat Minijos tėkmės. Tingiai 
sruveno skaidrus vanduo. Tarp žolių upės dugne šmėstelėjo 
aukšlės. Jas vijosi stambi raina lydeka. 

- Iš pat ryto jo visi ieško, - gūžtelėjo pečiais Einius. - Jis tu- 
rėjo čia viskam vadovauti... Nuo vakar vakaro jo niekas nematė. 

- Reikia pranešti Sangui. 

- Kodėl kaip tik Sangui? 

- Kad pasirūpintų Vienišiaus laidotuvėmis, - neryžtingai tarė 
Uvis. 

- Neskubėk su Sangumi, - paprieštaravo Einius. - Kodėl jis me- 
lavo, kai Vilkė sudraskė jo apsiaustą? Juk jis jaučių neaukojo, 
bet kraujo ant jo apsiausto būta! O dar ir vakar, kai kalbėjomės 
su Rupliu, žynys, atrodo, mūsų klausėsi. 

- Nejaugi tu įtari žynį? - nustebo Uvis. 

- Aš nieko nejįtariu, bet geriau pirma pasitarti su kuo nors, kas 
nebūtų iš pačių Sudotų. Na, sakykim, su rikiu Skurvydu. Aš jam 
pranešiu, jis čia, netoliese. 

Tylėdami jie trise atėjo į Vienišiaus sodybą. Tvyrojo mirtina 
tyla. Niekas nepasikeitė. Vidury kiemo lygiai taip pat tebegulė- 
jo Vienišius ir vilkiukas, tik ant Vienišiaus krūtinės dabar tupė- 
jo juodas kaip anglis kranklys. 

- Šalin! - riktelėjo Uvis, puldamas prie atsiskyrėlio kūno. 

- Dar-akis iškapos! - sumojavo rankomis Einius. 

- Varnai jaučia mirtį, - atsiduso rikis Skurvydas. Visą kelią iki 
salos pelkėje jis, atrodo, galvojo, kad Uviui bus pasivaidenę, ir 
dabar, išvydęs lavoną, sutriko. Kodėl Žybartaičiai čia atsivedė jį, 
o ne pilies šeimininką? 

"Didelis juodas paukštis vangiai suplasnojo sparnais, lėtai pa- 
kilo į orą. Tačiau toli nenuskrido, atsitūpė ant tvartelio kraigo. 

Vienišiaus kūnas buvo sveikas. Kranklys dar nespėjo jo suža- 
loti. 

- Ką darysime? - paklausė senojo rikio Uvis. 

- Reikia pakviesti žynį, - atsakė tas. - Ir Kundrą. 

- Bijau, kad teks išsiversti be Sangaus pagalbos, - pakratė gal- 
vą Uvis. 

- Kodėl? 

Uvis su Einiumi, pertraukdami vienas kitą, išklojo Skurvydui 
apie keistą nutikimą su žynio Sangaus apsiaustu, apie jų pačių 
pasimatymą su Rupliu. Kodėl sargybos vyresnysis sakė, kad ri- 
kis Algimantas mirė ne savo mirtimi? 

- Niekad nepasmerkiu žmonių, prieš tai jų neišklausęs, - ra- 
miai tarė Skurvydas. - Tačiau atsarga gėdos nedaro. Kai grįšiu 
į pilį, pareikalausiu, kad Ruplys išdėstytų krivūlei, ką Žino. Pa- 
žiūrėsime, kas bus toliau, kokių dar bus įvykių. 

- Sutinku, - atsiduso Uvis. - Bet ką daryti su nužudytuoju? 

- Teks palaukti, - atsakė Skurvydas. Žudikas paprastai grįž- 
ta pas auką - paslėpti nusikaltimo pėdsakų. 

Visą laiką, kol Žybartaičiai kalbėjosi su senuoju rikiu, krank- 
lys sklandė virš kiemo. Kartais jis nusileisdavo ant žemės ir lė- 

tai vaikštinėdavo aplink, didele akimi žvelgdamas čia į juos, čia 
į gulintį ant žolės atsiskyrėlio kūną. 

- Keistas paukštis,- tarė Uvis. - Labai jaukus. 

Varnas stovėjo per kelis žingsnius nuo jų ir stebėjo, kaip trys 
vyrai - pagyvenęs rikis ir du jaunuoliai - pašnibždomis tariasi, 
ką daryti. 

- Žudikas nebūtinai šiandien pasirodys, - tarė Skurvydas. - 
Gal geriau grįžkime. Kol nerasime žudiko, Vienišiaus vėlei dau- 
sose bus neramu. 

Jie jau buvo beišeiną iš kiemo, kai Uvis atsigrežes pamatė, 
kad varnas palydėjo juos žvilgsniu, suplasnojo sparnais, pakilo 
į orą ir pažeme nuskrido prie trobelės. Nutūpė prie pat durų ir 
šmurkštelėjo vidun. 

- Nagi, pabandykime jį sučiupti... - tyliai pasiūlė Uvis. 

- O kam? - nesuprato Einius. 

- Pats nežinau,- dar tyliau paaiškino Uvis. - Tas paukštis keis- 
tokas. Labai jaukus. Netgi per daug jaukus. 

Einius atsistojo prie durų. Langeliai buvo aptraukti ištempta 
kiaulės pūsle, ir pro juos paukštis išskristi negalėjo. 

- Aukštinis! - sušnibždėjo Uvis. 

Atrodo, ir rikis Skurvydas įsitraukė į šį žaidimą, nes, netar- 
damas nė žodžio, padavė savo apsiaustą Einiui. Jis taip pat žing- 
telėjo trobelės durų link, o Einius tuo metu, vikriai užsiropštęs 
ant žemučio Vienišiaus trobelės stogo, uždengė angą, pro kurią 
išeidavo dūmai. 

- Tvarka,- tarė Uvis.- Dabar tikrai sučiupsime tą jaukų 
paukštį. 

Tuo metu šalimais esančiuose krūmuose kažkas sušlamėjo, 
šmėkštelėjo pilko žvėries šešėlis. 

- Vilkas! - šūktelėjo Skurvydas, griebdamasis kalavijo. 

- Nieko baisaus! - paskubėjo nuraminti Uvis. - Tai mano Vil- 
kė, ji savų neliečia... - Ir, atsigrežes į Vilkę, pridūrė: - Saugok 
mus. 

Uvis įėjo į trobelės vidų pirmasis, jam iš paskos sekė Skurvy- 
das ir Einius, kuris sandariai uždarė paskui save duris. Buvo 
tamsu, nors į akį durk. Dėžėje už pertvaros tyliai pupsėjo ežiu- 
kai. Varno nebuvo girdėti. 

- Įskelk ugnį, - tyliai paliepė broliui Uvis. 

Einius, išsitraukęs skiltuvą, trinktelėjo. Pažiro skaisčios ki- 
birkštys, ir jų šviesoje jaunylis pamatė ugniakurą. Priėjęs prie jo, 
skėlė dar kartą. Kibirkštys lyžtelėjo susiraičiusias tošies skiaute- 
les. Abudu Žybartaičiai atsiklaupę įpūtė ugnį. Mažylė liepsnelė 
slėpiningai apšvietė skurdų nužudytojo Vienišiaus būstą. 

Pasirodo, varno būta čia pat. Jis oriai vaikštinėjo po skobnį, 
tikriausiai ieškodamas trupinių. Užsiplieskus ugniai, paukštis 
pastebėjo įsibrovėlius. Baimingai sumosavęs sparnais, jis paban- 
dė išskristi, tačiau visi keliai į laisve buvo uždaryti. Juodvarnis 
dar pasiblaškė po trobelę, po to staiga aprimo ir nutūpė Uviui 
ant peties. | 

- Iš tiesų jaukus paukštis! - nustebo Skurvydas ir garsiai šūk- 
telėjo:- O kas gi čia dabar?! 

Uvis pasuko galvą ir taip pat nustėro: abi varno pasparnės bu- 
vo ryškiai mėlynos spalvos! 

- Neškim jį į kiemą ir apžiūrėkim! - tarė Einius. - Mėlynų var- 
nų nebūna. 

Uvis griebė varną už sparno, tačiau tą pačią akimirką už durų 
perspėjamai suurzgė vilkė. 

- Slėpkimės!- negarsiai sušuko jis, paleisdamas iš rankų 
paukštį. - Kažkas ateina! 

Iš tiesų - buvo girdėti, kaip pelke į salą brenda žmogus, kaip 
artėja kiemu prie trobelės. 

Abu broliai ir Skurvydas pasislėpė už pertvaros, kur dėžėje 
gyveno ežių šeimyna. Vos tik jie spėjo tai padaryti, kai durys 
prasivėrė ir ant slenksčio išdygo... Sangus! 

Dar viena mirtis 


tvykėlis skubiai įėjo į vidų ir uždarė duris. Kurį lai- 

ką jis įdėmiai žvalgėsi po patalpą. Metęs žvilgsnį į 

traškančias ugniakure malkas, pakraipė galvą, tarsi 

nesuprasdamas, kas galėjo užkurti ugnį. Tačiau San- 
gus dairėsi ne jų. Pamatęs vaikščiojantį po skobnį varną, žynys 
žingtelėjo link jo ir lipšniu balsu pakvietė: 

- Juodi, Juodi, Juoduli, eikš pas mane! 

Bet varnas nė nemanė paklusti. Pakreipes galvą ir gudriai bal- 
takiuodamas į žynį, jis atsitraukė per porą žingsnelių skobniu to- 
liau nuo atvykėlio ir, tarsi pašiepdamas jį, sukarkė: 

- Kun-dra!... Kun-dra! 

- Juodi, Juodi, Juoduli, - vėl pragydo žynys. 

Tačiau ir šį kartą varnas neprisiartino prie Sangaus. Tada šis 
išsitraukė iš kišenės storą duonos rieke ir padėjo ją ant skobnio. 
Juodis sutriko. Buvo matyti, kad duona jį masino. Žynys nusigre- 
žė, apsimesdamas, kad jam paukštis buvęs nebuvęs. 

Kai jau atrodė, kad Sangus sučiups varną, Uvis staiga iššoko 
iš savo slėptuvės. Jam įkandin pasirodė ir Einius. Ir paukštis, ir 
žynys, išgirdę netikėtą triukšmą, krūptelėjo. 

Varnas trumpai karktelėjo “Kundra!" ir stvėrė ant stalo padė- 
tą duonos riekę, o žynys, taip ir nespėjęs atpažinti pasaloje tū- 
nojusių Žybartaičių, puolė prie durų... 

Atrodė, kad Sangui pavyks pasprukti. Skubėdamas pavyti 
bėglį, Einius užkliuvo už šalia ugniakuro stovėjusio kibiro su 
vandeniu. Šis apvirto, vanduo šliūkštelėjo į židinį, ugnis užge- 
so, ir broliai keletą akimirkų bergždžiai stumdė vienas kitą. 
Trinktelėjo durys, ir tuo metu kieme pasigirdo širdį veriantis 
Sangaus klyksmas: 

- Gelbėkit! Vilkas!.. 

- Tai Vilkė! - sušuko Uvis.- Jis nepaspruks! 

Uvis ir Einius išvirto į lauką, o paskui juos išskrido ir. varnas, 
nešinas žynio atnešta rieke naguose. 

Uvis sakė tiesą - Sangus neturėjo nė mažiausios galimybės 
pabėgti. Vilkė, matyt, vėl pajutusi kvapą, andai privertusį ją 

draskyti žynio apsiaustą, it patrakusi puolė Sangų. Šis gynėsi iš 
paskutiniųjų, mosuodamas ilga lazda su varine buože drūtgaly- 
je. Bet kur ten apsiginsi lazda, netgi pačia ilgiausia, nuo įsiutu- 
sio vilko! Nuo žvėries, kur kas vikresnio už senąjį Sudotų žynį... 

Pajutusi, kad Uvis jau kieme, Vilkė atsigręžė į savo šeiminin- 
ką ir atsitūpė tarsi klausdama, ką jai toliau daryti. 

- Palik jį!- sušuko Uvis, bet vos nepasigailėjo taip padaręs. 

Nors ir garbaus amžiaus buvo Sangus, apsukrumo jam galė- 
jo pavydėti daugelis. Vos tik Vilkė atsisuko į Uvį ir atsitūpė, jis 
pasikaišė savo ilgojo drabužio skvernus ir leidosi bėgti. 

- Laikyk! - vienu balsu suriko Žybartaičiai. 

Tačiau Vilkės raginti nereikėjo. Tik išgirdusi tolstant žings- 
nius, ji pašoko ir leidosi įkandin žynio. Sangus toli nenubėgo, 
gal keliolika žingsnių. Pilkoji šoko ant jo tarsi lūšis ir įsikibo dan- 
timis į blauzdą. 

- A-a ! - nesavu balsu suklykė Sangus. 

Uvis atskubėjo pačiu laiku. Dar kelios akimirkos, ir iš Sangaus 
blauzdos maža kas būtų likę. Uvis vargais negalais atplėšė krau- 
jo skonį pajutusią Vilkę nuo žynio. 

- Ša, ramiau! - subarė jis savo pagalbininkę. 

Nors ir labai nenoromis, pilkoji pakluso Uviui. 

- Klausykit, vaikiščiai!- raukydamasis iš skausmo, sušuko San- 
gus, - Kas jums leido siundyti mane, žynį, šituo vilkšuniu?! Tai 
jums geruoju nesibaigs! Aš pasiskųsiu rikiui! 

- Rikiui?.. - paklausė Uvis. - Turbūt rikiui Kundrai? 

- O kam kitam! - įsikarščiavęs šaukė Sangus.- Jis ir tave, ir 
tavo pienburnį brolį pamokys, kaip reikia elgtis su dievų tarnu! 

- Dievų? - nusijuokė Uvis.- Tu esi ne dievų, bet piktųjų dva- 
sių tarnas! 

- Kaip drįsti taip kalbėti, pienburni! Čia tau ne tavo tėvo val- 
dos. Čia - Sudotai! 

- O kas nudažė šitą kranklį mėlynai? - paklausė Einius. 

- Kas išmokė jį kalbėti? - pridūrė Uvis. 

Sangus atvėrė burną, tarsi norėdamas kažką pasakyti, tačiau 
tik piktai atsikrenkštė. Pagaliau su panieka numojo ranka. 

- Kas jūs tokie, kad mane tardytumėt? - riktelėjo. - Aš kiles 
iš kilmingos giminės ir neprivalau atsakinėti dviems jaunikliams 
atėjūnams. Tik kilmingiausių ir garbingiausių apylinkės didžiū- 
nų ir rikių sueiga - krivūlė - gali mane apklausti. Pabandykit ją 
sušaukti. Įdomu, kuo ji patikės - garbingų žmogumi ar dviem 
pienburniais. 

Uvis ir Einius tylėjo, ir žynys nutarė, kad jie išsigando. Nie- 
kas kitas Sudotų apylinkėse nepasižymėjo tokia iškalba, kaip 
Sangus. Tačiau šį kartą jis apsiriko. Uvis ir Einius stovėjo veidu 
į atsiskyrėlio trobele ir matė, kad iš jos išeina ginčą stebėjęs 
Skurvydas. 

- Nagi, pabandykit sušaukti krivule! - piktdžiugiškai šūktelėjo 
Sangus ir mostelėjo apmuturiuota skuduru dešine ranka. - Pa- 
bandykit! 

Senasis rikis nebeiškentė ir žengė į saulės apšviestą vietą. 

- Tu reikalauji krivūlės?... - paniekinamai tarė jis Sangui. - Te- 
būnie, kaip tu nori - bus krivūlė! 


Apie vidudienį, vėl atėjus sargybos keitimosi metui, kariai ne- 
sėkmingai ieškojo savo vyresniojo Ruplio. Pasiųstas į namus sar- 
gybinis grįžo nieko nepešęs. Žmona atsakė, kad po šermenų nė- 
ra mačiusi nei Ruplio, nei jo laimėto balno. 

- Turbūt pilyje,- atsakė ji. - Kai pagaliau atsiras, tegu eina na- 
mo! Gal kur nors guli, midaus priputęs. Ž 

Sargyba, žinodama savo viršininko silpnybes, jau rytą pasi- 
keitė be jo nurodymų, tačiau dabar, kai Ruplio nepavyko rasti 
net pilant kapą rikiui Algimantui, ėmė ne juokais nerimauti. 
Ruplys buvo mėgėjas palėbauti, kartais net ir saiką prarasdavo, 
tačiau pareigos jam buvo šventas dalykas. Dar nė karto jis ne- 

buvo pramiegojęs sargybos keitimo ar kokių kitų svarbių parei- 
gų. O štai dabar du keitimus iš eilės! Visi prisiminė, kad išva- 
karėse jo visur buvo pilna, - ir lenktynių lauke, ir prie laidotu- 
vių laužo, ir pilyje. Tačiau po to, kai jis paliko šermenų puotą 
ir išsiuntė tris vyrus su žirgais, jo niekas nebematė. 

Nežinia, kiek laiko dar būtų trukusios Ruplio paieškos, jei ne 
Sirpučio tarnas ir bičiulis Udrys. Grįžęs nuo pilkapio, jis ėmė 
ruoštis į Rykautus. Išsivedė iš arklidžių savo Bėruką, jauną tik 
neseniai prajodinėtą žirgelį, ir pasileido šuoliais vartų link. Ne- 
tikėtai prieš pat Bėruko. nosį iššoko mažas šuniukas ir džiaugs- 
mingai sukiauksėjo. Jaunas Ūdrio žirgelis pasibaidė ir, nutren- 
kes raitelį žemėn, pasileido šuoliais kiemu. 

- Sustok! Palauk! - suriko Ūdrys, čia mosuodamas kumščiais, 
čia trindamas jais sumuštą sėdimąją. 

Jis paknopstomis pasileido paskui savo ristūną ir dingo už 
arklidžių. Visi, mačiusieji šį atsitikimą, prapliupo juokais, tačiau 
kvatojimas greitai nutilo lyg nukirstas. Po akimirkos iš už ark- 
lidžių pasirodė išbalęs ir drebantis iš išgąsčio Ūdrys. 

- Ten... Ten... - suvapėjo, modamas savo liesa it giltinės ran- 
ka į arklidžių pusę. 

- Kas ten? - paklausė keli sunerimę balsai. 

- Ten... Ruplys... 

- Girtas! - iš karto nusprendė sargyba. - Va kur pasislėpė! 

- Jis negirtas... Jis... negyvas! 

- Negyvas? 

- Užmuštas! 

Keturi ar penki kariai nubėgo Ūdrio nurodyton pusėn. Į kie- 
mą rinkosi vis daugiau žmonių. Didžiulė minia stebėjo, kaip vy- 
rai neša į pilies kiemą ir guldo prie didžiojo aukojimo akmens 
Ruplio kūną. Sargybos vyresnysis buvo žvėriškai nužudytas. Nu- 
gara subadyta peiliu, pakaušis - suknežintas. 

Praradę amą, žmonės žiūrėjo į lavoną. 

- O balnas yra? - paklausė iš rūmų išėjęs Kundra. 

- Nėra balno,- atsakė vienas iš. sargybinių. 

Kitas pridūrė: 

- Ir Ruplio namuose balno nėra. 

- Aš išaiškinsiu, kas tas niekšas, kuris dėl balno nužudė ge- 
riausią mano karį! - rūsčiai tarė Kundra,- Jis neišvengs atpildo! 

Kundra norėjo dar kažką pridurti, tačiau tą pačią akimirką į 
kiemą įžengė keista eisena. Skurvydas, Einius ir Uvis vedėsi San- 
gų. Žynys truputį šlubavo, jo ilgo balto apdaro skvernai buvo ap- 
taškyti krauju. 

- O kas čia dabar? Koks čia susibūrimas? - niūriai paklausė 
rikis Skurvydas. 

Minia be žodžių prasiskyrė, ir Skurvygdas su Žybartaičiais prie 
aukojimo akmens pamatė sumaitotą žmogaus kūną. 

- Ruplys!.. - šūktelėjo Uvis. 

Skurvydas atsiduso ir tarė: 

- Dar vienas negyvėlis... 

Minia tylėjo, nesuprasdama, ką galėtų reikšti šie Skurvydo 
žodžiai. Be to, kodėl Sudotų žynio Sangaus rankos surištos? 

Senasis didžiūnas valandėlę patylėjo ir griausmingu balsu su- 
šuko: 

- Rytojaus dieną šaukiu Sudotų krivūlę! 

Krivūlės teismas 


udotų pilies menėje tvyrojo nerimas ir įtampa. Tik ak- 

lasis Salys ramiai sėdėjo, padėjęs ant kelių suvytusias 

rankas, ir balzganomis neregio akimis žvelgė į aprū- 

kusias lubas. Šalia jo, aiškiai jausdamiesi nesmagiai, 
dairėsi į šalis Jautakas ir Kantas, krėsle prie lango sustingo se- 
nasis Skurvydas. Krivūlės taryba privalėjo atrodyti oriai, todėl 
visi stengėsi išlaikyti rimtį. Sirputis, atsiradęs Sudotuose tik 
anksti rytą, per kelias pastarasias dienas pastebimai sublogo. At- 
rodė, tarsi išbluko jo ir taip šviesūs plaukai. Jis muistėsi ant suo- 
lo, nesugebėdamas ramiai išbūti net kelių akimirkų, ir paraudu- 
siomis akimis nuolat žvalgėsi čia į vieną, čia į kitą krivūlės na- 
rį. Kitoje menės pusėje sėdėjo Kundra - tiesus it kuolas, spaus- 
te-prispaudeęs savo plačius pečius prie sienos rąstų. Galėjai pa- 
manyti, kad jis suakmenėjo. 

Sangus, kurį ką tik atvedė du sargybiniai, atrodė visiškai ra- 
mus. 

- Pradėkite... - linktelėjo galvą Salys. 

Visų akys nukrypo į Uvį, ir jis nusilenkė krivūlei, o po to ats- 
kirai senoliui Saliui, nors pastarasis, žinoma, to negalėjo maty- 
ti. Uvis atsilošė giliai atsikvėpė ir, surikiavęs nuo pat ryto min- 
tyse kartotus žodžius, pradėjo: 

- Nuolankiai dėkoju garbingai Sudotų krivūlei, kad ji ėmėsi 
svarstyti šią bylą. Prašau dievų suteikti mano žodžiams aišku- 
mo, nes privalau pasistengti, kad jums būtų pateikta visa tiesa. 
Tikiu, kad atitaisysite skriaudą, kuri buvo padaryta. Nes įvyk- 
dyti nusikaltimai... Daug nusikaltimų... - Uvis nutilo ir paban- 
dė susikaupti. - Dabar jūsų ir dievų akivaizdoje aš apkaltinsiu 
žmogų, esantį šioje menėje! 

Jis mostelėjo ranka Sangaus pusėn. Skurvydo šis mostas ne- 
nustebino, tačiau ir Jautakas, ir Kantas pastebimai atsitiesė. Sa- 
lio lūpos sujudėjo, tarsi jis norėtų kažko klausti. 

- Aš kaltinu žmogžudystėmis žynį Sangų. - tesė Uvis. - Asme- 
nį, kuris privalėjo tarnauti Sudotų žmonėms, tačiau ne tik pa- 
niekino šią pareigą, bet ir sutepė aukojimui skirtas rankas nuož- 

miai ir klastingai nužudytų žmonių krauju. Jis nužudė Sudotų 
pilies sargybos vadą Ruplį. Nužudė už tai, kad šis buvo pasiruo- 
šęs man ir broliui Einiui papasakoti apie sąmokslą, kurį Sangus 
rengė prieš jaunąjį rikį Sirputį. Apkaltinu jį taipogi... 

- Palauk, jaunuoli! - pusiau pakilęs savo krėsle pertraukė jį 
Kantas. - Vieną sunkų kaltinimą jau pateikei. Pradžiai gana. Ti- 
kiuosi, kad turi įrodymų)?.. 

- Aš turiu įrodymų, garbusis Kantai, - pamėgino tęsti Uvis. - 
Tie įrodymai - tai... 

- Neturi! Neturi jis jokių įrodymų!.. - pašoko Sangus ir ste- 
bėtinai tvirtu balsu tesė. - Neturi, nes negali turėti! Kadangi pa- 
minėtas mano vardas, turiu teise kalbėti. Prašau žodžio! 

- Aš nebaigiau, - pabandė prieštarauti Uvis, tačiau tuo metu 
Salys pasviro į priekį ir blausiom akim ėmė klaidžioti po menę, 
tarytum kažko ieškodamas. 

- Kalbėk!.. - silpnu balsu tarė Salys. 

- Kalbėk, Sangau! - pridūrė Kantas. 

Sangus, truputį šlubčiodamas, žengė du žingsnius į priekį ir 
nusilenkė. Pirma senoliui Saliui, po to, ne taip žemai, kitiems 
krivūlės nariams. 

- Atsakysiu į viską paeiliui. Tačiau, jei leisite, pradėsiu nuo 
prašymo. Prašyčiau krivūlę atkreipti dėmesį į mano kaltintojo 
jauną amžių bei patyrimo stoką ir už nepamatuotus šmeižtus 
per daug jo nebausti. Priminsiu, kad esu kilmingo kilimo, kad 
visą savo gyvenimą esu pašventęs tarnavimui dievams. Todėl tuo 
sunkiau sveria bjaurus šmeižtas. Tačiau kaltintojas jaunas, ne 
mūsų krašto žmogus ir, kaip vėliau paaiškės, nepakankamai pa- 
Žįsta mūsų papročius. Nors ir koktu klausytis, meldžiu krivūlę 
leisti jam kalbėti, kiek panorės, nes verta sužinoti, kokių dar 
šmeižtų jis yra paruošes. 

Sangus buvo prityręs kalbėtojas. Jis aiškindavo dievų prana- 
šystes, mokėjo šnekėti ir kaimų aikštėse, ir pilių menėse. Tai liu- 
dijo jo sodrus, dudenantis kaip iš kubilo balsas ir ori laikysena. 

Žynys skėstelėjo rankomis, vėl atkreipdamas į save dėmesį, ir, 
giliai atsidusęs, tęsė: 

- Noriu paminėti tik vieną aplinkybę... Beje, jei krivūlė pagei- 
daus, galėsiu pakviesti ir liudininkus. Mano santykiai su nuož- 
miai nužudytu Rupliu visada buvo draugiški. Žmonės paliudys. 
Jo mirtis man skaudi... Aš pageidaučiau, kad žudikas būtų su- 
rastas ir nubaustas. Tačiau tokio teisėto noro paakintas, neke- 
tinu kaltinti šio jaunuolio iš Ventės pilies. Tiesioginių įrodymų 
neturiu, o šmeižtai - ne mano būdui... Tačiau galiu iškviesti tris 
patikimus liudytojus, kurie čia, jūsų akivaizdoje, patvirtins, jog 
yra matę, kaip šis jaunuolis pykosi su nužudytuoju. Pykosi ir gra- 
sino jam už tai, kad šis per lenktynes atėmė iš jo balną. 

* Sangus nutilo. Uvis jautė, kaip kaista ausys ir rausta veidas. 
Visų, net ir neregio senolio Salio, akys buvo atkreiptos į jį. 

- Aš negrasinau! Tikrai negrasinau! - sušuko Uvis, tačiau tuoj 
pat prikando lūpą, nes suvokė, kad pats puola į duobę, kurią 
Sangus jam kasa savo aptakiais žodžiais. - Kaltinamasis čia yra 
Sangus. Dėl jo sukviesta krivūlė. Tas pokalbis su Rupliu kaip tik 
ir sukosi apie Sangaus kaltę. Jo sąmokslą prieš Sirputį... 

Jam bekalbant, Kantas atsistojo visu ūgiu. 

- Aš klausiau apie įrodymus, Žybarto sūnau, - tyliai, tačiau 
aiškiai tarė jis. - Tu jų turi?.. 

- Aš... Taip, Ruplys sakė... Sakė ne man, o Einiui... Kad bijo 
Sangaus ir todėl negali pasakyti visos teisybės. Kad Sangus jam 
liepė tylėti ir... O mudviem abiem jis sakė... 

- Tas tavo Einius gali paliudyti? - nutraukė Uvį Kantas. 

- Taip. Einius taipogi matė, kaip Ruplys degino guolio 
lentas... 

Kantas atsisuko į kitus krivūlės narius: 

- Būtina paminėti, jog Einius yra Uvio jaunesnysis brolis, o 
balnas ligi šiol nesurastas. 

Jautakas nekantriai numojo ranka: 

- Jau esu kalbėjęs su tuo vaikėzu. Žinau, ką pasakys. 

- Rupliui buvo įsakyta sudeginti guolio lentas, - pabandė pra- 
testi Uvis, bet nutilo, nes pats suvokė, kaip keistai čia skamba 
tie žodžiai. Ką reiškia guolio lentos, jei nužudytas žmogus! 

- Gerbiamieji, mes truputį nuklydome į šalį, - tarė rikis Skur- 
vydas, matyt, norėdamas pagelbėti Uviui. - Galėsime grįžti ir 
prie tų įvykių, jei juos aptarti pasirodys būtina. 

- Aš noriu, kad būtų atsakyta į svarbiausius klausimus! - pa- 
reiškė Jautakas. - Kiek supratau, žynys Sangus kaltinamas 
žmogžudystėmis. Vadinasi, reikia suprasti, kad esama ne tik 
šios, bet dar ir kitų? 

- Taip!.. - kiek galėdamas tvirčiau atsakė Uvis. - Antroji - tai 
Vienišiaus nužudymas. Priežastis panaši, tačiau šį kartą Kund- 
ra pasiuntė Sangų, kad tas paslėptų sąmokslo gijas. Sangus ap- 
gaulingai pasinaudojo Vienišiaus sugebėjimu bendrauti su žvė- 
rimis ir paukščiais, jo patiklumu... Ši apgaulė buvo sumanyta jau 
seniai, bent prieš pusmetį, o gal ir daugiau. Tada Sangus įkal- 
bėjo nieko blogo neįtariantį Vienišių, kad šis pradėtų mokinti 
jauną varną... 

- Nenuklysk į lankas, jaunuoli! - šūktelėjo Kantas. - Jei kalbi 
apie žmogžudystę, palik ramybėje varnas. Mums reikia įrodymų! 

- Turime įrodymų, - stengdamasis nesutrikti, tęsė Uvis. - Aki- 
vaizdu, jog Vienišių nužudė ne pašalinis, o jam pažįstamas žmo- 
gus. Savo žudiką, nieko nenutuokdamas, senukas prisileido vi- 
sai arti. Vienišiaus kaukolė buvo sutriuškinta stipriu smūgiu iš 
užpakalio. Sutriuškinta tokio dydžio buože, kokia yra Sangaus 
lazdos gale. Vienišius su žmonėmis nebendravo. Jis žmonėmis 
nepasitikėjo. Tą savo vardą jis įgijo pelnytai - neįsileisdavo ki- 
tų, turėjo net jauną vilką, kurį augino ir kuris saugojo sodybą. 
Tačiau būtent Sangus pastaruoju metu dažnai pas jį lankydavo- 
si. Jį pažino ne tik Vienišius, bet ir jo sodybos saugotojas. Ta- 
čiau, kai Sangus klastingai užpuolė ir nužudė Vienišių, vilkiu- 
kas jį puolė, stengdamasis sulaikyti žudiką. Štai matote žaizdą 
kairėje Sangaus rankoje. Sangus atstatė apsiaustu apvyniotą kai- 

re ir gynėsi ta pačia lazda, kuria nužudė Vienišių. Tvojo vilkiu- 
kui taip pat per galvą. Ištiško kraujo ant apsiausto. O mano Vilkė 
atpažino vilko kraujo kvapą. Atpažino, kai žudikas padėjo savo 
apsiaustą tarp daugelio kitų pievoje, kur buvo lenktyniaujama. 

- Vilkė? Kodėl čia tiek daug vilkų?.. - nebesusigaudydamas 
paklausė Salys, - Maniau, kad kalbama apie žmogžudystę... Vil- 
kus reikia naikinti! 

- Ar čia įrodymai? Nejaugi čia įrodymai? - metė Kantas. Jis 
vis dar stovėjo, tuo pabrėždamas, jog laukia įrodymų, kurie jį 
patenkintų. - Klausiu, kada pagaliau bus įrodymų? Čia tik kal- 
bos! 

Uvis, vildamasis sulaukti paspirties, sutrikęs atsisuko į Sirpu- 
tį, tačiau šis atrodė visai pasimetes ir tik trūktelėjo pečiais. Ri- 
kis Skurvydas rymojo savo krėsle, dešine ranka parėmęs kaktą 
ir pusiau užsidengęs akis. Buvo aišku, kad ir iš jo pagalbos sun- 
ku tikėtis. 

- Kas jam duos įrodymų? - nutraukė įsivyravusią tylą Sangus, 
tačiau šį kartą jo balsas nebebuvo toks ramus, kaip anksčiau. - 
Viskas, ką girdėjote, yra melas ir dar kartą melas! O melo įro- 
dyti neįmanoma. Prašau teisės tuos melus paneigti. 

- Kalbėk, Sangau, - tarė senolis Salys. 

- Aš susižeidžiau aukodamas gyvulius dievams, - lėtai pradėjo 
žynys. - Yra liudininkų. Įvyko tai per jau minėtas laidotuves vi- 
sų akyse. Taigi vėl melas! Tačiau verta paklausti, kodėl gi taip? 
Kodėl melas čia taip gausiai liejamas, garbingoji krivūle? Tiesa, 
kaltininkas jaunas, tačiau tai ne pateisinimas. Turime jaunų ir 
Sudotuose, bet jie taip nesielgia. O aš jums galiu pateikti paaiš- 
kinimą. 

- Pateik, Sangau, - paakino senolis. 

- Gal ne visiems yra žinoma, - tesė žynys, - kad mano kaltin- 
tojui vaikystėje teko nelengva dalia. Jis buvo paimtas į teutonų 
nelaisvę. Paklauskite jo paties. Aš ne iš tų, kurie skleidžia 
šmeižtus. 

- Ar tikrai taip, jaunuoli? - silpnu balsu paklausė aklasis Sa- 
lys, kuris, ko gero, vienintelis menėje nebuvo girdėjęs, kad Uvis 
buvo pagrobtas. - Ar ilgai buvai nelaisvėje? 

- Taip, garbusis senoli, - linktelėjo jo pusėn Uvis. - Buvau ket- 
verius metus. 

- Ketverius metus! Ketverius! - tuojau pat perėmė kalbą San- 
gus. - Ir kaip sykis - tame amžiuje, kai vaikas darosi žmogumi. 
Tada jam teko patirti pažeminimą, teko būti vergu... Argi ne 
taip? 

Klausta buvo tiesiai, ir Uviui teko nulenkti galvą. 

- Ir ne tik tai. Jis išmoko tame amžiuje sapalioti, kaip ir tie 
prakeikti teutonai. Jis išmoko jų kalbą! Girdėjau, kad gerai iš- 
moko. Girdėjau, kad šneka kaip tikras teutonas. Ar tiesą sakau? 

Uviui teko vėl linktelėti. 

- Žmonių kalba... Tai dievų dovana, kuria bendraujame vie- 
nas su kitu, kuria kreipiamės į dievus. Mes, čia visi, ačiū Praam- 
žiui, esame žemaičiai. Pažiūrėkite, kai kurie kaimynai - žiemga- 
liai, skalviai, kuršiai - šneka jau kitaip. Suprantame dar, bet kal- 
ba jau kitokia. O nadruvius tai ir suprast sunku. Paklausiu, ar 
tai į gera? Ar jie tokie pat geri žmonės, kaip žemaičiai? Ar jais 
galime pasitikėti taip, kaip žemaičiais? 

Sangus apsidairė, tarsi ieškotų atsakymo, tačiau atsakymas 
visiems ir taip buvo aiškus. Net Skurvydas, kuris visą laiką San- 
gaus klausėsi nutaikes abejingą veido išraišką, dabar pritariamai 
linktelėjo. 

- Būtent taip, - vėl sududeno žynys. - Visiems atsakymas aiš- 
kus! O šitas žmogus išmoko teutonų sapaliojimų pačioje vaikys- 
tėje! Šia kalba nešamas melas ir apgaulė sėliams, žiemgaliams 
ir kuršiams. Ir ši kalba sunkte persunkė jo protą. Persunkė ir už- 
valdė jį. Viso to pasekmes jūs ką tik girdėjote. 

Sangus baigė ir nusišluostė prakaitą. 

- Nekenčiu melagių... - silpnu balsu sumurmėjo Salys, apsi- 
žvalgydamas savo neregėmis akimis po menę. Atrodė, jog žiūri 
tiesiai į visus ir į nieką. - Melagis nuožmiau už Žmogžudį! 

Sangus nusilenkė jam. Uvis norėjo šaukti, priešintis, atsikirsti, 
tačiau prikando lūpą ir susivaldė. Stojo tyla. 

- Aš siūlau kaltinimus žmogžudystėmis atmesti! - sujudėjo sa- 
vo krėsle Kantas. - Įrodymų negirdėjome. O aplinkybės? Aplin- 
kybių būna įvairių... Jei nėra kitų kaltinimų, tai siūlau... 

- Yra!.. - prikimusiu balsu šūktelėjo Uvis. - Yra kaltinimas vė- 
lių apgavyste... Kaltinimas šventvagyste! 

Kantas buvo beatsistojąs, tačiau vėl klestelėjo ant suolo. Sa- 
lys atgręžė savo nereges akis į Uvį. 

- Girdėjome nemažai kalbų, - pavargusiu balsu tarė senolis. - 
Viena ar kita kalba, dar negaliu pasakyti, kuri, buvo melas, nes 
viena kalba paneigia kitą. Melagių nekenčiu! Tačiau kuris iš jūsų 
meluoja? Dabar tu, Žybarto sūnau, sakai: vėlių apgavystė? Tai 
sunkus kaltinimas. Ar turi įrodymų? 

- Turiu. Ir įrodymų, ir liudininkų. O kaltinamasis - tas pats... 

- Kalbėk! 

Mėlynojo varno 
paslaptis 


į kartą Uvis pradėjo atsargiau. Jis papasakojo apie pir- 
mąjį savo apsilankymą pas Vienišių, išdėstė, kad jau 
tada pastebėjo, jog atsiskyrėlis geba išmokyti paukš- 
čius kalbėti. Sangus įsikišo, prieštaraudamas, jog tai 
tik nuogirdos ir kad visu tuo, kas vyko to pamišėlio buveinėje, 
tikėti negalima. Uvis ramiai išklausė jo žodžius ir tada pasiūlė 
pakviesti iš Rykautų Linkų, kuris jau prieš metus iš Vienišiaus 
yra parsivežęs strazdą, mokantį pasakyti “labryt". Tada būsią ga- 
lima įsitikinti, ar Vienišius turėjęs tokių sugebėjimų, ar ne. San- 
gus kažką numykė, o krivūlė liepė Uviui tęsti. Uvis priminė 
tiems, kurie tą lemtingą valandą buvo prie rikio Algimanto pa- 
talo, jog įėjes į menę Sangus visų pirma puolė atidaryti langus. 

+ Jam reikėjo oro! - pasipiktino Sangus. 

Uvis patraukė pečiais. 

- Priežastys, kodėl atidaromi langai, gali būti įvairios, - atsakė 
jis. Ir sugebėjo tai padaryti visiškai ramiai. - Galima dėl oro, o 
galima ir tam, kad paleistas paukštis turėtų pro kur išskristi iš 
kambario... 

Čia pašoko iš vietos Kundra ir springdamas pykčiu sušuko: 

- Tokiomis kalbomis svetys iš Ventės peržengia visas ribas! 
Metamas šešėlis mano tėvo atminimui! Tokios kalbos kvepia 
šventvagyste... 

- Algimanto sūnus tai apibūdino teisingai, - ramiai, kaip ir 
anksčiau, patvirtino Uvis. - Apie šventvagystę mes ir kalbame. 
Toks yra trečiasis kaltinimas. 

Bandydamas sutvardyti vėl kylantį jaudulį, Uvis giliai atsik- 
vėpė ir ėmė toliau pasakoti, kaip jis, lydimas krivūlės nario, gar- 
biojo Skurvydo, pasiekė Vienišiaus trobelę. Kaip jie, prieš atida- 
rydami duris, uždengė dūmų angą. Papasakojo, kaip iš bakūžėje 
kabančio narvo išskrido didelis juodas varnas, kaip išsigandęs 
suplasnojo sparnais, o po to nurimo ir aiškiai sukarkė: “Kundra!" 

- Tai gali paliudyti garbusis Skurvydas, - pridūrė Uvis. 

Skurvydas oriai linktelėjo galvą. 

- Ar Skurvydas paliudijo? - paklausė senolis Salys. 

- Taip, - patvirtino Jautakas. 

- Varnas pasirodė visiškai jaukus paukštis, - tęsė Uvis. - Vie- 
nišius jį, matyt, augino iš pačios mažumės. Paglosčiau jį, ir jis 
nutūpė man ant peties. Beje, jis juodas. Mes netvirtiname, kad 
jis mėlynas. Tačiau po sparnais, ten, kur nesiekia lietus, buvo už- 
silikę mėlynos spalvos... Garbusis Skurvydas matė... 

Uvis nutilo, kad Skurvydas galėtų patvirtinti ir šį teiginį. 
Skurvydas, šį kartą net neprašomas, patvirtino balsu ir vėl oriai 
linktelėjęs, apsidairė po mene stebėdamas, kokį tai paliko įspū- 
dį. Visi klausėsi sustingę, niekas nedrįso net krustelėti. Kundra 
sėdėjo savo krėsle mirtinai išbalęs, Sirputis taip toli palinko į 
priekį, kad, atrodė, tuoj nugrius nuo suolo. Atidžiai klausėsi visi 
krivūlės nariai. Salys galvą buvo pakreipęs į dešinę, nes geriau 
girdėjo kaire ausimi. Klausėsi, žinoma, ir Sangus. Jis stovėjo tru- 
putį palenkęs Vilkės apkandžiotą koją, sunėręs rankas ant krū- 
tinės ir beveik užsimerkęs. Klausėsi ir nejudėjo. 

- Ir tada mes išgirdome, kad kažkas ateina. Tiesą sakant, ma- 
no Vilkė apie tai pranešė. Pribėgo prie durų ir suurzgė... 

- Kas pranešė?.. - pasvirdamas į priekį paklausė aklasis se- 
nolis. 

- Vilkė. Aš turiu prijaukintą Vilkę, garbusis Saly... 

- Aa!.. Tai vis dėlto teisingai išgirdau... Sakai, dar vienas vil- 
kas... Irgi užmušė? 

- Ji Vilkė. Parsivedžiau ją iš Žiemgalos. Jos niekas neužmu- 
šė, - tesė Uvis. - Mes paleidome paukštį ir pasislėpėm. Ten vie- 
tos nedaug, bet trobelės gale yra nedidelis užkaboris. Pasislė- 
pėm, ir tuoj pat pro duris įėjo Sangus. Jis atėjo, norėdamas su- 
naikinti paskutinį jam gresiantį įkaltį. Prijaukintąjį Vienišiaus 
varną... 

Sangus lėtai pakėlė kairiąją ranką. 

- Galima žodį? - paklausė. 

- Kalbėk... - tarstelėjo Jautakas. 

- Štai... Girdėjote... - Sangus akimirką patylėjo ir papurtė gal- 
vą, tarsi jam sunku būtų patikėti tuo, kas buvo pasakyta. - Gir- 

dėjote kliedesį... Sujaukto, aptemdyto proto pagimdytą kliede- 
Sį... Turėčiau pats žinoti, tačiau ir man nuostabu, kaip raisto 
dvasios sugeba sujaukti protą ir aptraukti migla akis. Mane pa- 
tį ta vieta kartais veikia, tik žinoma, ne taip smarkiai... Nejau- 
ku net klausytis! Tačiau nesistebėkime. Jis jaunas, ilgai buvęs 
vergu, o ta prakeikta teutonų kalba jam sumaišė protą... 

- O man? - pašoko iš vietos Skurvydas. - O man irgi sumai- 
šė?.. Tai-aš tvirtinu, kad varnas karkė: “Kundra!". Tai aš tvirti- 
nu, kad jo plunksnos po sparnais buvo mėlynos. Mane irgi va- 
dinsi melagiu? 

Sangus prisimerkė, tarsi jį būtų skaudžiai sužeidę tie žodžiai, 
"ir nusilenkė Skurvydui. 

"- Garbusis Skurvydai, nieku būdu... Tikiu!.. - karštai sušuko 
jis. - Tikiu, jog tavo akyse tikrai mirgėjo tie įvykiai, apie kuriuos 
šneki, kad ausyse tikrai skambėjo tie garsai... Atleisk, bet net ir 
jaunojo Uvio šį kartą nepavadinsiu melagiu. Sakiau gi, kad jis 
kliedėjo. O dievai! Taigi aišku, kaip dieną. Ten užkeikta vieta. 
Ir aš pats esu ten regėjes tokių dalykų, tokių dalykų!.. 

Jis nutilo ir pasipurtė, tarsi stengtųsi nuvyti šalin jį staiga ap- 
nikusias šmėklas. 

- Garbioji krivūle!.. Ar aš pasakiau naujų ir jums nežinomų 
dalykų? Pasiklauskit žmonių. Jie jau seniai ten vengia eiti. Dar 
tuo metu, kai Vienišius buvo gyvas, ten burdavosi raisto dva- 
sios... Ten jų buveinė. Pati perykla! Irštva... Aš juste pajuntu jų 
baisų dvoką, vos tik priartėju prie tos vietos. 

- Bet tu gi bėgai pamatęs mus, o ne kokias dvasias! - metė 
vis nekantriau besiklausantis jo Skurvydas. 

- Garbusis Skurvydai, šis mano elgesys kaip tik ir įrodo tai, 
ką pasakoju. Atleisk, bet ir aš, kaip ir tu, kaip ir mes visi, ma- 
tau tik tai, ką mums teikiasi parodyti mūsų akys. Girdžiu tik tai, 
ką pagauna mūsų ausys... O jei vieta dvasių apsėsta!.. Išgirdau 
jų maurojimą ir ėmiau bėgti... Bėgau, tas tiesa! O kai po to mane 
vijosi tas vilkas, tai man atrodė, kad iš paties Pykuolio irštvos 
išlindusi pabaisa mane papjauti nori... 

- Tačiau, jei ten tokia nejauki vieta, tai ko žynys ėjo į tą iršt- 
vą? - paklausė Uvis. 

- Ko ėjau? Tokia mano priedermė. Pas teutonus būdamas, 
mūsiškio gyvenimo neperpratai. Mano priedermė - padėti besi- 
blaškančioms vėlėms rasti kelią į ramybės vietą, kad jos nesimai- 
šytų čia, žemėje, ir nesunkintų žmonių gyvenimo. 

- O aš manau, kad žynys ėjo užmušti varno. Panaikinti savo 
kaltės pėdsakų, - tvirtai tarė Uvis. - Žinojo, kad Vienišiaus pri- 
jaukintas varnas sugrįžta į trobelę. 

Sangus grįžtelėjo pečiais, tarsi jam būtų gaila Uvio. 

- Vėl tas kaltinimas! - atsiduso jis. - Ir pagrįstas jis tik tuo, kad 
tau pasivaideno varnas... Ir kad karkė tas varnas: “Kundra"! O 
gal tavo apraibusioms akims pasirodė kaukas? Stebuklų būna! 
Juk neseniai šioje pilyje regėjome graudžiai apverkto mūsų ri- 
kio Algimanto stebuklingą kelionės pradžią į dausas... 

- Ten buvo varnas! - šūktelėjo Uvis. - Tikras varnas, joks kau- 
kas! Laikiau jį rankose. Liečiau plunksnas, sparnus. Tikras var- 
nas! 

- Tu sakai, kad jis grįžta ten? Į Vienišiaus trobelę?.. - staiga 
paklausė Sangus, ir Uviui pasirodė, kad žynys nusiramino. 

- Į savo narvą... Grįždavo. 

Sangus atsisuko į sėdinčius rikius. Uvis pamatė, kad jo ir Kan- 
to akys susitiko. 

- Tai tegul jis atneša tą varną čia! - Sangus mostelėjo atpa- 
kalia kairiąja ranka Uvio pusėn, ir iš to pasitikinčio savimi mosto 
bei tvirto balso Uvis suvokė, jog Kantas, deja, neišlaikė paslap- 
ties. Krivūlėje paslapčių būti negalėjo, tad Uviui teko visai kri- 
vūlei pranešti, jog vakarykštės pastangos sugauti varną liko be- 
vaisės. Į Vienišiaus trobelę per visą dieną, iki pat nakties, var- 
nas nebeatskrido, nors durys ir langai liko atviri. 

- Tegu atgabena! Tą tikrą, iš plunksnų ir kaulų, varną, - tęsė 
Sangus, ir Uvis skaudžiai prikando lūpą. - Tegu parodo krivū- 
lei. Negi tai taip sunku? O gal tas varnas toks, jog jo ir apčiuopti 
negalima? 

- Gerai, tarkim, - vėl pradėjo Uvis. - Tarkim, kad žynys nėjo 
į Vienišiaus trobelę žudyti varno... 

- Nėjau vien todėl, jog tokio keisto kalbančio varno ten nėra 
ir niekad nebuvo! - tuoj pat sududeno Sangus. - Jau paaiškinau, 
kodėl ėjau... Deja, matau, kad tau sunku tai suprasti. 

- Nelengva... - sutiko Uvis. - Nes nesuprantu, kam tada rei- 
kėjo neštis užnuodytos duonos rieke... 

- Duonos?.. - sumirksėjo Sangus ir pirmą kartą per visą kri- 
vūlės teismą sutriko. - Kokios duonos? Tu vėl kliedi! 

- Matyt, kliedi ir virėja. Žynys tą rytą paprašė iš jos duonos. 
O garbusis Skurvydas rieke matė žynio rankoje. Gal ten buvo 
kaukas? 

- Duonos?.. Palaukite... - Sangus kilstelėjo savo sveikąją ran- 
ką. Ji pastebimai virpėjo. Šitam klausimui jis aiškiai nebuvo pa- 
siruošęs, todėl dabar karštligiškai svarstė, ką atsakyti. - Tiesa... 
Atsimenu. Turėjau. Kelias tolokas, ir nežinojau, kada grįšiu. Ne- 
gi tai nusikaltimas? 

- Ak, duona buvo skirta žyniui! Ir visai neužnuodyta? 

- Taip. Man... - sumurmėjo Sangus. - Buvo paprasčiausia duo- 
na. Gavau iš virėjos. Atriekė. 

- Jei taip, tikiuosi, jog Žynys neatsisakys jos paragauti? - Pa- 
sisukdamas į krivūlę, Uvis dar spėjo pamatyti, kaip išbalo San- 
gaus veidas. - Garbioji krivūle, kol kas jūs klausėtės žodžių, ta- 
čiau nematėte įrodymų. Bet štai mes turime įrodymą. Tikrą duo- 
ną, ne kauką. Tą duoną, kurią ant stalo Vienišiaus trobelėje pa- 
dėjo kaltinamasis. Jei krivūlė sutiks, duona bus atnešta, ir kal- 
tinamasis galės jums pats įrodyti, jog ji neužnuodyta. 

Uvis girdėjo, kaip už jo nugaros sušvokštė Sangus, tačiau į jo 
pusę neatsigręžė. Jis stebėjo, ką darys Salys ir Jautakas. Jauta- 
kas oriai linktelėjo galvą, o Salys atsilošė ir giliai atsiduso. At- 
rodė, kad jis nežymiai šyptelėjo. 

- Atnešk... - silpnu balsu tarė aklasis senolis. - Būtinai at- 
nešk... 

Duonos riekė 


uonos riekę įnešė Einius. Ji buvo suvyniota į nedidelę 

lininio audeklo skiautę. Einius ją padėjo ant skobnio 

ir, kai drobulės klostės buvo atlenktos, visų žvilgs- 

niuose sužibo nusivylimas. Nežinia, ko tikėjosi gar- 
bingoji krivūlė, tačiau duonos riekė pasirodė niekuo neypatin- 
ga. Didoka, maždaug piršto storumo, su gerai iškepusia pluta. 
Štai ir viskas. Tiesa, jau apdžiūvusi. Krivūlės nariai nukreipė akis 
į Sangų ir iš karto pamatė, jog duona vis dėlto ypatinga. 

Sangus spoksojo į rieke taip, tarsi ji būtų jį kaustyte prikaus- 
čiusi. Prisimerkė, stengdamasis nukreipti galvą į šalį, tačiau ne- 
pajėgė to padaryti. Veidas pradėjo rasoti, atrodė, jog akys tuoj 
išsprogs ant kaktos. Kitoje menės pusėje sunerimęs atsistojo per 
visą teismo eigą beveik nepajudėjęs iš vietos Kundra. 

O Sangus ir toliau spoksojo į duoną. 

- Ką jis daro? Ar valgo? - silpnu balsu paklausė Salys. 

- Ne. Tik žiūri į duoną. 

Salys sujudėjo krėsle. 

- Tai tegul valgo! Tuojau pat... Juk sakė, kad neužnuodyta. 
Gerai! Tegul valgo. 

Salys nutilo ir pakreipė veidą taip, kad menės pusėn būtų at- 
grežta jo geroji, kairioji ausis. Įdėmiai klausėsi. Užsimerkę, tarsi 
išsigandę, klausėsi ir kiti. Girdėjosi susirinkusiųjų kvėpavimas, 
o garsiausiai šniokštė pats Sangus. 

- Nevalgo!.. - nelaukdamas, kol kiti jam paaiškins, nuspren- 
dė Salys. - Nekenčiu melagių. Ypač tų, kurie apgaudinėja die- 
vus. Ar supratai, ką sakau? 

Šie žodžiai buvo skirti Sangui. Šis tylėjo. 

- Jis valgys! Jam reikia atsitokėti... - paaiškino Kantas. 

Sangus akimis klaidžiojo po menę. Pasiekęs Kundrą, jo žvilgs- 
nis sustojo. Sudotų valdovas buvo pusiau pakilęs iš krėslo, ta- 
čiau Sangaus žvilgsnis tarsi stumtelėjo jį, ir jis lėtai atsisėdo. Nu- 
leido galvą ir įbedė akis į menės grindis. 

Pasigirdo kimi aimana. 

- Aš laukiu! - nekantriai tarė Salys. - Ar dar neatsitokėjo? 

- Dar ne... - atsakė Skurvydas. 

- Tada reikės jį pakarti! - tvirtai ir dalykiškai nusprendė Sa- 
lys. - Viskas aišku. 

- Jis tuoj... - drąsindamas save ir patį Sangų, tarė Kantas. - 
Tuoj ims ir suvalgys. 

Gal šis padrąsinimas ir paveikė Sangų. O gal tiesiog Salio taip 
paprastai paskelbtas nuosprendis jį stumte pastūmėjo, nes San- 
gus krūptelėjo ir ryžtingai, tarsi ne jis pats, o kažkas kitas val- 
dytų jo sąnarius, žengė tuos tris žingsnius, kurie skyrė jį nuo 
skobnio, ir sugriebė duoną. Sugriebė ją, tirtančia ranka pakėlė 
ir grūste įsigrūdo burnon. 

Atrodė, kad jis sustingo. Pakibo ore prie burnos pakelta ran- 
ka. O po to jis staiga susvyravo, apmuturiuota skepeta dešinią- 
ja griebdamasis už paširdžių. Keliai lėtai sulinko. Skobnis buvo 
greta - Sangus būtų galėjęs jo nusitverti arba atsiremti į jį. Ta- 
čiau jis paprasčiausiai susmuko kaip maišas: iš pradžių ant ke- 
lių, o po to nuvirto. Kairiąją ranką dar laikė prie burnos, o de- 
šiniąja spaudė paširdžius. 

Jo kūnas dunkstelėjo, atsitrenkdamas į aslą, ir Salys kilste- 
lėjo savo žilus antakius. 

Keletą akimirkų visi tylėjo. 

- Sangus pargriuvo, - paaiškino Saliui Jautakas. 

- Pats žinau, kad pargriuvo! - irzliai tarė senolis. - Pažiūrė- 
kite, ar gyvas!.. 

Dabar sujudo beveik visi. Pirmas prie Sangaus pribėgo Kan- 
tas. Jis pritūpė ir atitraukė Sangaus ranką nuo burnos. Su- 
gniaužtoje rankoje buvo likusi didesnioji riekės dalis. Norėda- 
mas pasitikrinti, ar Sangus nepaspringo, jis pasuko jo veidą į šo- 
ną ir įgrūdo savo pirštą burnon. 

- Negyvas! - tarė jis, pakėlęs galvą. - Ir nepaspringęs. 

- Žinau, kad nepaspringes, - taip pat irzliai atsiliepė Salys. - 
Paspringti trunka laiko... Gaila!.. Mieliau būčiau jį pakoręs. Me- 
lavo tas dievų apgavikas. Aš juk puikiai girdėjau, kad jis me- 
lavo... 

Viskas įvyko taip greitai, kad praėjo dar kelios akimirkos, kol 
Uvis suvokė, kas nutiko. Sutriko ir kiti, buvusieji menėje. Sirpu- 
tis pašokęs pribėgo prie pasliko kūno, pritūpė ir pabandė įsiti- 
kinti, kad tai tiesa. Net ir orusis Jautakas priėjo ir, koja pajudi- 
nęs gulintį Sangų, nustebęs papurtė galvą. Visi atrodė pasime- 
tę, tik aklojo Salio įvykis tarytum visai nenustebino. Jis atsilo- 
šė savo krėsle ir mostelėjo krivūlės nariams, kad šie grįžtų į sa- 
vo vietas. 

- Dievai tarė žodį, - pradėjo jis. - Melagis ir dievų apgavikas 
negyvas. Tačiau mes dar nebaigėme spręsti bylos. 

Skurvydas pritariamai linktelėjo. 

- Tu sakei, jaunuoli, kad Sangus buvo Kundros siųstas, kai ėjo 
nužudyti Vienišiaus, - pastebimai sustiprėjusiu balsu kreipėsi į 
Uvį Salys. - Kuo tai gali pagrįsti? Man svarbu žinoti, nes neil- 
gai trukus keliausiu į dausas, ir ten manęs paklaus... Rikis Al- 
gimantas paklaus apie sūnų. Turiu žinoti, ką jam atsakyti. 

Akies kraštu Uvis matė, kaip Kundros ir taip bejausmis vei- 
das suakmenėjo. Žandikaulius aptempusi oda pabalo. 

- Tik Kundra žinojo, kad aš pažįstu Vienišių, - tarė jis, pas- 
verdamas kiekvieną savo žodį. - Tik jam, kaip šeimininkui, no- 
rėdamas išvykti prasitariau, kad aplankysiu Vienišių. Kundra, tai 
išgirdęs, prikalbino mane pasilikti. O tai ir buvo mirties nuosp- 
rendis Vienišiui. 

Salys jau žinojo, kur kas sėdi. Jis pakėlė savo balzganas akis 
tiesiai į Kundrą. Atrodė, kad tos neregės akys perveria iki pat 
sielos gelmių. Klausti nereikėjo. Balzganosios akys pačios reika- 
lavo atsakymo. 

- Tai melas! Viskas - melas! Aš iš viso su Uviu nesusitikau, 
apie nieką su juo nekalbėjau! - Bejausmis Kundros veidas tirš- 
tai paraudo. To Salys negalėjo matyti, tačiau jis girdėjo, kaip pa- 
sikeitė balsas, kokia įtampa skamba jame. - Aš nežinojau nieko... 

Ničnieko! Šitas Uvis iš Ventės man nieko nesakė. Nei apie Vie- 
nišių, nei apie tai, kad išvyksta... 

Jautakas atsikrenkštė, pertraukdamas nerišlius Kundros pa- 
siaiškinimus ir atkreipdamas dėmesį, jog prašo žodžio. 

- Tą rytą po rikio Algimanto mirties Uvis atsisveikino su ma- 
nim, - lėtai tarė jis. - Sakė, kad dar turi atsisveikinti su šeimi- 
ninku, ir nuėjo to padaryti. Pagaliau to reikalavo ir mandagu- 
mas. O vėliau, kai susitikome arklidėse ir jo paklausiau, kodėl 
dar neišvyko, paaiškino, jog Kundra jį atkalbėjo. 

Kundra buvo geras medžiotojas ir patyręs karys, tačiau me- 
lagis jis buvo prastas. Jautakui Kundra privalėjo atsakyti, nes šio 
žmogaus, Vykinto atstovo, žodis krivūlėje svėrė daug, beveik 
tiek, kiek Skurvydo. Kundros kakta aprasojo, o paraudęs veidas 
nejaukiai sublizgėjo. Balsas trūkčiojo. 

- Aš... Gal ir taip... Matyt, pamiršau... Gal ir buvo atėjęs. Gal 
ir sakė, kad išvyksta. Tada buvo tiek visko, kad išlėkė iš galvos... 

- Negi pamiršai ir apie Vienišiaus išmokytą varną? - paklau- 
sė Uvis. - Negi pamiršai, kad reikėjo panaikinti vėlių apgaulės 
pėdsakus? 

- Aš... Aš nežinojau apie varną... - lemeno Kundra. - Aš čia 
niekuo dėtas! Tai jis... Jis mane įkalbėjo! 

Kundra rodė ranka į tysantį asloje lavoną, tačiau šią akimir- 
ką visų akys jau nukrypo į senolio Salio pusę. Salys lėtai, tačiau 
stebėtinai tvirtai atsistojo ir žengė žingsnį į priekį. Jis vėl atsu- 
ko savo balzganas akis į Kundrą. Smakrą laikė kiek pakėlęs. At- 
rodė, jog į Kundrą jis žvelgia iš aukšto. 

- Melas... - sušvokštė jis, ir senatvės prigesintas jo balsas stai- 
ga įgavo sodrumo. - Užteks meluoti! Tu Algimanto sūnus, ar ne? 
Ką turėsiu apie tave pranešti rikiui, kai jis paklaus mane dau- 
sose? Ar turėsiu sąkyti, kad jo sūnus yra melagis? 

Balsas nuaidėjo menėje, ir Kundra susigūžė. Salys apsižval- 
gė savo nematančiomis akimis. 

- Ar liko duonos, kurią dievų išdavikas sudergė? - paklausė. 

- Liko, - tarė Jautakas. Jis pritūpė prie Sangaus lavono ir, at- 
sargiai atlenkęs stingstančius pirštus, paėmė prakąstą rieke. 

- Tai duokit jam! Duokit tam Algimanto atminimo nevertam 
sūnui... Jei, tai, ką Žybartaitis mums čia sakė, netiesa, tai atsi- 
kąsk jos. Ėsk! Sprink! 

Jautakas atsitiesė. Duonos riekę jis nešė paėmęs dviem pirš- 
tais ir toli atkišęs. Kundra neišlaikė ir norėjo žengti žingsnį at- 
gal, tačiau ten buvo siena. Jis nugara atsimušė į ją. Tai išgirdo 
jautrioji Salio ausis. 

- Jis bijo! Kundra ne tik melagis, bet ir bailys, - negailestin- 
gai metė senolis. Neregės akys liko įbestos į Kundrą, ir atrodė, 
kad jos skrodžia jį kiaurai. - Ar atsiras čia vyrų, kurie sugrūstų 
tą melo duoną jo gerklėn? 

- Ne... Aš tikrai nežinojau, - kimiu balsu sulemeno Kundra. 

- Nežinojai! - paniekinamai pakartojo Salys. - Nežinojai... Na, 
vyrai, sugrūskit jam tą duoną! 

Tai skambėjo kaip įsakymas. Jo klausydami, iš savo krėslų pa- 
kilo Skurvydas ir Jautakas. Truputį uždelses, atsistojo ir Kantas. 
Paėjėjo kelis žingsnius priekin ir pats Salys. 

- Ir aš pats dar pajėgsiu... Tai ką? Bijai manes, o ne melo? Bi- 
jai aklo savo tėvo bičiulio? 

Kundra apsižvalgė paklaikusiomis akimis. Trauktis nebuvo 
kur, nugara jau lietė sieną. 

- Aš kaltas... Taip... - vos girdimai tarė jis. Giliai atsikvėpė ir, 
pakėlęs ranką, nusišluostė rasojančią kaktą. - Aš kaltas... Kaltas, 
kad patikėjau. Kaltas, kad leidau. Bet ne žudikas aš. Dievai tai 
mato! 

- Ant Sangaus viską nori suversti? 

- Ne. Nes, sakant tiesą, pradėjau aš, ne Sangus. Paklausiau 
žynio, ką ir kaip būtų galima paaukoti dievams, kad jie palai- 
kytų mano pusę. Grįžau po ilgų klajonių svetimose žemėse, pa- 
siilgęs gimtinės, o čia tėvo naujos žmonos sūnus jau beveik 
užaugęs. Dar geltonsnapis visai, tačiau teisė jo pusėje... Sangus 
klausė, kiek aš galiu duoti už pagalbą, ir aš atsakiau, kad daug... 


151 


Jo balsas nusileido beveik iki šnabždesio, ir Saliui teko pa- 
raginti, kad Algimanto sūnus kalbėtų garsiau. Kundra tęsė. 
Trumpais, paprastais sakiniais atpasakojo, kaip svetimose žemė- 
se laimėto, dievams paaukoto karo grobio pagalba pasisekė pa- 
veikti dievų nusiteikimą. Bent taip jam tvirtino Sangus. Tvirti- 
no, kad burtai dabar rodo, jog Sudotai privalės priklausyti jam. 
Tvirtino, kad reikės nepagailėti pastangų ir pasižadėti dosniai 
dievams aukoti ir ateityje. Tačiau, sakė Sangus, dievai padeda 
tiems, kurie ir patys stengiasi. O pastangų reikėjo, norint įrodyti 
tėvui Algimantui, kad jauniausias sūnus netinka būti įpėdiniu. 

- Tada ir pasikėsinote prieš Sirputį? - paklausė Salys. 

Kundra papurtė galvą. 

- Jokio pasikėsinimo nebuvo, - atsakė jis. - Tiesa, Sangus lyg 
ir užsiminė apie tai, tačiau tuoj pat pasakė, kad apie tai net gal- 
voti negalima. Reikėjo tik parodyti, kad Sirputis yra nesubren- 
dęs, vėjavaikiškas, žalias jaunuolis. Kai tapo aišku, jog tėvo die- 
nos baigiasi, reikėjo Sirputį išsiųsti iš Sudotų. Tada Sangus ir pa- 
pirko Ruplį, kad šis naktį suvaidintų pasikėsinimną į Sirputį. Pa- 
sisekė, Sirputis prarado savitvardą ir buvo ištremtas į Rykautus. 

- Prarado savitvardą todėl, kad išvakarėse jam buvo duota 
Sangaus paruošto antpilo, - įsiterpė Uvis. - Todėl Sirpučiui iš ry- 
to maudė paširdžius ir galvoje zyzė, kaip jis paskui sakė. 

- Gal ir taip, - sutiko Kundra. - Matau, kad buvau patiklus. 
Tai mano kaltė, ir jos neišsiginu. Be abejo, Sangui buvo lengva 
mane apgauti, nes aš pats norėjau būti apgautas. Kai žuvo Rup- 
lys, jau supratau, kodėl jį nužudė ir kas. Supratau, bet tylėjau. 

- O varnas? O Vienišius? 

Kundra nuleido galvą. 

- Sangus tvirtino, kad... kad... - Jis užsimerkė ir atsiduso. - 
Tvirtino, kad tėvas jau nebepajėgia pasakyti to, ko iš tiesų no- 
ri, todėl reikia jam padėti... 

- Padėjote... - liūdnai palingavo galvą Salys. 

Dar kartą įsivyravo tyla, ir šį kartą ją pertraukė Sirputis. Jis 
atsiduso ir tvirtais žingsniais nuėjo į menės vidurį. Sustojo prie 
Sangaus lavono. 

- Neteisinu savo brolio, - tarė jis, atsigręžęs į krivūlės rikius. 
- Kaltę palieku jo sąžinei. Aš savo ruožtu nuolankiai prašau kri- 
vūlės, kad neskirtų broliui bausmės. Tėvas jam ruošė Rykautus. 
Ir statybos ten jau įpusėjusios. Tegu vyksta pabaigti. 

Atrodė, jog po tų žodžių visi buvę menėje sutartinai atsidu- 
so. Įtampa atslūgo. Visi pasijuto pavargę, tačiau visų akys vėl 
grįžo prie tysančio ant grindų Sangaus lavono. Į tą pusę savo 
balzganomis akimis pažvelgė ir senolis Salys. 

- Tai būsime atlikę... - tarė jis. Nuovargis ir senatvė vėl atsis- 
pindėjo jo balse. - Padėkite man išeiti. Metas namo, nusikama- 
vau. Išveskite mane. Nenorėčiau susiteršti, užmindamas ant die- 
vų išdaviko. 

- Galėtumėt dar palaukti. - Atrodė, kad Sirputis staiga sub- 
rendo, tapo vyru. Jis laikė Trabantą už pavadžio ir, žiūrėdamas 
į sėdintį balne Uvį, liūdnai šypsojosi. - Pamedžiotumėm... Da- 
bar man nebereikia prašyti leidimo. 

- Kitą sykį - būtinai! - Uvis atsiduso. - Manding, atlikome tai, 
dėl ko atvykome. Dabar norisi namo. 

- Atlikote... Su kaupu. Aš jums dėkingas. - Sirputis nutilo ir 
susimąstęs paglostė juodą Trabanto kaklą. - Bet nemoku padė- 
koti... Tikiuosi, atleisi man? 

- Nekalbėk niekų! - Uviui darėsi nepatogu, nes Sirpučiui žo- 
džiai strigo gerklėje. Atrodo, net ašaros sužvilgo bičiulio akyse. 
Reikėjo viską paversti juokais. - Turėsi dabar iš ko net ir Ūdrį 
išmaitinti... 

- Taip... Tikiuosi, pakaks peno ir jam, - pagavo Uvio nuotai- 
ką Sirputis. - Jei pritrūks jaučių, eisim stumbrų medžioti! - Sir- 
putis net pabandė nusijuokti, tačiau nepasisekė. Veidas liko su- 
sirūpinęs. - Noriu paklausti tavęs dar vieno, ko niekaip negaliu 
suprasti. Tie nuodai turėjo būti baisiai stiprūs. Aš patikrinau kū- 
ną, ir, pasirodo, Sangus net nenurijo to pirmojo kąsnio. Jis tebe- 
buvo burnoje... Nuodai trenkė jam kaip kuoka per galvą! 

Uvis pažvelgė į pilies rūmų pusę. Kaip ir derėjo tikėtis, prie 
durų būriavosi tarnai. Moterys spietėsi prie vartų į ūkinį kiemą, 
smalsios akys sekė juos ir nuo arklidžių. Uvis persisvėrė per bal- 
ną ir paėmė bičiulį už peties. 

- Nebuvo jokių nuodų, - tarė jis tyliai. - Ten buvo tik papras- 
ta duona... 

Sirputis kilstelėjo galvą ir sumirksėjo. 

- Nebuvo? - tarė jis garsiai. Tuoj pat susigriebė ir prispaudė 
dešinę ranką prie lūpų. 

- Tyliau. Sakau teisybę. Nebuvo. 

- Juokauji. Kaip tai nebuvo?.. Juk Sangus tikrai užnuodijo tą 
duoną! Tu pats sakei. Juk teisybė, kad užnuodijo? 

- Žinoma, teisybė. Užnuodijo. Ir varnas deja, tą duonos rie- 
kę nusinešė. Užtat ir nebeatskrido į savo narvą. 

- Varnas... - sumurmėjo Sirputis. - Tai todėl jis negrįžo... 

- Deja, taip. Sulesė ir nugaišo kur nors miške. Gaila. Būčiau 
į Ventę nusigabenęs. - Uvis atsitiesė balne ir, kad visi iš toliau 
žvelgiantys neimtų be reikalo spėlioti, apie ką šnabždamasi, gar- 
siai tarė: - O pamedžioti tai tikrai atvyksime!.. Netgi greitai. Gal 
net ir Daubaras atjos! 

Galiūno Daubaro vardas buvo gerai žinomas Žemaitijoje, ir 
šita žinia tarsi banga nuvilnijo per besiklausančius. 

- Varnas nugaišo... - priglaudęs veidą prie Trabanto kaklo, pa- 
kartojo Sirputis. - O iš kur ta riekė, kurios taip bijojo Sangus? 

- Paprasta duona, - vėl pusbalsiu tarė Uvis. - Iš pilies virtu- 
vės. Iš ten, iš kur ir Sangus gavo. Ir atriekiau panašiai kaip jis. 
Vyliausi, kad jis nedrįs jos prakąsti ir tuo pripažins savo kaltę. 
Tačiau Salys jį privertė... 

Sirputis suraukė kaktą. Viena mįslė buvo išspręsta, tačiau jos 
vietą tuojau užėmė kita, tik dar sunkesnė. 

- Bet?.. Bet kaip tada? 

- Baimė, - paaiškino Uvis. - Baimė nužudė... O ar galėjo būti 
kitaip?.. 

Sirputis paleido Trabanto pavadį ir atsitraukė per pusę žings- 
nio. Jis atrodė giliai susimąstęs. Paskui, tarsi vydamas šalin įky- 
rias mintis, papurtė galvą: 

- Gal ir ne. Matyt, kad ne... 

- Tikrai ne! - tvirtai tarė Uvis ir šūktelėjo: - Geros kloties Su- 
dotams! Ir ruoškitės medžioklei. 

- Dievai viską lemia, - atsisveikindamas atsakė Sirputis. - Te- 
gul dievai laiduoja jums gerą kelią. 

Uvis pakreipė žirgą pilies vartų link, ir Trabantas nekantrau- 
damas pamuistė galvą. Du raiteliai išjojo iš pilies, o naujasis Su- 
dotų valdovas, kariai, tarnai ir šeimynykščiai dar ilgai stovėjo pi- 
lies kieme, klausydamiesi tolstančio kanopų bildesio. 

SKOMANTAS 
POLOCKO RANKA 


Kitoje Skomanto knygoje skaitykite 
apie tai, kaip Uvis, Daubaras, Jun- 
da ir Einius vyksta į rusų žemes, 
bandydami sutrukdyti Kalavijuočių 
ordino ir Didžiojo Naugardo są- 
mokslą, nukreiptą prieš Lietuvą. 


SKOMANTO 
KNYGOS 


Lietuviai, nepaisant savo ilgos, permainingos 11 tuv- 
tinjos istorijos, negali pasigirti istorinių veikalų gau- 
sa. Taip pat nėra iv nuotykinės literatūros jaunimui. 
Šias dyi spragas bando užpildyti SKOMANTO kny- 


JŲ serija. 


Prieš kelis metus Kazys Almenas subūrė grupę literatų, kurie 
„pabandė kurti apysakas jaunimui apie XIII a. pradžios Lietuvą. 
Vėliau prie šios grupės prisijungė ir daugiau rašytojų, 0 pirmo- 
sios knygos jau išvydo dienos šviesą. Tai leidžiamos bendru Sko- 
manto slapyvardžiu apysakos "Teutonų belaisvis", "Pelkių vilkė", 
"Atpildo strėlė", "Plėšikų pilis", "Užkeiktas lobis", "Dievų valia" 
ir "Mėlynojo varno paslaptis", kurią laikote rankose. 
Apysakose veikia tie patys pagrindiniai personažai: žemaičių ri- 
kis Žybartas, jo žmona Medeina ir penki vaikai: Daubaras, Jun- 
da, Uvis, Einius ir Gailė. Apysakų veiksmas aprėpia ne tik Lie- 
tuvą, bet ir latvių, rusų žemes, kitas šalis, sa kuriomis lietuvių 
ir žemaičių gentys XIII šimtmetyje kariavo, bičiuliavosi ir pre- 
kiavo. 


Pirmoji knyga "TEUTONŲ BELAISVIS" pasakoja, kaip ri- 
kio Žybarto sūnus, dešimtmetis Uvis, patenka į kalavijuočių ne- 
laisvę, kelis metus vargsta žvakių meistro namuose Rygoje, pas- 
kui parduodamas klajojantiems cirkininkams. 


Antrojoje knygoje "PELKIŲ VILKĖ" Uvis po ilgų klajonių 
Žiemgalos miškais ir pelkėmis, prisijaukinęs vilkę, pagaliau pa- 
siekia gimtąją Žemaitiją. 


Trečiosios knygos "ATPILDO STRĖLĖ" veiksmas vyksta 
Deltuvos žemėje, kur turi ištekėti Uvio sesuo Junda, išdidi, pui- 
kiai šaudanti iš lanko ir arbaleto mergina. Tačiau vestuvės išyra, 
nes, pasinaudoję jomis, kalavijuočiai kartu su pskoviečiais no- 
rėjo išžudyti žemaičių ir lietuvių didžiūnus. 

Ketvirtoji knyga "PLĖŠIKŲ PILIS" pasakoja apie tai, kaip 
Uvis su savo draugu žiemgaliu Zerviu randa nukautus prie Ne- 
muno svetimšalius pirklius ir bando rasti žudikus. 


Penktojoje knygoje "UŽKEIKTAS LOBIS" Uvis su jaunes- 
niuoju broliu Einium ieško senelio Zvelgotės lobio, kuris jiems 
reikalingas išpirkai už kalavijuočių pagrobtą motiną ir seserį. 


Šeštojoje knygoje "DIEVŲ VALIA" Uviui ir jo bičiuliui Zer- 
viui po ilgų nuotykių pavyksta nugabenti Dauguvos upe lobį į 
Kuoknesę, kur pilyje įkalintos Uvio motina ir jaunesnioji sesuo. 


"MELYNOJO VARNO PASLAPTIS" - septintoji Skomanto 
knyga, o aštuntosios knygos "POLOCKO RANKA" ir de- 
vintosios "ŠARVAI NAUGARDO KUNIGAIKŠČIUI!" 
veiksmas vyksta rusų žemėse keliais metais vėliau, kai Kalavi- 
juočių ordinas ir Didysis Naugardas nutaria sudaryti sąjungą, 
nukreiptą prieš Lietuvą. 

